
Tsiku lina chakumadzulo mu October 1815, mwina kuta- 
ngotsala ola limodzi kuti dzuwa lolowe, bambo wina wa- 
ndevu zazitali yemwe anavala zovala zakutha, analowa 
m'tauni ya Digne'. Bamboyu ankangooneka ngati wafu- 
lulidwa pansi ndipo anali atavala zovala zong’ambika- 
ng'ambika. N’kutheka kuti anali ndi zaka za m’ma 50. Ti- 
kanena za msinkhu wake, sikuti anali wamtali kwambiri, 
komanso sikuti anali wamfupi. Iye anali ndi mapewa 
okhala ngati hang’ala ndipo thupi lake linkasonyezeratu 
kuti ndi munthu wadzitho. Anavala chisoti chachikopa 
chomwe chinkaphimba nkhope yake yothimbirira ndi ma- 
vuto. Ngakhale kunja kunkazizira, nkhope yake inali ita- 
nona ndi thukuta chifukwa choyenda mtunda wautali. Mu- 
nthuyu anavala malaya okhuthala ndipo pofuna kuti azipi- 
tidwa mphepo, sanamange mabatani moti chidyali chonse, 
chomwe chinali tchire lokhalokha, chinali chili pamtunda. 
Kumbuyo kwake kunali chikwama chachikulu ndipo 
m’dzanja lake munali ndodo. 

Anthu am’tauniyi, omwe n’kutheka kuti kanali ko- 
yamba kumuona, ankangomuyang’ana mwachidwi pame- 
ne ankaima pamalo ena kuti amwe madzi. Nawonso ana 
anamulondola ngati ntchentche pamene ankadutsa mumsi- 
ka. Kumenekonso anaima pamalo ena kuti amwenso 
madzi. Kenako anapitiriza ulendo wake n'kudutsa pakati 
pa nyumba zikuluzikulu ndipo anakatulukira kunyumba 

yogona alendo. Atafika kumeneko, analowa kudzera ku- 
mene ankaphikira zakudya. Mwini malowo, yemwenso 
anali khukhi, anali atatanganidwa ndi kaphika chakudya 
cha alendo omwe ankaseka m’chipinda chotsatira. 

“Tikuthandizeni Monsieur??” 

“Ndikufuna chakudya komanso malo ogona,” ana- 
tero mlendoyo. 

“Mwafika malo oyenerera bwana wanga,” anatero 
mwini malo ogona alendoyo akutembenukira mlendoyo. 
Koma atangoona mmene ankaonekera, anayamba kukai- 
kira zoti angakhale ndi ndalama moti anawonjezera kuti: 
“Tikhoza kukuthandizani ngati muli ndi ndalama zokwa- 
nira kulipira zimene mukufunazo.” 

“Musade nkhawa, ndalama zilipo,” anayankha mle- 
ndoyo akutulutsa waleti kuchokera m’jekete yake. 

“Ngati zili choncho ndiye takulandirani,” anatero 
mwini malo ogona alendoyo atamva yankholo. 

Mlendoyo anamwetulira akuusa moyo ndipo ana- 
khala pansi n'kumaothera moto. Kenako anatanganidwa 
ndi kudziwamba pamotowo moti sanaone pamene ka- 
mnyamata kankatuluka ndi liwiro, katanyamula kakalata 
komwe mwini malo ogona alendoyo analemba. Sanaone- 
nso pamene kamnyamatako kankabwererako n'kukano- 
ng'oneza munthu anamutumayo kukhutu. 

“Kodi patenga nthawi yaitali bwanji kuti chaku- 
dyachi chipse?” anafunsa mlendo uja. 

“Pepani, Monsieur,” anatero mwini malo ogona 
alendo uja, “Sizitheka kuti mugone kuno chifukwa zipinda 
zonse zatengedwa.” 

“Musadandaule ndi zimenezo. Ine sindilira zambiri, 
ndikhoza kugona ngakhale m’khola. Ngati n'zotheka mu- 
khoza kundipatsa malo alionse oti ndingopeza mpumulo 
basi. Ndikangomaliza kudya ...” 


2 


ANTHU OVUTIKA 


“Sizingathekenso kuti mudye kuno,” anamudula 
mawu mwini malo ogona alendo uja. “Tilibenso zakudya 
zokwanira.” 

“Mulibe zakudya zokwanira? Nanga zakudya za- 
mbirimbiri mukuphikazo?” 

Mwini malo ogonayo sanayankhe funsoli koma 
anangomuyandikira n'"kumunong'oneza ndi mawu oluma 
kwambiri. 

“Bambo, kapezeni kwina kogona. Ineyo ndimaku- 
dziwani bwinobwino ndipo simungandipusitse. Dzina la- 
nu ndi Jean Valjean ndipo mwangotuluka kumene kunde- 
nde. Ndikunama kapena? Sindingayerekeze kupereka 
chakudya komanso malo anga ogona kwa munthu woipa 
ngati inu.” 

Atangomva mawu amenewo, mlendoyo anaimirira 
n’kutenga chikwama komanso ndodo yake ndipo anatu- 
luka panja. Mdima unali utagwa tsopano ndipo bamboyo 
anangoima akukhala ngati mwana wosochera. Panjapo pa- 
nkaomba mphepo yozizira kwambiri yomwe inkachokera 
kumapiri omwe anali chakum’mawa. Mlendoyo anaya- 
mba kumwazamwaza maso akuoneka kuti akusowa mte- 
ngo wogwira. Iye sankadziwa kuti agona kuti. Kenako 
ananyamuka n'kupita kumalo enanso ogona alendo, koma 
kumenekonso zinamuvuta. Ndiyeno anayamba kugogoda 
nyumba ndi nyumba kuti mwina pangapezeke munthu 
womuchitira chifundo. Koma zikuoneka kuti nkhani ya 
kutuluka kwake m'ndende inali itafala kwambiri, moti 
palibe amene analimba mtima kumupatsa malo ogona. 
Ataona kuti palibe angamuthandize, anaganiza zogona 
m’munda wina, koma kumenekonso anathamangitsidwa- 
ko ndi galu. Kenako, anangozindikira watulukira patcha- 
litchi china. Iye anayang'ana tchalitchicho kwa kanthawi 
atakongwa komanso ali ndi njala kwambiri. Chifukwa cha 

kutopa, anaganiza zogona pabenchi yomwe inali pakhomo 
lolowera m'tchalitchicho. 

Patangotha mphindi zingapo, mayi wina wachiku- 
lire anatuluka m’tchalitchi muja n’kumuona atagona pabe- 
nchi paja. 

“Kodi bambo mukutani pamenepo?” anafunsa ma- 
yiyo. 

“Zoona simukuona kuti ndikugona?” anayankha 
mokwiya bamboyo. 

“Mukugona pamtetete ngati pamenepo mmene ku- 
nja kukuziziriramu?” 

“Ndakhala ndikugona pathabwa kwa zaka 19. Ndi- 
ye kugona pabenchi n'chiyaninso! Mavuto ndinafika 
pongowazolowera.” 

“Bwanji osapita kukagona kumalo ofikira alendo?” 

“Ndilibe ndalama zoti ndikawapatse,” ananama ba- 
mboyo. 

Mayi wachikulire uja anatsegula kawaleti kake 
n'kutulutsa timakobidi tingapo n’kumupatsa. Kenako ana- 
ti: “Kodi munayesa kupempha malo ogona kwa anthu 
am'tauni muno?” 

“Ndagogoda khomo lililonse.” 

“Owo-o, koma nanga bwanji nyumba iyo?” anatero 
mayiyo akuloza nyumba yaing'ono yomwe inali pafupi 
ndi chinyumba chachikulu kwambiri cha bishopu wa- 
tchalitchi chija. 


K K x 


Bishopu wa ku Digne anali munthu wachifundo kwambiri. 
Zaka zambiri zapitazo, bishopu wachikulireyu anasamuka 
m’chinyumba chake chaulemerero n’kuchipereka m’ma- 
nja mwa chipatala cha tauniyi kuti azichigwiritsa ntchito 

ngati chipatala. Bishopuyu ankakhala moyo wosalira za- 
mbiri limodzi ndi mlongo wake, Mademoiselle Baptisti- 
ne,” komanso wantchito wawo, Madame Magloire*. Chi- 
fukwa cha mtima wake wodzichepetsawu, anthu am’tauni 
ya Digne ankamukonda kwambiri. Zikuonekanso kuti 
bishopuyu ankakhulupirira munthu aliyense moti ngakha- 
le chitseko cha nyumba yake sichinkakhomedwa. Anka- 
chita zimenezi kuti aliyense amene akufuna kupeza tha- 
ndizo kwa iye azimufikira mosavuta. 

Madzulo umenewo, Mme” Magloire ankacheza ndi 
Mlle? Baptistine podikirira kuti adye chakudya. 

“Anthu akunena kuti m'tauni muno mwabwera mu- 
nthu wina wachilendo,” anatero Mme Magloire. “Apolisi 
akuti ndi woopsa kwambiri moti akuchenjeza anthu kuti 
atseke mawindo komanso zitseko za nyumba zawo kuti 
chigawengacho chisawachite chipongwe.” 

“Achimwene,” anatero Mlle Baptistine akutembe- 
nukira bishopu uja, yemwe anakhala pambali pa moto. 
“Mwamva zimene Mme Magloire akunena?” 

“Zoti m'tauni muno mwabwera munthu woopsa?” 
anatero bishopuyo akumwetulira ngati mwana. 

“Komatu chenjezo limeneli ndi lofunika kulilaba- 
dira,” anatero Mme Magloire. “Anthu akuti munthuyo wa- 
vala nsanza ndipo nkhope yake ikusonyezeratu kuti ndi 
wouma mtima kwambiri. Anthu sakukaikira kuti akhoza 
kuchita chinachake choopsa usiku uno. Komanso ache- 
mwali anuwa akuona kuti nyumba yathuyi ndi yosatete- 
zeka. Ngati mungakonde, ndikhoza kutuma munthu kuti 
akagule loko woti tidzaike pachitsekochi . . .” 

Bishopu uja asanayankhe, anamva kugogoda. 

“Lowani,” anatero bishopuyo. 

Chitseko chija chinatsegulidwa ndipo mlendoyo 
analowa. Mme Magloire atangoona mlendoyo, anayamba 

kuchita mantha kwambiri. Nawonso Mlle Baptistine ana- 
dzuka ngati alumidwa ndi mphembedzu m’matako. Koma 
bishopu uja ankangoyang’ana mlendoyo modekha kwa- 
mbiri. 

“Dzina langa ndi Jean Valjean,” anatero mlendoyo 
asanafunsidwe. “Ndakhala ndili m’ndende kwa zaka 19 
ndipo ndatuluka masiku anayi apitawo. Tsiku lonse landi- 
thera ndikuyenda, koma palibe aliyense m'tauni muno 
amene wandipatsa chakudya kapena malo ogona. Ndiyeno 
chaposachedwapa mayi wina anandiona ndikugona pa- 
tchalitchipo ndipo anandiuza kuti ndibwere kuno. Kodi 
malo ano ndi ogona alendo? Ndalama zoti ndikupatseni 
ndili nazo. Kodi mungandilole kuti ndigone nawo kuno?” 

“Mme Magloire,” anatero bishopu uja, “kodi mu- 
ngawonjezere mbale ina ya chakudya cha alendowa?” 

Kenako Jean Valjean anayandikira bishopu uja 
n'kumuuza kuti: “Mwina simukumvetsa zimene ndikuta- 
nthauza. Munthune ndinakhala kundende kwa zaka 5 
chifukwa kuba. Ndili kundendeko ndinawonjezeredwanso 
zaka zina 14 chifukwa chothawa kundende maulendo 4. 
Ndine munthu woopsa kwambiri.” 

“Mme Magloire,” anateronso bishopu uja akuya- 
ng'ana Mme Magloire, “muikenso mabedishiti oyera bwi- 
no m'chipinda chofikira alendo.” 

Mme Magloire anali wantchito womvera kwambiri 
moti ananyamuka n’kukachita zonse zomwe anauzidwa 
popanda kuwiringula. 

Kenako bishopu uja anatembenukira Jean Valjean. 
“Khalani pampandopa kuti muziothera moto, Monsieur. 
Chakudya chibwera patebulo posachedwapa.” 

Nkhope ya Jean Valjean, yomwe poyamba inka- 
oneka yoopsa kwambiri, inafeweratu. “Koma mukunenadi 
zoona?” anafunsa asakukhulupirira. “Zoonadi mwandilola 

kuti ndigone kuno? Munthune ndi chigawenga chouma 
mtima, koma mwanditchula kuti “Monsieur.” Zimene 
mwachitazi zandidabwitsa kwambiri. Komatu sindinaku- 
dziweni, dzina lanu ndi ndani? Kodi ndinu amene muma- 
yang’anira malo ogona alendowa?” 

“Ndine wansembe,” anatero bishopu uja. “ndipo 
nyumbayi ndi imene ndimakhala.” 

“Wansembe?” anafunsa Jean Valjean akukhala pa- 
nsi. “Ndiye kuti sindikufunikiranso kulipira eti?” 

“Ayi ndithu. Ndalama zimenezo mukhoza kuzi- 
gwiritsa ntchito zina,” anayankha wansembe uja. 

Pamene ankadya chakudya, Mlle Baptistine anaya- 
ng'ana Jean Valjean mwaulemu pamene bishopuyo anka- 
yankhula zokhudza anthu omwe ankapanga tchizi. Val- 
jean anali ndi njala kwambiri moti ankadya asakumvetsera 
zonena za munthu aliyense. Koma atayamba kukhuta, 
maganizo ake anakhazikika moti anayamba kuyang’a- 
nayang’ana zinthu zomwe zinali m’nyumbamo. 

“Zikuoneka kuti ino si nyumba ya munthu wochita 
bwino,” anatero mumtima mwake Valjean. “Anthu omwe 
amagona m’malo ofikira alendo amadya bwino kwambiri 
kuposa zimene tikudyazi.” Koma kenako anayang’ana pa- 
tebulo n'kuona zoikapo makandulo ziwiri, mipeni koma- 
nso mafoloko. Zinthuzi zinali zapamwamba kwambiri 
ndipo zinali zopangidwa ndi siliva. 

Atamaliza kudya, bishopu uja anatsanzika mche- 
mwali wake uja n’kutenga zoikapo kandulo zija. Chimo- 
dzi anachipereka kwa Valjean n'kunena kuti, “Monsieur, 
tiyeni ndikakuonetseni chipinda choti mugone.” 

Valjean anaimirira n'kumatsatira bishopuyo ndipo 
anayamba kukwera masitepe opita munsanjika yam’ mwa- 
mba. Pamene ankadutsa pachipinda cha bishopuyo, Val- 
jean anaona Mme Magloire akuika mafoloko komanso 

mipeni yapamwamba ija m'kabati yomwe inali pafupi ndi 
bedi. 

Kenako bishopuyo anaonetsa Valjean chipinda cho- 
ti agone. 

“Chipinda chanu ndi chimenechi. Tikufunirani usi- 
ku wabwino,” anatero bishopuyo. “Mawa mukadzuka, 
tikufuna kuti musananyamuke mudzalawe mkaka woko- 
ma womwe timakama ng'ombe zathu.” 

Valjean anali atatheratu moti atangodziponya pa- 
mwamba pa mabedishiti aja asanavule kalikonse, ndipo 
anagona tulo tofa nato. Koma sanagone kwa nthawi yai- 
tali. Anadzidzimuka pamene belu la kutchalitchi kuja 
linkalira ndipo tsopano nthawi inali 2 koloko usiku. Koma 
sikuti iye anadzuka chifukwa cha kulira kwa belulo. Ana- 
dzidzimuka chifukwa bedi lomwe anagoneralo linali la- 
wofuwofu kwambiri. Iye anakhala osagona pamalo abwi- 
no ngati amenewa kwa zaka 20, moti thupi lake linka- 
dabwa kwambiri kugona malo abwino choncho. Chifukwa 
choti tulo tinkamuvuta, Valjean anayamba kuyang'ana 
mumdima n'kumaganizira zinthu zopanda chilungamo 
zomwe zinachitika pamoyo wake. 

Mtima wake unkamupweteka kwambiri akaganizira 
zimenezi. Mu 1795, Valjean anachotsedwa ntchito. Iye 
ankagwira ntchito yodula mitengo ndipo pa nthawiyo 
n'kutinso akusamalira mlongo wake wamasiye yemwe 
anali ndi ana 7. Ndiye tsiku lina pamene ankachokera 
kuntchito alibe kalikonse, anaba buledi ndipo mwatsoka 
anagwidwa ndi apolisi n’kutsekeredwa m’ndende. Pambu- 
yo pa zaka zambiri atamangidwa, tsopano anali mfulu. 
Komabe ankapsa mtima akaganizira zaka zomwe anataya 
kundendeko. Ankaona kuti chinachitikachi si chilungamo 
moti ankafuna kubwezera. Ndiyeno atakumbukira ziwiya 
anaona patebulo zija, maganizo oipa anamubwerera. 

Posakhalitsa anadzuka n'kukhala tsonga ndipo 
mwapang’onopang’ono anaimirira. Kenako anayamba ku- 
yenda mosamala kwambiri n'kumalowera kumene kunali 
zenera. Usikuwo sikunali mdima wandiweyani chifukwa 
mwezi unkawala. Mwa apa ndi apo, mweziwo unkabisika 
ndi mitambo. Valjean anayamba kuyang'ana munda wa- 
maluwa womwe unali panjapo, ndipo anazindikira kuti 
kuthawa sikumuvuta. Kenako anatola chitsulo chinachake 
chachifupi chomwe chinali chosongoka kutsogolo. Ana- 
vula nsapato zake n’kuziika m'chikwama, ndipo anatenga 
chitsulo chija n'"kuyamba kuyenda monyang'ama akulo- 
wera kuchipinda kwa bishopu uja. Kumeneko anapeza 
chitseko chili chosatseka. 

Valjean anaima kaye n'kumvetsera. Koma palibe 
chomwe anamva. Kenako anakankha chitseko chija mosa- 
mala n'kulowa m’chipindamo ngati mphaka. Koma ata- 
ngofika pafupi ndi bedi la bishopu uja, mwezi unaonekera 
kuchokera m’mitambo ndipo m’chipindamo munawala. 
Valjean anayang'ana nkhope ya bishopuyo yomwe inka- 
oneka yodekha komanso yosasungira munthu zifukwa. 
Pamoyo wake wonse, Valjean anali asanaonepo munthu 
wankhope yamtendere komanso yachifundo ngati ime- 
neyo. 

Kenako anatembenuka n’kupita pakabati ija. Ata- 
ngotsegula kabatiyo anaona beseni lasiliva. Nthawi yo- 
mweyo ananyamula besenilo mosamala n’kutuluka m'chi- 
pindacho ndipo anakalowanso kuchipinda chomwe anau- 
zidwa kuti agone chija. Kumeneko anatola ndodo koma- 
nso chikwama chake n’kutulukira pawindo. Atafika panja 
anakhuthula zomwe zinali m'beseni lija n'kuziika m’chi- 
kwama ndipo besenilo analiponyera pansi. Posakhalitsa 
anakwera mpanda n'kuthawira m’tchire. 

Kutangocha m’mawa, pamene bishopu uja ankaye- 


9 


ANTHU OVUTIKA 


ndera maluwa ake, Mme Magloire anabwera chothama- 
nga. 

“Monseigneur’, kodi mukudziwa kumene kuli be- 
seni lasiliva lija?” 

“Inde,” anatero bishopuyo. “Ndalipeza m’munda 
wamaluwawu.” 

“Nanga zimene zinali m’menemo zapita kuti?” 
anadandaula Mme Magloire. 

“O-o, kodi mukufuna zimenezo? Ponena za zinthu 
zimenezo ndiye sindikudziwa kuti zapita kuti.” 

“Mulungu amulange munthu amene uja!” anakuwa 
motero Mme Magloire. “Munthu anabwera dzulo uja 
watibwera katundu wathu!” 

Bishopuyo, yemwe anali akuyang'ana maluwa ena 
omwe anawonongedwa ndi beseni lasiliva lija, anatembe- 
nuka n'kuyang'ana Mme Magloire ndipo ananena chapa- 
nsipansi kuti, “Ndikuganiza kuti ndinalakwitsa ndine po- 
sunga zinthu zasiliva zija kwa nthawi yaitali. Zinthu zi- 
mene zija ndi za anthu osauka. Ndikanadziwa bwenzi 
nditazipereka kwa osauka kalekale.” 

Kenako m’mawa womwewo, pamene bishopuyu 
ndi mchemwali wake uja ankadya kadzutsa, anamva kugo- 
goda pakhomo. Posakhalitsa anthu 4 analowa m'nyu- 
mbamo. Atatu anali apolisi ndipo winayo anali Jean Val- 
jean. 

“Monseigneur ...” 
apolisiwo. 

Atangomva mawu amenewo, Valjean anadabwa 
kwambiri. “Monseigneur?” anabwereza zimene wapolisi 
uja ananena. “Inetu ndimayesa ndi wansembe chabe.” 

“Takhala chete iwe,” anatero wapolisi uja. “Ame- 
neyu ndi bishopu wa ku Digne.” 

Bishopuyo anayamba kumumwetulira ataona Jean 


anatero amene ankatsogolera 

Valjean. 

“Ndasangalala kukuonanso m'bale wanga,” anatero 
bishopuyo. “Koma nanga bwanji sunatenge zoikapo ma- 
kandulo zija? Zimene zijansotu ndinakupatsa, kapena 
unangoziiwala? Nazonso ndi zopangidwa ndi siliva ngati 
mafoloko komanso mipeni ndinakupatsa ija ndipo utati 
uzigulitse ukhoza kupeza 200 francs.” 

Jean Valjean sanakhulupirire kumva zimene bisho- 
puyo ankanena moti anangoti kukamwa yasa-a. 

“Monseigneur,” anatero mkulu wa apolisi uja, “kodi 
mukutanthauza kuti munthuyu amatiuza zoona? Tinapeza 
katundu uyu m'chikwama chake ndipo...” 

“Ndipo anakuuzani,” bishopu uja anamalizitsa chi- 
ganizo cha wapolisiyo, “kuti wansembe wina wachikulire 
ndi amene wamupatsa, si choncho? Inde, amanena zoona.” 

“Ndiye mukufuna kutiuza kuti munthuyu si waku- 
ba?” anafunsa wapolisi uja akudabwa kwambiri ngati 
mmenenso Valjean ankadabwira. 

“Ayi ndithu, moti mukhoza kumusiya azipita.” 

Apolisi aja anamusiyadi ndipo Valjean anayamba 
kusuntha mwamantha asakudziwa choti achite. Kenako 
ananena chapansipansi kuti, “Kodi mwandisiyadi kuti ndi- 
zipita?” 

“Inde m'bale wanga,” anatero bishopu uja. “Koma 
ulendo uno, usaiwale kutenganso zoikapo makandulo zi- 
ja.” 

Bishopuyo anathamangira m’nyumba n’kukatenga 
zoikapo makandulo n'kumupatsa Valjean. 

“Tsopano ukhoza kupita mumtendere m'bale wa- 
nga,” anatero bishopuyo mwaubwenzi kwambiri. 

Posakhalitsa apolisi aja ananyamuka n'kumapita, 
koma Valjean sanasunthe. Iye anali atasokonezeka kothe- 
ratu. Kenako bishopuyo anamuyandikira n’kumuuza cha- 

pansipansi kuti, “Osaiwalatu kuti wandilonjeza zoti uka- 
gwiritsa ntchito ndalama zomwe ukapeze ukagulitsa zi- 
nthuzi kuti ukhale munthu wabwino komanso woona mti- 
ma.” 

Valjean, sanakumbukire akulonjeza bishopuyo zi- 
menezo, choncho anangokhala chete. 

“Jean Valjean,” anapitiriza motero bishopuyo, 
“ndagula moyo wako kuchokera kwa Mdyerekezi, ndipo 
ndaupereka m’manja mwa Mulungu.” 


KU 


Jean Valjean anachoka chothamanga kunyumba kwa bi- 
shopuyo. Iye ankangothamanga ngati wamisala moti sana- 
zindikire kuti akungozungulira pamodzimodzi. Mtima wa- 
ke unkamuwawa m'njira yachilendo, koma sankadziwa 
kuti n'chifukwa chiyani ankamva choncho. Kenako, pa- 
mene dzuwa linkalowa, anakhala pansi atatoperatu ndipo 
ankayang'ana minda yomwe inali chapatali, pafupi ndi 
phiri. Iye anayamba kulakalaka atangobwereranso kunde- 
nde. Valjean ankaona kuti anthu anamuchitira zinthu 
zopanda chilungamo kwambiri moti mtima ukayamba ku- 
muwawa chifukwa cha zimenezi, ankamvako bwino aka- 
ganizira zoti tsiku lina nayenso adzawakhaulitsa. Koma 
tsopano, patatha zaka 20, munthu wosamudziwa anali 
atamusonyeza chifundo, ndipo sankadziwa kuti amve 
bwanji mumtima mwake. 

Kenako mwadzidzidzi, anangomva munthu akui- 
mba. Anali mnyamata wa zaka 10 ndipo ankayenda mo- 
lowera kumene kunali Valjean ataberekera kumbuyo kato- 
ni yomwe anaimbanga ndi chingwe. Mnyamatayo anavala 
zovala zadokodoko komanso thalauza lobooka m’ma- 
wondo. Ndiyeno ankati akamaimba, ankaponya ndalama 

yake m’mwamba n’kumaiwakha isanagwere pansi. Chifu- 
kwa cha zimenezi sanaone Jean Valjean yemwe anakhala 
m’mbali mwa msewu umene ankayendawo. Kenako ana- 
ponyanso ndalama ija m’mwamba. Koma ulendo uno 
analephera kuiwakha moti inagwera pansi n’kumayenda 
molowera kumene kunali Valjean, yemwe mosadziwa 
ananyamula phazi lake n’kuiponda. 

Mnyamatayo sanachite mantha moti anayamba ku- 
yenda molowera kumene kunali Valjean. 

“Monsieur, ndipatseni ndalama yanga.” 

“Dzina lako ndi ndani?” anafunsa Valjean. 

“Petit-Gervais,”” anayankha mnyamatako mwaule- 
mu. “Ndimagwira ntchito yosesa m’makomo mwa anthu 
moti ndalama imene ndapeza lero ndi yomweyo basi.” 

“Pita uko iwe, ndatenga ndalama yako nthawi ya- 
nji?” anatero Valjean. 

“Chonde Monsieur, ndipatseni ndalama yanga.” 

Valjean anangozyolikira pansi moti sanamuyankhe- 
nso mnyamatayo. 

“Ndipatseni ndalama yanga!” anayamba kulira 
mnyamata uja. “Ndipatseni ndalama yanga!” 

Kenako mnyamatayo anamukwenya Valjean kwi- 
naku akulira n'kumanena kuti “ndipatseni ndalama yanga’ 
koma Valjean ankangokhala ngati mwala. Iye ankango- 
muyang'ana mnyamatayo modabwa kwambiri. Kenako 
anamukankha n'kutola ndodo yake ndipo anati, “Ndiku- 
phatu ukapitiriza kuchita masewera amenewa! Ndicho- 
kere pano msanga!” 

Mnyamatayo anachita mantha kwambiri ataona 
nkhope yoopsa ya Valjean moti anatembenuka n'kuthawa. 

Valjean anaima kwa kanthawi akuyang'ana muka- 
mdima komwe kanagwa madzulowo. Dzuwa linali liku- 
pita kukalowa tsopano moti mphepo yozizira inayamba 

kuomba mwamphamvu. Mphepoyi inamulowa Valjean 
moti anayamba kumva kuzizira koopsa. Pamene anka- 
werama kuti atenge chikwama chake, anasuntha phazi lija 
ndipo anaona kuti ndalama yomwe mwana uja ankalirira 
itakwiririka pang'ono mumchenga. Kuona ndalamayo ku- 
namudzidzimutsa kwambiri moti zinkangokhala ngati 
wagwidwa shoko. “Ndalama yomwe mwana uja amalirira 
si imeneyi?” anadziyankhulira yekha Valjean. Nthawi yo- 
mweyo anawerama n’kutola ndalamayo. Kenako anaya- 
mba kuyang’ana uku ndi uku, koma chifukwa cha mdima, 
sankatha kuona chilichonse. 

Posakhalitsa anayamba kuitana mnyamata uja, ko- 
ma palibe anayankha. Ataona kuti sigwira, anayamba ku- 
thamanga m’kanjira kamene mnyamatayo anathawira 
akuitana kuti: “Petit-Gervais! Petit-Gervais!” koma palibe 
anamuyankha. Patangodutsa nthawi yochepa, anakumana 
ndi wansembe wina atakwera hatchi. 

“Kodi mwakumana ndi mnyamata kumene muku- 
chokeraku?” anafunsa Valjean. 

Wansembeyo anapukusa mutu. 

“Ayi. Mwafunsiranji?” 

Valjean anatulutsa makobidi awiri a 5 franc n’ku- 
mupatsa wansembeyo. 

“Mumupatse ndalama imeneyi mukakumana naye. 
Ayenera ali ndi zaka 10 ndipo amagwira ntchito yosesa 
m’makomo. Komanso ndili ndi pempho limodzi kwa inu 
Monsieur, mukuyenera kukandinenera kupolisi chifukwa 
ndinamubwera mwanayo ndalama yake. Ndalamayo ndi 
imeneyi, koma dikirani pang’ono ndikupatseninso ina . . ” 

Pamene Valjean ankatulutsa ndalamayo, wanse- 
mbeyo anamenya hatchi yake n'kumapita atakwiya kwa- 
mbiri. 

Valjean anapitiriza kuyang'ana Petit-Gervais kwa 

ola lathunthu, koma palibe chimene anaphulapo. Kenako 
anakhala pamwala atatoperatu. Mtima wake unali wa- 
chisoni kwambiri chifukwa cha zimene anachitira mnya- 
mata wosalakwayo moti anagwira nkhope yake modzi- 
mvera chisoni. Koyamba pambuyo pa zaka 19, Valjean 
anayamba kulira. 

Nyengo yozizira itangotha m'chaka cha 1818, tiatsikana 
tiwiri tinkasewera panja pamalo ena ogona alendo m’mu- 
dzi wotchedwa Montfermeil'”, womwe unali pafupi ndi 
mzinda wa Paris. Tiatsikanati tinkakwera zende ndipo ma- 
yi awo, omwe anali onenepa, a tsitsi lofiira komanso nkho- 
pe yoyera, anakhala pakhonde n’kumayang’ana. 

“Komatu ndiye muli ndi ana okongola, Madame,” 
mayiyo anamva mawu kumbuyo kwake. 

Atatembenuka, anaona mtsikana wina atanyamula 
mwana yemwe anali chigonere m’manja mwake. Mtsi- 
kanayo anali wokongola kwambiri, komabe maonekedwe 
ake ankasonyeza kuti ndi wosauka komanso nkhope yake 
inkaoneka yosasangalala. Nkhope yake inali italembe- 
kalembeka ndi mavuto komanso mikwingwirima yomwe 
anakumana nayo pamoyo wake. Nazonso zovala zake zi- 
nali zakutha komanso zadokodoko. Anavalanso chipewa 
chaching’ono chomwe chinkangokhala ngati wangochi- 
khazika pamwamba pa tsitsi lake loyera. 

“Tathokoza mwatilimbikitsa,” anatero mzimayi uja. 
“Koma bwanji osapuma kaye pang’ono? Mukuonekatu 
kuti mwayenda mtunda wautali.” 

Mtsikanayo anakhaladi pambali pa mayi watsitsi 
lofiirayo ndipo kenako anayamba kucheza. 

“Ndine mayi Thénardier!!. Ineyo ndi mwamuna 
wanga timayendetsa malo ogona alendowa,” anatero mayi 

watsitsi lofiira uja. 

“Ine ndi Fantine,” anatero mtsikanayo. “Ndiku- 
chokera ku Paris. Ndakhala kwa nthawi yaitali kumeneko 
ndi mwamuna wanga. Koma mwamuna wangayo atango- 
mwalira abwana anga anandichotsa ntchito.” Mtsikanayu 
sankafuna kuuza Mme Thénardier chilungamo. Zoona 
zenizeni zinali zakuti munthu wina anangomupatsa mimba 
n'kumuthawa. 

“Ndayenda wapansi kuchokera ku Paris. Ndikufuna 
ndikafufuze ntchito m'tauni ya Montreuil,!?” anapitiriza 
mtsikanayo. “Nthawi zina mwana wangayu akumayenda 
yekha, koma monga mukuoneramu, mwanayu adakali 
wamng'ono moti sangayende mtunda wautali. Choncho 
ndikumafunikanso kumunyamula akatopa. N'chifukwa 
chake akugona.” 

Pamene ankayankhula mawu amenewa, mtsikanayo 
anakisa mwana wakeyo mwachikondi ndipo mwanayo 
anadzidzimuka. Maso a mwanayo anali aakulu komanso 
okongola ngati a mayi ake. Mwanayo ataona kuti anzake 
akukwera zende, nthawi yomweyo analumpha pamiyendo 
pa mayi ake akusangalala ndipo anapita kumene kunali 
anzakewo n'kumakasewera. 

“Kodi mwana wanuyu dzina lake ndi ndani?” ana- 
funsa Mme Thenardier. 

“Dzina lake ndi Euphrasie!*, koma ineyo ndimango- 
mutchula kuti Cossette!*. Wangotsala pang’ono kukwani- 
tsa zaka zitatu.” 

Anthu awiriwa ankangoyang'ana ana awo aja aku- 
sewera limodzi. 

“Koma ana ndi ochititsa chidwi kwambiri, savutika 
kupeza anzawo,” anatero Mme Thenardier akumwetulira. 
“Tangowaonani mmene akusewereramo. Akungokhala 
ngatitu ndi pachibale.” 

Atangomva mawu amenewa, Fantine anachita zi- 
nthu zachilendo kwambiri. Anagwira dzanja la Mme Thé- 
nardier n'kunena kuti, “Kodi mungandisungireko mwa- 
nayu kwa kanthawi kochepa?” 

Mme Thenardier anayang'ana Fantine akuoneka 
kuti akuganizira nkhaniyo, koma sananene chilichonse. 

“Ndikuona kuti ndivutika kwambiri ndikapitirizabe 
kuyenda naye,” anatero Fantine. “Ndikufunika kupeza 
ntchito ndipo monga mukudziwira, si zophweka kupeza 
ntchito uli ndi mwana koma ulibe mwamuna. Ndikulu- 
mbira kuti ndikangoipeza ndibwera kudzamutenga. Mu- 
ngandithandizeko chonde? Ndikupatsani 6 francs ngati 
mutamusunga kwa mwezi.” 

Mme Thénardier sananenebe chilichonse, koma 
kenako anamva mawu a munthu wabambo kuchokera 
m'nyumba muja, “Tikhoza kumusunga mwanayu ngati 
mutalonjeza kuti muzitipatsa 7 francs mwezi ulionse. 
Komanso mukufunika kumaperekeratu ndalama ya miyezi 
6.” 

Fantine anagwirizana nazo. 

“Komanso muzitumiza 15 francs yoti tizimugulira 
mwanayu zina ndi zina,” anawonjezera bambo uja. 

“Ndizitumiza ndithu,” anatero Fantine akuganiza 
kuti akuyankhula ndi mwamuna wa Mme Thenardier. 
“Panopa ndili ndi 80 francs.” 

“Kodi mwanayu ali ndi zovala zokwanira?” ana- 
funsa bambo uja. 

“Inde ali nazo,” anayankha Fantine. “Ali ndi zovala 
zokwanira komanso zokongola. Zonse zili m’chikwama 
changachi.” 

Kenako nkhope ya bamboyo inaonekera pakhomo 
paja. 

“Apo ndiye zili bwino. Tikhoza kukusungirani 

mwanayu inuyo mukukafufuza ntchitoyo,” anatero ba- 
mboyo. 

M’mawa wa tsiku lotsatira, Fantine anapsopsona 
mwana wake n'kuuyamba wa ku Montreuil. Anayenda 
njira yonse akulira mopwetekedwa mtima kwambiri chi- 
fukwa chozingwa mpaka kufika posungitsa mwana wake. 

“Ndalama imeneyi itithandiza kwambiri,” anatero 
Bambo Thénardier kwa akazi awo aja. “Tsopano ndikhoza 
kukwanitsa kubweza ngongole zomwe ndili nazo n’kupe- 
wa kutsekeredwa m’ndende. Ndiwe mkazi wanzeru kwa- 
mbiri. Unamuchenjerera mtsikana uja.” 

“Komatu cholinga changa sichinali chimenecho,” 
anayankha Mayi Thenardier. 

Patatha mwezi umodzi, banja la a Thénardier lina- 
lowanso m’mavuto azachuma moti anatenga zovala zoko- 
ngola za Cossette n'kukazigulitsa 6 francs ku Paris. Ke- 
nako banjali linayamba kuveka mwanayu nsanza. Ikafika 
nthawi ya chakudya, mwanayu ankamupatsa zakudya zo- 
chepa kwambiri zomwe ankazidyera pansi pa tebulo. 
Anzake okhawo omwe anatsala nawo tsopano anali agalu 
komanso amphaka omwe ankatolera nawo limodzi nye- 
nyeswa zakugwa patebulo la a Thénardier. 

Tsopano Fantine anali atapeza ntchito ku Montreuil 
ndipo ankalemba kalata mwezi ulionse n’kufunsa kuti 
mwana wake ali bwanji. Koma nthawi zonse banja la a 
Thénardier linkayankha kuti Cossette akusangalala koma- 
nso akudya bwino. Chakumapeto kwa chaka chimenecho, 
a Thénardier anayamba kuoneka kuti sakukhutira ndi 7 
francs yomwe ankalandira mwezi ulionse chifukwa cho- 
samalira mwanayu. Choncho anawonjezera mtengo kuti 
akufuna azipatsidwa 12 francs ndipo Fantine anapereka 
popanda kunyinyirika. Kwa iyeyo chofunika kwambiri 
chinali choti mwana wake azisamalidwa bwino basi. 

Koma chilungamo chake chinali choti banja la a 
Thénardier, lomwe linkakonda kwambiri ana awo awiri 
aja, Eponine'" ndi Azelma”, linkazunza kwambiri Cosse- 
tte komanso kumugwiritsa ntchito ngati kapolo. 

Banjali linkamukakamiza mwanayu kuti azilawira 
m’mawa n'kumagwira ntchito zowawa kunja kukuzizira. 
Koma ana awo awiri aja, Éponine ndi Azelma, ankavala 
zovala zokongola n’kumangokhalira kuseweretsa zidole. 
Pamene ankakwanita zaka 5, Cossette anali atawonderatu 
moti nkhope yake inali yosasangalatsa komanso sanka- 
konda kuyankhulayankhula. Mavuto anali atamunyansitsa 
mwanayu moti chinthu chokhacho chomwe chikaoneka 
chokongola chinali maso ake abuluu aja basi. 

Banja la a Thénardier silinkadziimba mlandu lika- 
mazunza Cossette chifukwa Fantine anali atasiya kutu- 
miza ndalama zomwe anagwirizana kuti azipereka mwezi 
ulionse. 

“Mwanayu ali ndi mwayi kuti tikumulolabe kukhala 
pakhomo pano,” banjalo linkatero likamacheza ndi anza- 
wo. “Akanakhala kuti sanakumane ndi asamariya achifu- 
ndo ngati ife, bwenzi atasanduka masikini kalekale.” 


xK K x 


Fantine atangofika m’tauni ya Montreuil, anapeza ntchito 
pafakitale ina yopanga magalasi. Kenako anapeza kanyu- 
mba koti azigona ndipo akangolandira ndalama zake 
ankachotsapo zomwe anagwirizana ndi a Thénardier 
n'kuwatumizira. Kwa kanthawi kochepa, Fantine anka- 
khala moyo wosangalala. Iye anaiwalako mavuto ndipo 
ankangolota za Cossette komanso mapulani ake am'tso- 
golo. Koma chimwemwe chimenechi sichinakhalitse. 
Ngakhale ankachita zinthu mosamala kwambiri kuti anthu 

asadziwe zoti ali ndi mwana, azimayi ena kufakitaleko 
anaitulukira moti anayamba kufalitsa mabodza. Pa nthawi 
imeneyi, chinali chitonzo chachikulu mkazi kukhala ndi 
mwana asali pabanja. Chifukwa cha manong’onong’owa, 
Fantine anachotsedwa ntchito. Iye anayesetsa kufufuza 
ntchito ya m’nyumba, koma palibe amene anamulemba. 
Kenako anayamba ntchito yosoka ndipo inkamuthandiza 
kuti azipeza kangachepe. Komabe, ndalama zomwe anka- 
peza zinali zochepa kwambiri moti sakanakwanitsa kuma- 
tumizanso ndalama kwa a Thenardier. 

M'nyengo yozizira ya chaka chimenecho, Fantine 
anayesetsa kuchita zonse zomwe akanatha kuti asunge 
kandalama kenakake. Ankakwanitsa kuchita zimenezi po- 
sunga ndalama zomwe akanagulira nkhuni zoti azikole- 
zera moto n’kumatenthetsera m"nyumba mwake. Choncho 
chifukwa chomangokhala wozizidwa, Fantine anayamba 
kudwaladwala. Pamene inkafika nyengo yozizira ya chaka 
chotsatira, ngongole zake zinali zitaunjikana mpaka kude- 
nga moti banja la a Thenardier linamulembera kalata 
yomuopseza komanso anamuuza kuti Cossette alibe zo- 
vala. Anauza Fantine kuti atumize 10 francs mwamsanga 
kuti agulire mwanayo zovala, apo bi-i afa ndi kuzizira. 
Fantine analibe 10 francs ndipo iye anali ndi mantha kuti 
mwana wake akhoza kuuma ndi mphepo. Choncho 
ananyamuka n'kupita ku saluni ina ya m'tauniyo. Iye 
anachotsa pini yomwe anamangira tsitsi lake lokongola 
lija ndipo lonse linafutukuka mpaka m’chiuno. 

“Koma ndiye muli ndi tsitsi lokongolatu!” anatero 
wokonza tsitsi musaluniyo. 

“Mupereka zingati ndikakupatsani tsitsi limeneli?” 
anafunsa Fantine. 

“Ndikupatsani 10 francs.” 

“Chabwino, liduleni.” 

Atagulitsa tsitsi lakeli, Fantine anagula diresi n’ku- 
litumiza kwa a Thénardier. Banja la a Thénardier lita- 
landira diresilo linakwiya kwambiri. Iwo ankafuna kuti 
Fantine atumize ndalama osati chovala. Kenako anatenga 
diresilo n’kulipereka kwa mwana wawo, Eponine, ndipo 
Cossette anapitirizabe kukupulidwa ndi mphepo. 

Patatha milungu ingapo, Fantine analandiranso ka- 
lata ina kuchokera kwa a Thenardier. Ulendo uno anale- 
mba kuti akufuna 40 francs. Anaopseza Fantine kuti atu- 
mize mwamsanga ndalamayi chifukwa Cossette akudwala 
kwambiri moti akufuna kuigwiritsa ntchito polipira doko- 
tala. Fantine atamva mawu amenewa anagwira njakata. 
Iye sankadziwa kuti ndalama yochuluka choncho aipeza 
bwanji. Choncho ananyamuka kumene ankakhala n’ku- 
mangoyendayenda m'tauni mutu wake usakugwira. Mwa- 
dzidzidzi anangoona khamu la anthu litaunjikana pamalo 
ena pamsika. Iye anapita pomweko kuti akaone kuti chi- 
kuchitika n'chiyani ndipo anapeza kuti anthu anali atazu- 
ngulira dokotala wa mano. Kwa kanthawi, Fantine anai- 
wala mavuto ake ndipo anamwetulira atazindikira kuti 
dokotalayo ankagulitsa mano achinyengo kwa anthu 
am'tauni ya Montreuil. Pamene ankamwetulira, mano ake 
okongola anaonekera ndipo dokotala uja anawaona. 

“Koma ndiye muli ndi mano okongolatu,” anatero 
dokotalayo. “Ngati mutandigulitsa mano anu awiri apatso- 
golowo, ndikhoza kukupatsani 40 francs pompano.” 

Fantine atangomva zimenezi ananyamuka n’kuma- 
pita kwawo atakhumudwa kwambiri. 

“Tsitsi langa lidzameranso,” anatero mumtima 
mwake, “koma mano akapita, ndiye kuti apita basi.” 

Koma atayambiranso kuganizira za Cossette, ana- 
sintha maganizo ndipo anayamba kuona kuti maonekedwe 
ake si ofunika kwenikweni poyerekezera ndi moyo wa 

mwana wake. Madzulo a tsiku limenelo, Fantine anapita 
kukaonana ndi dokotala uja ndipo anagulitsa mano ake 
awiri apatsogolo. 

Fantine sanagone usiku umenewo. Iye anakhala 
pabedi lake atazizidwa komanso akunjenjemera. Kenako 
anayang'ana makobidi awiri omwe ankanyezimira pate- 
bulo ndipo anamwetulira nkhama zake zikunyeka magazi. 

“Zimenezi ndi zazing'ono,” anatero mumtima 
mwake. “Bola ndipulumutse moyo wa mwana wanga.” 

M'kupita kwa nthawi, ntchito yake yosoka ija ina- 
siyanso kuyenda bwino moti umphawi wake unkango- 
wonjezerekawonjezerekabe. Komanso banja la a Théna- 
rdier linapitirizabe kuwonjezera ndalama zomwe Fantine 
ankayenera kupereka pakutha pa mwezi. Chifukwa chopa- 
nikizika ndi nkhawa, nthawi zina Fantine ankatha kulira 
usiku wonse ndipo palibe chimene akanachita kuti athetse 
mavuto ake. Iye anali atagulitsa kale tsitsi komanso mano 
ake. Palibenso chinanso chimene chinatsala chomwe aka- 
nagulitsa n'kupeza ndalama. Choncho anaona kuti sanga- 
chitirenso mwina koma kugulitsa thupi lake, moti ana- 
yamba uhule. 

Chakumadzulo m’nyengo ina yozizira, mayi wina wama- 
gweru, yemwe anali ndi nkhope yothimbirira ndi mavuto, 
anagwidwa ndi apolisi chifukwa chomenya bambo wina 
pamsewu. Iye anatengedwa n’kupititsidwa kupolisi ko- 
mwe Insipekita Javert! ankagwira ntchito. Javert anauza 
mayiyu kuti akakhala kundende kwa miyezi 6. 

“Chonde, Monsieur Javert,” anatero mayiyo ata- 
gwada pansi. “Ndili ndi ngongole ya 100 francs. Ndikapa- 
nda kubweza ngongole imeneyo, mwana wanga athama- 
ngitsidwa kumene amasungidwa ndipo avutika koopsa. 
Chonde, ndichitireni chifundo musanditumize kundende.” 

Javert ankamvetsera mayiyu ataipitsa nkhope, ndi- 
po kenako analamula wapolisi wina kuti amutenge n’ku- 
kamutsekera. Pamene wapolisiyo ankayesa kukoka mayi- 
yo, munthu wina anatulukira ndipo anati, “Tadikirani kaye 
pang'ono.” 

Javert anatembenuka n'kuona Monsieur Madelei- 
ne!?, yemwe anali mmodzi mwa anthu olemekezeka kwa- 
mbiri m’tauniyo. 

Zimamveka kuti madzulo ena mu December 1815, 
Monsieur Madeleine anafika modabwitsa m'tauni ya Mo- 
ntreuil. Pamene ankafika m'tauniyi analibiretu kalikonse, 
kungoti anali wanzeru. Monsieur Madeleine ankadziwa 
njira yotchipa yopangira magalasi moti posakhalitsa ana- 
tsegula fakitale yopanga magalasi. Fakitaleyo inayamba 

kupanga ndalama zochuluka kwambiri moti anatsegulanso 
mafakitale enanso awiri. Zimenezi zinachititsa kuti anthu 
ambiri apeze ntchito. Ngakhale anali ndi chuma chambiri, 
Monsieur Madeleine ankakhala moyo wosalira zambiri. 
Ndalama zomwe ankapeza ankazigwiritsa ntchito poma- 
nga sukulu komanso zipatala. Zimenezi zinachititsa kuti 
anthu ayambe kuwakonda kwambiri moti mu 1820 ana- 
wasankha kuti akhale meya wawo. 

Komabe, panali munthu m’modzi yemwe ankadana 
kwambiri ndi Monsieur Madeleine. Munthu ameneyu ana- 
li Insipekita Javert. 

Javert ankakaikira zochita za Monsieur Madeleine 
ndipo ankaganiza kuti anawaonapo zaka zambiri zapitazo 
asanabwere m'tauniyi. Koma zimenezi ankangozisunga 
mumtima. Ankadziwa yekha zoti Monsieur Madeleine 
anali munthu woipa kwambiri komanso chigawenga cho- 
uma mtima. 

Javert anamva kuwawa mumtima ataona munthu 
ameneyu atabwera kudzapulumutsa Fantine yemwe anka- 
yenera kutsekeredwa m’ndende. Nayenso Fantine sanasa- 
ngalale naye moti atangomuona anakwiya n'kumutsira 
malovu. 

“Abwana a fakitale ndinkagwirako ntchito ija si 
inu?” anatero Fantine. “Koma mumadziwa kuti ndina- 
chotsedwa ntchito chifukwa cha inu? Tsopano taonani 
pamene zinthu zafikapa! Onani ndafika pokakamizika 
kukhala munthu woipa! Mukuganiza kuti ineyo ndikana- 
tani? Ndili ndi chingongole chomwe ndikulephera ku- 
bweza ndipo ndikapanda kutero ndiye kuti mwana wanga 
sindidzamuonanso. Zonsezi zachitika chifukwa cha inu!” 

Meyayo anayang'ana Insipekita Javert n’kunena 
chapansipansi kuti, “Mayiyu akuyenera kumasulidwa.” 

“Monsieur Madeleine, zimene mukupemphazotu 

sizingatheke,” anatero Javert. “Mayi ameneyu wamenya 
bambo wosalakwa ndipo bamboyo ndi munthu woleme- 
kezeka kwambiri. Komanso posachedwapa ndamuona 
akukulavulirani inuyo, meya wa tauni ino. Azimayi opa- 
nda khalidwe ngati amenewa amafunika kupatsidwa chila- 
ngo chokhwima kuti atengerepo phunziro.” 

“Komabe ndimvereni chifukwa ndinaona zonse zi- 
mene zinachitika ndi maso angawa,” anatero M”. Made- 
leine. “Vuto ndi bambo uja, osati mayiyu moti ngati 
mukufuna kumanga munthu, pitani mukagwire bambo 
uja.” 

Javert anakangana ndi M. Madeleine kwa kanthawi. 
Kenako anangololera moti anatuluka panja atakwiya 
kwambiri. Fantine anayamba kunjenjemera mofanana ndi 
mmene Javert ankachitira pamene ankatuluka panja paja. 
Munthu amene ankafuna kumutulutsa m’ndendeyu ndi 
yemwenso anachititsa kuti afike pamenepa. Apa zinka- 
ngokhala ngati Mdyerekezi waganiza zoti achite chifundo 
moti nayenso Fantine sankadziwa choti achite. 

“Ndinamva zimene munanena zija,” anatero M. 
Madeleine. “Kunena zoona, sindimadziwa zoti munacho- 
tsedwa ntchito. Koma panopa ndiyesetsa kukuthandizani 
mmene ndingathere. Ndibweza ngongole zonse zomwe 
muli nazo komanso ndikonza zoti mwana wanu abwere 
kuno. Ndikupatsaninso ndalama zomwe mukufuna. Ndi- 
kufuna kuti musadzakhalenso moyo wovutika. Komanso 
ndikufuna kukuuzani kuti pamaso pa Mulungu, si inu 
munthu woipa ngati mmene mukuganiziramu.” 

Fantine anayang'ana M. Madeleine misozi itale- 
ngeza m’maso. Pambuyo pokumana ndi mavuto oopsa 
pamoyo wake, munthu wina anali akumusonyeza chifu- 
ndo. Iye ankaona kuti tsopano azipeza chithandizo ndipo 
anayamba kukhalanso ndi chiyembekezo choti adzasa- 

ngalalanso limodzi ndi mwana wake Cossette. Popanda 
kunena zambiri, Fantine anagwada pansi n’kuyamba ku- 
kisa dzanja la M. Madeleine. 

Posakhalitsa M. Madeleine anatumizira a Théna- 
rdier 300 francs ndipo anawauza kuti atumize Cossette 
mwamsanga. Koma a Thénardier ataona ndalamazo ana- 
yamba kuganiza kuti Fantine walemera, moti analemba 
kalata n’kunena kuti ngati akufuna mwanayo, atumizenso 
500 francs. M. Madeleine anatumizadi ndalamayo, koma 
banja la a Thénardier lomwe linali lachinyengo komanso 
la utambwali kwambiri, linapezanso chifukwa china cho- 
satumizira Cossette. 


K K k 


Milungu inadutsa ndipo ngakhale anali wosangalala ku- 
siyana ndi mmene moyo wake unalili kwa nthawi yaitali, 
Fantine anayamba kudwala. Mavuto komanso umphawi, 
zomwe anakumana nazo kwa zaka zambiri, zinali zita- 
yamba kumubwezera. Posakhalitsa thupi lake linafooke- 
ratu moti ankalephera ndi kuyenda komwe. 

“Kodi mwana wanga abwera liti?” Fantine anafunsa 
M. Madeleine atabwera kudzamuona. 

“Posachedwapa,” anayankha M. Madeleine ndipo 
nkhope ya Fantine inawala ndi chisangalalo. 

Ndiyeno tsiku lina m’mawa, pamene M. Madeleine 
ankakonzeka kuti angopita ku Montfermeil kukatenga 
Cossette, analandira mlendo. Anali Insipekita Javert ndipo 
analowa mu ofesi ya meyayo n’kumadikirira kuti amalize 
kuona mapepala ake. 

“Javert, pali chimene ukufuna kundiuza?” anafunsa 
M. Madeleine atamaliza kuona mapepala aja. 

“Ndabwera kudzakupepesani,” anayankha Insipeki- 

ta Javert. 

“Ukufuna undipepese chifukwa chiyani?” 

“Ndikuona kuti ndinakulakwirani kwambiri. Ndina- 
kukwiyirani masabata 6 apitawo pamene munkandiuza 
kuti ndimasule mayi woyendayenda uja. Nditangochoka 
kumene kuja ndinalemba kalata yopita kumalikulu athu ku 
Paris n’kuwafotokozera za inu.” 

“Unawafotokozera za ine? Unawauza chiyani? ” 

“Mundikhululukire mbuyanga. Nkhani yake ndi 
yoti poyamba ndinkaganiza kuti ndinu Jean Valjean. Mu- 
nthu ameneyu ndinamuona zaka 20 zapitazo ndipo anali 
mkaidi pamene ndinkagwira ntchito ku Toulon”'. Koma 
atangotulutsidwa m’ndende, munthuyu anaba mipeni ko- 
manso zinthu zina zasiliva kwa bishopu wa ku Digne 
komanso anafwamba mnyamata wina n’kumubera ndala- 
ma. Tinayesetsa kuti kumufufuza paliponse kuti timugwi- 
re, koma tinalephera. Ndiye mutabwera kuno, ndinayamba 
kuganiza kuti munthuyo ndi inuyo. Koma tsopano ndaona 
kuti ndinkalakwitsa kwambiri. Pepani bwana wanga. Ndi- 
kudziwa kuti simukuyenera kundichitira chifundo moti 
mukhoza kundichotsa ntchito chifukwa cha kusakhulu- 
pirika kumene ndasonyezaku.” 

M. Madeleine, anayamba kuyang'ana Javert ndipo 
nkhope yawo sinasinthe. Kenako ananena chapansipansi 
kuti: “Pepa m'bale wanga, nkhani imene ukundifotoko- 
zerayi sindikuimvetsa.” 

“Apolisi a kumalikulu athu ku Paris anandiuza kuti 
Jean Valjean anamangidwa chaka chatha atagwidwa aku- 
ba maapozi,” anatero Javert. “Zikumveka kuti anasintha 
dzina n'kumadziwika kuti Champmathieu” ndipo anka- 
khala mobisala m’mudzi wotchedwa Ailly-le-Haut-Clo- 
che”. Anthu awiri omwe anali naye limodzi kundende ya 
ku Toulon ndi amene anamuzindikira kuti ndi Jean Val- 

jean. Ndiyeno ineyo ndinapanga ulendo wopita kundende 
ya Arras”, komwe anamutsekera, kuti ndikadzionere nde- 
kha ndipo ndinapezadi kuti ndi Jean Valjean. Koma uka- 
mufunsa akumakana kuti si iyeyo, ndipo zimenezo si zo- 
dabwitsa. Akudziwa kuti akangovomera kuti ndi Jean 
Valjean ndiye kuti wavalanso mlandu wobera bishopu, 
yemwe monga tikudziwira anamwalira zaka zapitazo. 
Avalanso mlandu wobera mnyamata wovutika uja ndipo 
chiweruzo chake akhoza kukakhala kundende kwa moyo 
wake wonse.” 

M. Madeleine anayambanso kuyang'ana mapepala 
ake aja. 

“Zimene ukundiuzazitu sindikuzimvetsa ngakhale 
pang’ono,” anatero M. Madeleine. “Bwanji m’malo mota- 
ya nthawi yako kuno, upite uzikagwira ntchito zina? Ka- 
penatu ulibe zochita lero?” 

“Ndimafuna kuti mawa ndipite ku Arras kuti ndika- 
mvetsere mlandu wa munthu ameneyo,” anatero Javert. 
“Koma chifukwa cha zimene ndakuuzanizi, mukuyenera 
kundichotsa ntchito.” 

Kenako M. Madeleine anaimirira. 

“Javert,” anatero, “iweyo ndiwe munthu woleme- 
kezeka kwambiri. Ndikudziwa kuti si iwe munthu woipa 
ayi. Tonsefe ndi anthu ndipo nthawi zina timalakwitsa. 
Choncho usadandaule za nkhani imeneyi. Ukhoza kupiti- 
riza kugwira ntchito yako monga Insipekita.” 

Kenako anatambasula dzanja lake kuti amugwire 
chanza, koma Javert anakana. M’malomwake anati: “Ndi- 
nachita zinthu zopanda chilungamo kwa munthu wosala- 
kwa. Choncho ine si woyenera ngakhale kukugwirani cha- 
nza.” 

Atangonena mawu amenewo, anawerama popereka 
ulemu. Kenako anatuluka muofesimo. Iye anasiya M. Ma- 

deleine akunyengezera kuyang'ana mapepala awo aja, 
koma akuoneka ndi nkhope yodabwa kwambiri. 

Madzulo a tsiku limenelo, M. Madeleine anapita 
kukaona Fantine. Matenda ake anali atafika poipa kwa- 
mbiri moti ankatsokomola modetsa nkhawa. Ngakhale 
ankadwala chonchi, chinthu chokhacho chomwe ankafuna 
chinali kuonanso mwana wake basi. 

“Ndikufuna mwana wanga, ndikufuna Cossette,” 
anatero Fantine. 

“Musadandaule, abwera posachedwapa,” anatero 
M. Madeleine pomulimbitsa mtima. 

M. Madeleine anakhala pabedi kwa ola lathunthu. 
Kenako anauza nesi wapachipatala chomwe Fantine ana- 
gonekedwa kuti amusamalire bwino. Atatero ananyamuka 
n'kumapita kwawo. Usiku umenewo sanagone ngakhale 
pang’ono. Nkhani imene inkawasowetsa tulo inali yokhu- 
dza Champmathieu yomwe Javert anawafotokozera. Mwi- 
na pofika pano mwazindikira kale kuti M. Madeleine ndi 
amenedi anali Jean Valjean, komanso n'kutheka kuti 
mwaona kale kuti M. Madeleine, monga mmene tipitiri- 
zebe kumutchula m’chigawo chino, sakanalola kuti Cha- 
mpmathieu apite kundende pamilandu yomwe sanapala- 
mule. Iye ankadziwa ndithu, ngakhale sizinali zophweka 
kuti avomereze zimenezi, kuti ankafunika kupita ku Arras 
n'kukanena zoona zake. Komabe kuchita zimenezi kuka- 
nachititsa kuti ataye chilichonse chomwe anachipeza mo- 
vutikira pogwira ntchito mwakhama. Komanso ankafuni- 
ka kuswa pangano lomwe anachita ndi Fantine loti aka- 
mutengera mwana wake, Cossette, kuchokera ku Mont- 
fermeil. Pamapeto pake, M. Madeleine anayamba kuona 
kuti chofunika kwambiri ndi kunena chilungamo m’malo 
mopweteketsa munthu wosalakwa. 

M’mawa wa tsiku lotsatira, M. Madeleine ananyamuka 
ulendo wautali wopita ku Arras. Anayenda ulendowu kwa 
maola oposa 12. Pamene ankafika m’tauniyi, anapeza 
mlandu wa Champmathieu utayamba kale. M’khotilo mu- 
nali mutadzadziratu ndi anthu, koma popeza M. Madeleine 
anali munthu wolemekezeka komanso wodziwika kwa- 
mbiri, analoledwa kukakhala kumbuyo kwa woweruza 
milandu. Iye ankangoonerera pamene mboni zinkabwera 
n'kumalumbira zitagwira Baibulo kuti munthu amene 
ankaimbidwa mlanduyo ndi Jean Valjean. Champmathieu, 
yemwe anali wokulupala komanso woganiza mofoira, 
ankakana chilichonse chimene mbonizo zinkanena nthawi 
yoti ayankhule ikakwana. Koma anthu omwe anali m'kho- 
timo ankayesa akungochita masewera moti ena anayamba 
kuseka atamumva akukana kwamtuwagalu kuti iyeyo si 
Jean Valjean. Nayenso Champmathieu anagwidwa phwete 
moti anayamba kuseka, zomwe tikaganizira kukula kwa 
mlandu ankaimbidwawu sizikanamuthadiza ngakhale pa- 
ngono. 

Kenako, atamaliza kumvetsera mboni zonse, wowe- 
ruza uja anauza anthu m'khotimo kuti akhale chete. Pa- 
mene ankati azipereka chigamulo, anangoona M. Made- 
leine akuimirira n'"kuyamba kuyankhula. 

“Munthu ameneyu si Jean Valjean.” 

Anthu anadabwa kwambiri ndi zimenezi moti ana- 
yamba kunong'onezana podabwa ndi zimene munthu wo- 
lemekezekayo ankanena. 

M. Madeleine anadikira kuti kunong'ona kuja ku- 
the. Kenako analengeza mokweza kuti iyeyo ndi amene ali 
Jean Valjean. Poyamba, palibe amene ankakhulupirira. 
Koma M. Madeleine anayamba kufunsa mboni zija mafu- 

nso ndipo zinalephera kuyankha. Kenako anayamba kula- 
katula zinthu zomwe ndi Jean Valjean yekha amene aka- 
nazidziwa. Anthuwo atayang'anitsitsa nkhope M. Madele- 
ine, anazindikira kuti akunena zoona. Anthu onse m'kho- 
timo anazizidwa thupi ndipo palibe amene ananenanso 
kanthu. 

“Basi, tsopano ndiuyambe,” anatero M. Madeleine 
pamapeto pake. “Ndili ndi ntchito ina yofunika kwambiri 
yoti ndichite. Nonse mukudziwa kumene ndimakhala, 
ndipo dziwani kuti sindiyesa kuzemba kapena kuthawa 
mlanduwu.” 

Anthu omwe anali m'khothimo anaimirira n’kupe- 
reka njira yoti adutse. M. Madeleine anayenda n'kutuluka 
panja. Atangochoka, woweruza uja anamasula Champma- 
thieu. Champmathieu anabalalikiratu moti ankaona kuti 
anthu onse omwe anali m’khoti muja ndi openga. 


K k k 


Chakumadzulo kwa tsiku lotsatira, M. Madeleine anapita 
kukaona Fantine. 

“Akupeza bwanji odwalawa madzulo ano?” anafu- 
nsa M. Madeleine ndipo nesi yemwe ankayang’anira Fa- 
ntine anayankha. 

“Zikuoneka kuti akupezako bwino. Koma akufuni- 
tsitsa ataona mwana wake.” 

“Chifukwa cha mavuto ena, ndalephera kusunga lo- 
njezo langa,” anayankha M. Madeleine. 

“Ndiye timuuza chiyani akadzuka n'kumafuna 
mwana wake?” nesi uja anafunsa akuoneka wankhawa. 
“Ndikuona kuti asokonezeka kwambiri, mwinanso mate- 
nda ake akhoza kukula kwambiri akamva zoti mwana 
wake sanabwere mutamulonjeza kuti mukupita kukamu- 

tenga.” 

“Zitheka koma, Mulungu atithandiza,” anatero M. 
Madeleine mousa moyo. 

Kwa kanthawi M. Madeleine anakhala pambali pa 
bedi lomwe Fantine anagona n’kumamuyang’ana mwa- 
chidwi. Fantine ankapuma movutikira kwambiri, koma 
nkhope yake inkaoneka yamtendere komanso yodekha. 
Koma kenako, anatsegula maso ake n'kuona M. Made- 
leine. 

“Cossette ali kuti?” anafunsa Fantine akumwetulira. 

“Mumuonabe,” anatero M. Madeleine modekha 
akumugwira dzanja lake. “Panopa mwafooka kwambiri 
moti simungakwanitse kumuona. Dikirani pang’ono, mu- 
muona mukayamba kupeza bwino.” 

Fantine anamwetulira, kenako anayamba kufotoko- 
za zomwe angachite akakumananso ndi mwana wake. 
Koma kenako nkhope yake inasintha ndipo anayang’ana 
kukhomo mokhumudwa kwambiri. M. Madeleine omwe 
anali atagwira dzanja lake anatembenuka n'kuona Insipe- 
ķita Javert. Fantine ankaganiza kuti wapolisiyo wabwera 
kudzamumanga moti anagwira mwamphamvu dzanja la 
M. Madeleine. 

“Osachita mantha,” anatero M. Madeleine pomu- 
khazika mtima pansi. “Sanabwerere iwe.” Kenako ana- 
dzuka pang'onopang'ono kuchokera pamene anakhala 
n'kumayenda molowera kumene kunali Javert. “Ndiku- 
dziwa chimene wabwerera, Javert,” anatero chapansipansi 
kuti Fantine asamve nawo zomwe ankanena. “Koma cho- 
nde ingondipatsako masiku atatu okha, masiku atatu basi. 
Ndikufuna ndikatenge mwana wa mayi wagona apoyo. 
Ngati ukufuna ndikhoza kukupatsa ndalama iliyonse yo- 
mwe ungakonde kuti undisiye kaye mpaka nditachita 
zimenezi.” 

“Mukuganiza kuti ndine chitsiru?” anatero Javert 
kwinaku akuseka mwamphamvu. “Mukutanthauza kuti 
ndikupatseni masiku atatu kuti muthawe?” 

Fantine, yemwe anamva zimene M. Madeleine ana- 
nena, ngakhale anayesetsa kuyankhula chapansipansi kuti 
asamve, anayamba kunjenjemera. 

“Mwati mukufuna mukatenge mwana wanga?” ana- 
funsa Fantine. “Ndiye kuti mwanayo sanabwerebe? Inu a 
nesi, tayankhani . .. mwana wanga ali kuti? Cossette ali 
kuti? Ndikufuna kumuona pompanopompano. M. Made- 
leine...” 

“Takhala chete hule iwe,” Javert anamudula mawu 
mwankhanza kwambiri. “Kunja kuno kulibe Monsieur 
Madeleine. Munthu waima apayu ndi Jean Valjean ndipo 
iyeyu ndi chigawenga choopsa kwambiri. Ingoiwaliratu za 
mwana wakoyo ...” 

Fantine anangopezeka kuti wadzuka mwadzidzidzi 
n'kukhala pansi. Iye anayang'ana amuna awiriwo, ndipo 
kenako anatembenukira nesi uja. Ankaoneka ngati akufu- 
na kuyankhula zinazake, koma palibe mawu omwe anatu- 
luka pakamwa pake. M’malomwake, anangoyendetsa ma- 
nja ake ndipo anagweranso papilo wake. Ulendo unali wo- 
mwewo. 

Jean Valjean (monga momwe tiyambe kumutchu- 
lira tsopano) anakankha mkono wa Javert womwe una- 
mugwira ndipo anathamangira kumene kunali bedi kuja. 
Iye anayang'ana maso a Fantine ndipo anazindikira kuti 
wamwalira. 

“Taona tsopano zimene zachitika, waphatu mayi 
wosalakwayu!” anatero Valjean mokwiya akutembenu- 
kira kumene kunali Javert kwinaku akumuyang'ana ndi 
diso loopsa. 

“Ine sindinabwere kuno kudzakangana ndi mu- 


34 


ANTHU OVUTIKA 


nthu,” anatero Javert, akubwerera m’mbuyo mwamantha. 
Iye ankaopa kuti Valjean akhoza kumuukira. “Ngati su- 
kufuna kuti tipitire limodzi mwaulemu, ndiitana anyamata 
anga.” 

Valjean anayang'ana bwinobwino m'chipindamo, 
akuganizira zimene angachite kuti athawe. Koma sana- 
ganize zimenezi kwa nthawi yaitali. Anatembenukiranso 
Fantine ndipo anaona komaliza nkhope yake yomvetsa 
chisoni komanso maso ake abulu-u omwe anangoti mbe- 
e. Kenako anawerama n'kumutseka maso ndipo anabzala 
mlomo wake pachipumi cha Fantine. Atatero anadzuka 
n’kubwereranso kumene kunali Javert. 

“Ndakonzeka tsopano, mukhoza kundimanga,” 
anatero Valjean. 

Nkhani ya kumangidwa kwa M. Madeleine inafa- 
likira mofulumira kwambiri m’tauni yonse. 

“Tinkadziwa kuti pali chinachake chodabwitsa ndi 
munthu amene uja,” ankatero ena pofuna kusonyeza kuti 
amadziwa kale zoti M. Madeleine ndi Jean Valjean. 

Patadutsa masiku awiri kuchokera pamene anama- 
ngidwa, Jean Valjean anathawa m’ndende. Zitsulo za 
windo la ndendeyo zinapindidwa ngati mawaya ndipo iye 
anatuluka n'kuthawa. Ulendo umenewunso anthu ankaka- 
mba nkhaniyi mokhala ngati amadziwa kale zoti athawa. 

“N’zosatheka kumanga chigawenga choopsa ngati 
chimene chija n'"kumachisunga m’ndende ya m’tauni yai- 
ng'ono ngati ino mukuyembekezera kuti sichithawa,” 
ankatero ena. 

Khirisimasi ya mu 1823, inali yosaiwalika kwa anthu 
am’mudzi wa Montfermeil. Pa tsikuli, anthu azisudzo ko- 
manso amalonda ochokera ku Paris anabwera m”mudziwu 
n'kuyala malonda awo m’mbali mwa msewu ndipo ena 
anachita kumanga mabenchi oti azigulitsirapo zinthu 
zawo. A Thénardier nawonso anapha ndalama zochuluka 
zedi kumalo awo ofikira alendo aja. Alendo ambirimbiri 
ankadya komanso kumwa akuchita phokoso lalikulu 
m’nyumba yawo. Koma Cossette, yemwe tsopano anali 
ndi zaka 8, anakhala pansi pa tebulo kukhitchini. Iye anali 
atavala nsanza ndipo ankaluka masokosi a Eponine ndi 
Azelma. 

Ndiye madzulo a tsikuli, Mme Thénardier anatuma 
Cossette, kunja kukuzizira kwambiri, kuti akatunge madzi 
kumtsinje. Mtsinjewo unali kumunsi kwa phiri lomwe pa- 
nali mudzi wa Montfermeil. Komanso Cossette ankadana 
ndi zopita kukatunga madzi kunja kutayamba mdima. Mo- 
dandaula kwambiri anatola chidebe chopanda kanthu cho- 
mwe chinali chachikulu ngati iyeyo ndipo atangotuluka 
pakhomo, Madame Thénardier anamuitana. 

“Ukamabwera kumadziko uguleko buledi,” anatero 
akumupatsa ndalama. 

Cossette analandira khobidi lomwe anamupatsa 
ndipo analiika mosamala m’thumba la malaya ake n’ku- 
nyamuka. Iye anali atazizidwa kwambiri komanso ali ndi 

njala ndipo ankayenda pang'onopang'ono atanyamula 
chidebe chija. Posakhalitsa anadutsa mumsewu munadza- 
za amalonda aja ndipo anayamba kudzipanikiza pakati pa 
anthu omwe ankagula zinthu. Akudutsa benchi ina, Co- 
ssette analephera kupirira moti anaima n’kuyamba kuya- 
ng'ana chidole chokongola chomwe chinali ndi tsitsi lago- 
lide. Chidolecho chinavekedwa diresi lapinki. Ana onse 
am’mudziwu ankati akaona chidolechi ankasirira kwa- 
mbiri. Kungoti palibe amene akanakwanitsa kuchigula 
chifukwa chinali chodula kwambiri. 

Cossette anayang'ana chidolecho kwa mphindi zi- 
ngapo, koma atakumbukira kuti watumidwa kumadzi ana- 
yambanso kuyenda n'kumatsetsereka ndi phiri akusiya 
anthu omwe ankagula zinthu aja akuseka komanso kusa- 
ngalala kumbuyo kwake. Atangoyamba kutsetsereka ndi 
phiri lija, Cossette anayamba kuchita mantha chifukwa 
cha mdima woopsa womwe unkabwera chifukwa cha mi- 
tengo yomwe inali m’°mbali mwa njira yomwe ankadu- 
tsayo. Atafika kumtsinjeko, anawerama n’kulowetsa chi- 
debe chija m’madzi. Iye sanaone pamene ndalama anapa- 
tsidwa ndi Mme Thénardier ija inkagwera m’madzi. Ke- 
nako ndi timanja take ting'onoting'ono, tomwe tinali 
titaumiratu ndi mphepo, Cossette anayamba kukoka chi- 
debecho n’kumakwera nacho chitunda. Koma chidebecho 
chinkalemera kwambiri moti atangoyenda mapazi angapo 
anaima kaye kuti apume. Kenako anayambanso kuchikoka 
ndipo anayendanso pang’ono n'kupuma. Kenako makoke- 
dwe ake anayamba kufookerafookerabe moti ankasuntha 
ngati bongololo. Mphamvu zinali zitamuthera ndipo anai- 
ma n'kutsamira mtengo womwe unali m’mbali mwa ka- 
njira kaja. Chifukwa cha mantha, Cossette anayamba ku- 
lira. 

“Chonde Mulungu ndithandizeni!” anatero Cossette 


37 


ANTHU OVUTIKA 


misozi ikutsika m’masaya. 

Mwadzidzidzi, anangozindikira dzanja lalikulu la- 
nyamula chidebe chija. Atayang’ana, anaona kuti ndi 
munthu wamkulu watsitsi labulauni. Munthuyo ankaone- 
ka mwachilendo zedi ndi chipewa chachitali komanso 
chijasi chachikasu chomwe anavala. 

“Chidebe chimenechi ndi cholemera kwambiri moti 
mwana ngati iwe sungachikwanitse,” anatero munthu wa- 
mtaliyo akuyang'ana Cossette. 

N’zodabwitsa kuti Cossette sanachite mantha ndi 
munthuyu. Panali chinachake chomwe chinkamuchititsa 
kuti asawope. Bamboyo ankaoneka kuti ankamudera 
nkhawa kwambiri moti ankadziwa kuti sangamuchite chi- 
pongwe. Bamboyo ananyamula chidebe chija mpaka pa- 
mwamba pa phiri ndipo anayenda limodzi mpaka anaya- 
mba kupeza midzi. Cossette anamulongosolera munthuyo 
mavuto omwe ankakumana nawo kunyumba kwa a Thé- 
nardier. Munthu wachikulireyo ankamvetsera mwatcheru 
komanso kumufunsa mafunso ambiri. 

Pamene ankayandikira malo ofikira alendo aja, 
Cossette anamutembenukira bamboyo n’kumuuza kuti: 
“Mukhoza kundipatsano chidebecho. Ndikuopa kuti Mme 
Thénardier akangozindikira kuti munandinyamulira chi- 
debechi andimenya koopsa.” 

Munthu wachikulireyo anamupatsadi chidebecho 
ndipo onse analowa limodzi m’nyumba yofikira alendoyo. 

“Kodi iwe, n'chifukwa chiyani wachedwa chonchi? 
Kodi madziwo amalimba?” anatero Mme Thénardier ata- 
kwiya kwambiri. 

“Bambowa akufuna malo ogona,” anatero Cossette 
posintha nkhani kwinaku akunjenjemera poyembekezera 
kumenyedwa. 

Mme Thénardier anayang’ana munthu wachikuli- 

reyo mosamusamala. Atangomuona anazindikira kuti sa- 
ngakhale ndi ndalama zolipirira malo ogona. 

“Pepani bambo, zipinda zonse zatengedwa,” anate- 
ro Mme Thénardier. 

“Komatu ndalama ndili nazo,” anatero munthu wa- 
chikulireyo. 

“Mtengo waketu ndi 40 sous,” anayankha Mme 
Thenardier (ananena zimenezi ngakhale kuti mtengo wake 
weniweni unali 20 sous). 

“40 sous? Chabwino ndipereka,” anavomereza ba- 
mbo uja. 

Kenako bamboyo anakhala pansi. Cossette ana- 
bweretsa kapu ya vinyo n’kumupatsa ndipo atangopereka 
kapuyo anapita kukakhala pansi pa tebulo lija kuti aka- 
pitirize kuluka masokosi aja. Koma atangokhala pansi, 
anamva Mme Thenardier akuitana mokalipa. 

“Kodi iwe Cossette, buledi ndinakutuma uja ali 
kuti?” 

Cossette, yemwe anali ataiwala zoti anatumidwa 
buledi, anachoka pansi pa tebulo lija mofulumira. 

“Ndinapeza ogulitsa buledi atatseka,” anayankha 
mwamantha Cossette. 

“Ndiye ndalama yanga ili kuti?” 

Cossette anapisa m’thumba la malaya ake koma 
anapeza kuti mulibe kanthu ndipo nkhope yake inasinthi- 
ratu ndi mantha. 

“Iwe usandichedwetse, ndalama yanga ili kuti?” 
anatero Mme Thénardier atafufuma ndi mkwiyo. 

Cossette sananene chilichonse. Iye ankangoyembe- 
kezera kumenyedwa basi. Pamene Mme Thénardier ankati 
azimukuntha, munthu wachikulire uja analowerera. 

“Madame, ndinatola ndalama iyi pansipa. N’kuthe- 
ka kuti ndi imene mwanayo wagwetsa.” 

Mme Thénardier analandira ndalamayo n’kuchoka- 
po. Pamene ankatsegula chitseko cholowa m'chipinda 
chamkati, Eponine ndi Azelma anatulukira. Ana amenewa 
anali athanzi kwambiri ndipo munthu wachikulire uja 
anadabwa ataona zimenezi. Anavalanso zovala zotentha 
bwino ndipo masaya awo anali aakulu ngati mabanzi. 
Mayi awo aja atangowaona anawakumbatira komanso 
kuwakisa ndipo kenako anapita pafupi ndi moto n’kuma- 
kaseweretsa chidole. Cossette yemwe anali atabwerera pa- 
nsi pa tebulo, ankangowanyang'ana anzakewo mosirira 
kwinaku akuluka. Patangotha kanthawi pang’ono, anzake- 
wo anasiya chidole chija n'kumakasewera ndi mphaka. 
Cossette atamwaza maso n'kuona kuti palibe akumuona, 
anatola chidolecho n'kumachiseweretsa. Koma chimwe- 
mwe chake sichinapite patali. Anzake aja anamuona aku- 
seweretsa chidolecho moti nthawi yomweyo anayamba 
kulira ngati wina wawatsina. Mme Thenardier anatulukira 
ngati chiphaliwali ndipo anamupeza Cossette atagwira 
chidole chija. Cossette atangowaona anasiya chidolecho 
pansi n'kuyamba kulira. 

“Kodi chikuchitika n’chiyani?” anafunsa bambo uja 
akudzuka pamene anakhala. 

“Bambo, zoona simukuona zimene zikuchitikazi?” 
Mme Thénardier anatero utsi wa mkwiyo ukutulukira 
m’makutu. “Chitsiru chaima apachi chalanda chidole cha 
ana angawa. Chaiwala kuti ndi ine amene ndimachidyetsa 
komanso kuchisamalira.” 

“Komabe sindikuona kuti pamenepa pali nkhani,” 
anatero munthu wachikulireyo. 

“Simukuona kuti wagwira chidolechi ndi m’manja 
mwakuda?” Mme Thénardier ataona kuti Cossette akulira 
anamutembenukira n’kuyamba kumutsira mphepo. 

“Galu iwe, tatseka chikamwa chakocho ukundi- 

nyansa!” 

Munthu wachikulire uja anatuluka panja ndipo pata- 
ngodutsa kanthawi kochepa, anabwerera atatenga chinthu 
chinachake m’manja mwake. Anali atatenga chidole cho- 
kongola kwambiri chomwe chinkagulitsidwa ndi amalo- 
nda aja. 

“Basi tonthola, eko chidole chako ichi,” anatero 
mokoma mtima bamboyo akupereka chidole chija kwa 
Cossette. 

Mme Thénardier, Eponine ndi Azelma anangoti 
kukamwa yasa-a. Nawonso anthu omwe ankamwa koma- 
nso kudya pamalowo anangoti du-u, ena makapu a cha- 
kumwa ali pakamwa. Sankakhulupirira zimene zinkachi- 
tikazo. 

“Kodi bambo ameneyu wachokera kuti?” ankadzi- 
funsa choncho mumtima mwawo. “Akuoneka wochaka- 
chika, koma wakwanitsa kugula chidole chodula kwa- 
mbiri ngati chimenechi.” 

A Thenardier anapereka chipinda chabwino kwa- 
mbiri kwa bamboyu. Tsiku lotsatira anamupatsa pepala 
atalembapo mtengo wake. Mtengowo unali kuwirikiza 
katatu mtengo womwe ankayenera kuwatchaja powasa- 
malira usiku umodzi wokha. Atapereka pepalalo, ankaye- 
mbekezera mitima ili m’mwamba. N’kutheka ankaganiza 
kuti munthuyo adandaula kuti ndalamayo yachuluka. 
Mwinanso ankaganiza kuti akhoza kuyamba kuchita ma- 
kani kuti asalipire. Koma munthuyo sanadabwe chili- 
chonse moti anawafunsa kuti: “Kodi bizinezi imayenda 
bwanji ku Montfermeil kuno?” 

“A-a, kuno kuli mavuto okhaokha, palibe chimene 
chimayenda,” anatero Mme Thénardier mofulumira. “Mo- 
nga mukudziwira, dziko lino ndi losauka moti sitikudziwa 
kuti tikanatani zikanakhala kuti kunja kuno kulibe anthu 

ochita bwino ngati inu. Tikapeza kandalama, konse kama- 
ngothera kubweza ngongole. Mwachitsanzo, kuti mwana 
wadyera waima apoyo afike poti wakhuta, timalowetsa 
ndalama zochuluka zedi. Kuwonjezeranso pamenepo, tili- 
nso ndi ana athu awiri omwe timafunika kuwasamalira. 
Tikuona kuti mmene zinthu zikuvutiramu sitingakwanitse 
kumasamaliranso mwana wa munthu wina.” 

“Ndiye bwanji zitachitika kuti munthu wina wadzi- 
pereka kuti atenge mwanayu n'kumakamusamalira,” ana- 
tero munthu wachikulireyo ataganizira kwa kanthawi. 

“O-o, tingasangalale kwambiri,” anatero Mme The- 
nardier nkhope yawo ikuwala. 

“Tadikirani kaye pang’ono,” anatero mwamuna wa- 
wo. “Ifeyo timamukonda kwambiri mwanayu. N’zoona 
kuti ndife amphawi, komanso tili ndi ngongole zambiri. 
Koma chikondi ndi champhamvu kuposa ndalama.” 

“Komatu mutayankhula bwinobwino ndikhoza ku- 
kugwiritsani pakulu?” munthu wachikulireyo anatero aku- 
tulutsa waleti yake kuchokera m'thumba la chijasi chake. 

“Mwinatu mutanena kuti mutipatsa 1,500 francs,” 
anatero Bambo Thénardier omwe anali atapanga kale ma- 
samu n’kuwonkhetsa ngongole zawo zonse. 

Bambo wachikulireyo anatulutsadi ma 500-franc 
atatu n'kuwaika patebulo ndipo anamwetulira n’kunena 
kuti, “Ndiyetu ndipatseni mwanayo.” 

Cossette atangobwera, munthu wachikulireyo ana- 
mupatsa zovala zatsopano kuti avale. Anamupatsa diresi 
yakuda, masokosi akuda, kansalu kozengereza m’khosi 
komanso nsapato. Patangotha ola limodzi, anthu a ku Mo- 
ntfermeil anaona bambo wachikulireyo akuyenda limodzi 
ndi mwanayu. Palibe amene ankadziwa kuti munthuyu ndi 
ndani. Komanso chifukwa choti mwanayo anali atanya- 
mula chidole chodula kwambiri komanso anali atavala 

zovala zabwino, ambiri sanazindikire kuti ndi Cossette. 
Mmenemu ndi mmene Cossette anavuukira m’ma- 
vuto omwe ankakumana nawo kunyumba kwa a Thenar- 
dier. Iye sankadziwa kuti akupita kuti komanso kuti ba- 
mbo amene anamutengayo ndi ndani. Anayenda njira 
yonse atagwira mwamphamvu dzanja la bamboyo. Pa 
moyo wake, aka kanali koyamba kuti amve kukhala wote- 
tezeka moti zinkangokhala ngati akuyenda ndi mngelo. 

Mbali inayake ya kunja kwa mzinda wa Paris, Jean Val- 
jean anaima panja pa nyumba inayake yaikulu. Nyumbayi 
inali yakale kwambiri komanso ya makoma odyekadyeka. 
Iye anatulutsa kiyi kuchokera m’thumba la chijasi chake 
chachikasu n'kumulowetsa pabowo lachitseko ndipo ke- 
nako analowa m’nyumbayo atanyamula Cossette. Cosse- 
tte anali m'tulo ndipo anakwera naye masitepe mpaka 
m'chipinda china chomwe chinali pamwamba. Mwini wa 
nyumbayi ankapangitsa lendi zipinda kwa anthu osiya- 
nasiyana ndipo bamboyu anayamba kukhala m’nyumbayi 
kungochokera pamene anathawa ku Montreuil. M’chipi- 
ndacho munalibe zinthu zambiri. Munangokhala bedi, ma- 
tiresi omwe anangoikidwa pansi, tebulo, mipando ingapo 
komanso chophikira. Chipindachi chinali ndi windo limo- 
dzi ndipo nyale ya mumsewu inkachititsa kuti m’chipi- 
ndacho muziwala. 

Valjean anagoneka Cossette pabedi. Kenako ana- 
yatsa kandulo n'kukhala pambali pa bedilo akuyang’ana 
mwanayo mwachidwi. Iye ankamva chisoni kuti Fantine 
anamwalira asanaone mwana wakeyu. Koma ankasanga- 
lala kuti wakwanitsa kumupulumutsa kuchokera ku banja 
lankhanza lija. Kenako anawerama n'kumukisa pachipumi 
mofanana ndi mmene anachitiranso mayi ake atamwalira 
miyezi 9 yapitayo. 

Kutacha m’mawa, Cossette anatsegula maso ake 

ndipo anadzambatuka pabedi paja n’°kuyamba kuyankhula 
mokweza. 

“Ndikubwera, Madame,” anatero tulo tili m’maso 
ndipo pamene ankatsegula maso ake, dzuwa lomwe li- 
nkalowera pawindo lija linayamba kumuthobwa m’maso. 

Maso ake atangozolowera kuwalako anaona bambo 
wachikulire uja akumuyang'ana mwachifundo ndipo mti- 
ma wake unakhala m’malo. 

“N’zoonadi eti!” anatero mosangalala Cossette. 
“Ndimaganiza kuti ndikungolota.” 

Kenako anakumbatira chidole chake n'kuyamba 
kumufunsa Valjean mafunso ambirimbiri. 

“Mukufuna kuti ndisese m’nyumbamu?” 

“Ayi,” anatero Valjean. “Sindikufuna kuti uzigwira 
ntchito iliyonse.” 

Masiku anadutsa ndipo Cossette ankakhala mosa- 
ngalala kwambiri. Nayenso Jean Valjean, anali wachi- 
mwemwe. Kwa zaka zoposa 25 ankangokhala yekhayekha 
ndipo palibe chomwe chinkamusangalatsa. Apa tsopano 
anali atapeza chifukwa chokhalira moyo. Iye anali asa- 
nakhalepo wosangalala chonchi. Ankati akayang'ana 
nkhope ya Cossette, yomwe inali yokongola kwambiri, 
ankamvetsa tanthauzo la mawu akuti chikondi. 


xK K k 


Atangothawa kuchokera ku Montreuil, Jean Valjean ana- 
tenga ndalama zake zonse kubanki n’kukazikwirira mu- 
nkhalango ina yomwe inali pafupi ndi Montfermeil. Nga- 
khale anali wolemera, iye anasankha kumakhala m’nyu- 
mba yosalongosokayi chifukwa sankafuna kuti anthu azi- 
chita naye chidwi. Munthu yekhayo yemwe ankakhala na- 
ye pafupi anali mayi wina wachikulire, yemwe ankamu- 

konzera m’nyumba komanso kumuphikira chakudya. Jean 
Valjean ankamupatsiratu mayiyu malipiro a miyezi 6 
ndipo pamene ankamulemba ntchito, anamunamiza kuti 
iyeyo ndi munthu wochokera ku Spain. Anamunamizanso 
kuti Cossette ndi chidzukulu chake. 

Masabata anadutsa ndipo anthu awiriwa ankakhala 
mosangalala. Valjean ankamuphunzitsa Cossette kuwere- 
nga komanso kulemba ndipo ankatha maola ambirimbiri 
akumuyang'ana akamasewera ndi chidole chake chija. 
Cossette ankati kuchiveka kenako n'kuchivula. Ankachita 
zimenezi maulendo ambirimbiri, koma Jean Valjean sa- 
nkatopa kumuyang'ana. Valjean sankafuna kuti anthu 
amuone, choncho anasankha kuti asamayende masana. 
Nthawi zambiri ankapita kukawongola miyendo kwa 
maola angapo chakumadzulo. Pena ankapita yekha ndipo 
nthawi zina ankapita ndi Cossette. Akamayenda m’mise- 
wu yam'deralo, Valjean ankakonda kupereka ndalama 
kwa anthu opemphapempha. Komabe, zimene ankachitazi 
sizinali zanzeru kwenikweni, chifukwa posakhalitsa anthu 
anayamba kumutchula kuti “wopemphapempha yemwe 
amapereka ndalama kwa anzake.” 

Madzulo a tsiku lina, chakumapeto kwa nyengo yo- 
zizira, Valjean anapereka ndalama kwa wopemphape- 
mpha wina yemwe anakhala pafupi ndi nyali ya mumsewu 
panja pa tchalitchi. Wopemphapemphayo anayamba ku- 
muyang'ana mwachidwi zedi ndipo kenako anaweramira 
pansi. Zomwe zinachitikazi zinamudzidzimutsa kwambiri 
Valjean ndipo atayang’ana nkhope ya wopemphapempha- 
yo anaona kuti si munthu wachilendo. 

“Ineyotu ndikuchita zinthu zopusa kwabasi,” anate- 
ro mumtima mwake pamene ankabwerera kunyumba 
kwake. 

Madzulo a tsiku lotsatira anabwereranso kutchali- 

tchi kuja ndipo anapeza wopemphapempha uja adakali 
pomwepo. Iye anakhala mofanana ndi mmene analili tsiku 
lapita lija komanso anali atavala zovala zomwezo. Ulendo 
uno, Valjean anayankhula naye pamene ankamupatsa 
ndalama. Wopemphapemphayo anaseka kwambiri koma- 
nso kumusereula ndipo Valjean atamuona bwinobwino, 
anabwerera kwawo akusangalala. 

“Zikuoneka kuti dzulo lija ndinaona udyo,” ana- 
dziseka chamumtima Valjean. “Pali chinachake m”maso 
mwa wopemphapempha uja chomwe chinandikhumbutsa 
Javert. N’chiyani chinandipangitsa kuganiza zimene zija? 
Pamene ndayankhula naye madzulo ano, ndaona kuti 
sakufanana ndi wapolisi amene uja ngakhale pang’ono.” 

Tsiku lina Valjean akuphunzitsa Cossette kuwere- 
nga m’nyumba mwake, anamva munthu wina akutsegula 
chitseko. Zimenezi zinali zachilendo kwambiri. Tikutero 
chifukwa mayi ankawagwirira ntchito zapakhomo uja, ye- 
mwenso ndi munthu yekhayo amene ankakhala m’nyu- 
mbayi, ankalowa m'chipinda chake mdima usanagwe. 
Choncho Valjean anazindikira kuti chilipochilipo moti 
anapereka chizindikiro kwa Cossette kuti akhale chete. 
Mmene phokoso linkamvekera, winawake ankakwera ma- 
sitepe a m'kolido n'kumabwera kuchipinda chawocho. 
Kenako Valjean anathimitsa kandulo ndipo pamene ankati 
azikisa Cossette pachipumi, mapazi aja anasiya kumveka. 
Valjean sanasunthe. Anangokhala pansi pampando wake 
womwe unatsamira chitseko cholowera m’chipindachi 
ndipo sanataketake kapena kupuma. Patadutsa mphindi 
zingapo osamva kalikonse, anatembenuka ndipo anaona 
kuwala komwe kunkadutsa pakampata kena. Munthu 
winawake yemwe ananyamula kandulo anali ataima ku- 
seri kwa chitsekocho. 

Mphindi zingapo zinadutsa, ndipo kenako kuwala 

kuja sikunaonekenso. Patapita nthawi Valjean anadzipo- 
nya pamatilesi ake, koma usiku umenewo sanagone nga- 
khale pang'ono. Kutacha m’mawa, pamene tulo tinkaya- 
mba kumubwerera, Valjean anamvanso mapazi akuyenda 
m'kolido muja. Nthawi yomweyo anadzuka n’kuthama- 
ngira kumene kunali kuchitseko kuja, ndipo anayamba 
kusuzumira pauna wolowetsera kiyi. Iye anadzidzimuka 
ataona munthu akukwera masitepe obwera kuchipinda 
chawocho. Munthuyo anali wamtali ndipo anavala chijasi, 
komanso m'dzanja lake munali ndodo. 

Mtima wa Valjean unayamba kuthamanga ndipo 
thukuta linayamba kutsika. 

“Ndi Javert,” anatero mumtima mwake. 


Ku 


Tsiku limenelo linatha Valjean akukonzekera zoti athawe 
m'deralo. Zinali zoopsa kwambiri kuti iyeyo ndi Cossette 
agonenso usiku wina m’nyumbayi. Madzulo umenewo, 
anatuluka n'kukayang'anayang'ana kumsewu. Kunja ku- 
nangoti zi-i, komabe iye sankatha kuona bwinobwino 
m’malo ena momwe munali mdima chifukwa cha mite- 
ngo. Ataona kuti kuli bwino, anabwereranso m’nyumba 
kuti akatenge Cossette yemwe ankamudikirira moleza 
mtima atakumbatira chidole chake. 

“Tiye tinyamuke mwana wanga,” anatero Valjean. 

Cossette anagwira dzanja la Valjean ndipo zimenezi 
zinamusangalatsa kwambiri Valjean. Awiriwa anadutsa 
m’mikwaso yosiyanasiyana atagwirana manja. Nthawi za- 
mbiri ankayenda m’mbali mwa mipanda momwe munka- 
khala mdima. Ankachita zimenezi kuti anthu asawaone. 
Atayenda kamtunda ndithu, analimba mtima kuti palibe 
amene akuwatsatira moti anayamba kuyenda momasuka. 

Koma pamene belu la tchalitchi cha m'tauniyo linkalira, 
cha m'ma 11 koloko usiku, anamva phokoso linalake lo- 
mwe linawadzidzimutsa. Pafupi ndi nyali ina yamu- 
msewu, anaona amuna 4 akubwera. Valjean anagwira 
mwamphamvu mkono wa Cossette n'kuyamba kuyenda 
mofulumira. Ankati akayenda pang'ono, ankaima kaye 
pamdima n'kuyang'ana kumbuyo. Anthu anayi aja anka- 
watsatirabe. Valjean ankatha kuona nkhope zawo m'ku- 
wala kwa mwezi womwe unali usikuwo ndipo sanakaikire 
kuti mmodzi wa iwo anali Insipekita Javert. 

Pofika tsopano, Cossette anali atatoperatu. Valjean 
anamunyamula n’kuyamba kuthamanga naye m’mikwaso 
ina yomwe m’mbali mwake munamangidwa kampanda ka 
miyala kolekeza m'chiuno. Kenako anatulukira pamalo 
enaake pomwe panali mlatho. Atafika kumbali ina ya 
mtsinjewo, anabisala penapake n'kuyamba kuyang’ana 
kumene kunkachokera anthu aja ndipo anaona anthu 4 
akubwera chapatali mbali ina ya mtsinje. 

Valjean anayamba kuyenda pang’onopang’ono 
akuganiza kuti adani akewo samupezanso. Anayenda 
m'kanjira kaja kufikira pamene anatulukira mumsewu 
wina womwe unkaoneka kuti ukutuluka m’tauniyo. Ana- 
pitirizabe kuyenda mumsewuwo mpaka pamene anazi- 
ndikira kuti msewuwo wafika pamapeto. Kutsogolo kwa- 
ke kunali mpanda wautali. Pamene ankatembenuka kuti 
azibwerera, anaona anthu aja akubwera chapatali. Koma 
ulendo uno sanalinso anthu 4. N'kutheka kuti analipo 7 
kapena 8 ndipo ankayenda pang’onopang’ono molunjika 
kumene anali. 

Valjean anasokonezeka kwambiri ndipo anayesetsa 
kuyang'ana mpita wothawira koma sanaupeze. Mumsewu 
ankayendawo, mbali imodzi kunali makoma a nyumba 
zazitali. Nyumbayi inali ndi zitseko komanso mawindo 

okhala ndi zitsulo. Kumbali inayi kunali khoma lalitali 
kwambiri kuposa mtengo. Akanakhala kuti anali yekha, 
akanatha kukwera mosavuta khoma limeneli. Koma zinali 
zosatheka kuti akwere limodzi ndi Cossette. Kenako, ana- 
peza nzeru ina. Anathamanga n'kupita pamene panali nya- 
li ya mumsewu ndipo anasolola waya yemwe anali paka- 
bokosi kamene kanali papholo lomwe panali nyaliyo. Ke- 
nako anabwereranso pamene panali Cossette n’kukamu- 
manga wayayo m'chiuno. Atatero anayamba kukwera 
mpanda uja movutikira kwambiri, mwana uja ali kumbuyo 
kwake. Atangofika pamwamba anaona kuti kuseri kwake 
kunali mtengo ndipo anakweza Cossette mumtengomo. 
Pamene ankachoka pampandapo, anthu aja anatulukira. 

“Ayenera sali kutali!” Valjean anamva mawu a 
Javert kuseri kwa mpanda kuja. “Sizingatheke kuti athawe 
chifukwa palibe kumene angalowere.” 

Apolisiwo anayamba kufufuza paliponse koma sa- 
napeze munthu. Kenako anatopa ndi kufufuza ndipo ana- 
bwerera kumene anachokera. Valjean anakumbatira Co- 
ssette mwamphamvu podziwa kuti apulumuka. 

Usiku wina pambuyo pa nkhondo ya ku Waterloo”, mu 
June 1815, mbava ina inkazungulirazungulira kumalo 
amene nkhondoyi inachitikira. Cholinga chake chinali ku- 
ba ndalama komanso zinthu zamtengo wapatali kuchokera 
kwa asilikali akufa omwe anali pamalowo. Mbavayi ili 
mkati mochita zimenezi, inaona dzanja lina lomwe linali 
pachimulu cha matupi a anthu komanso mahatchi akufa. 
Chomwe chinakola chidwi chake chinali mphete yomwe 
inkawala ndi mwezi usikuwo ndipo mbavayi itayandikira, 
inaona kuti inali mphete yagolide. Mosachedwachedwa 
inachotsa mpheteyo mwankhanza kwambiri ndipo pame- 
ne inkati izinyamuka, inangozindikira dzanja lija lagwira 
jekete yake. Nthawi yomweyo mbavayo inasolola mwini 
dzanjalo kuchokera pachimulu cha anthu akufa chija ndipo 
inazindikira kuti yapulumutsa msilikali wa dziko la Fra- 
nce. Munthuyo anali atavulala kwambiri m” mutu. 

“Zikomo kwambiri,” anatero msilikaliyo. “Mwapu- 
lumutsa moyo wanga. Dzina lanu ndi ndani?” 

“Thenardier,” inatero mbavayo. 

“Sindidzaiwala dzina limenelo,” anatero msilikali- 
yo. “Komanso nanu musadzaiwale dzina langa. Dzina la- 
nga ndi Pontmercy””.” 

Popanda kunena chilichonse, mbavayo inavulanso 
wotchi yomwe inali mumkono wa munthuyo 
n'kumupisanso m’matumba n'kupeza waleti ndipo 

inachoka pamalowo chothawa n'kuzimiririka mumdima. 

Georges”” Pontmercy anali pabanja ndipo anali ndi 
mwana wamwamuna. lye anapulumuka pa nkhondo ya ku 
Waterloo, koma mwatsoka, chaka chomwecho mkazi wa- 
ke anamwalira. Apongozi ake aamuna, M. Gillenorma- 
nd”, anali munthu wovuta kwambiri moti sankamwerana 
nawo madzi ngakhale pang’ono. M. Gillenormand anka- 
dana ndi aliyense amene ankakonda Napoleon? moti 
ankaona kuti Pontmercy komanso kufufuza njira zoti awa- 
dyere apongozi akewo. Ndiye mwana wawo wamkazi ata- 
ngomwalira, M. Gillenormand anapita kwa Pontmercy 
n’kumupatsa mwayi womwe sakanaukana. 

“Iweyo matumba ako onse ndi obooka,” anatero M. 
Gillenormand. “Ngati ukufuna kuti uzikhalabe ndi mwana 
wako, Marius?!, ukamachoka pano sindikupatsa ngakhale 
wamtambala. Koma ngati utandipatsa mwanayu, n’kundi- 
lonjeza kuti sindidzakuonananso ukubwera pakhomo pa- 
no, ndikupatsa ndalama zankhaninkhani komanso ndizisa- 
malira mwanayu.” 

Popeza Pontmercy ankafuna kuti mwana wake asa- 
kule movutika, anapereka mwanayo kwa M. Gillenorma- 
nd ngakhale kuti anachita zimenezi mokakamizika kwa- 
mbiri. Kungochokera nthawi imeneyo, Pontmercy sanao- 
nanenso ndi mwana wake kapena apongozi akewo. 

Marius anakula ndi agogo akewa ndipo bambo ake 
sankawadziwa. M. Gillenormand ankamuuza kuti bambo 
ake ndi munthu wosalongosoka. Ankamuuzanso kuti ba- 
mbo akewo anali msilikali wochakachika yemwe anka- 
ngokhalira kumwa mowa ndipo anamuthawa mayi ake 
atangomwalira. Kwa zaka zambiri, Marius ankakhulupi- 
rira zimenezi. Koma atangokwanitsa zaka 17, anadziwa 
zoona zake. Anazindikira kuti bambo ake, omwe anali 
msilikali wanzeru yemwe ankamenya nkhondo limodzi 

ndi Napoleon ku Waterloo, ankamukonda kwambiri ko- 
manso ankakonda malemu mayi ake kuposa aliyense. 
Popanda kuuza agogo ake, Marius anayamba kufufuza 
bambo ake mpaka anadziwa kumene ankakhala. Ulendo 
wina anaganiza zopita kukawaona. Koma mwatsoka, ana- 
kapeza bambo akewo atangomwalira kumene. Georges 
Pontmercy, anafa ali munthu wosauka kwambiri, ndipo 
sanamusiire kalikonse Marius, kupatulapo kakalata kaka- 
ngono. 

Kalata yopita kwa mwana wanga. 

Msilikali wina anandipulumutsa nditatsala pango- 
no kufa ku Waterloo. Dzina la munthu ameneyu ndi Thé- 
nardier. Ndinamva zoti pakatipa anali ndi malo ofikira 
alendo m’mudzi wa Montfermeil, womwe suli kutali ndi 
mzinda wa Paris. Ngati utadzakumana naye, chonde udza- 
muthandize mulimonse mmene ungathere. 

Maliro ataikidwa, Marius anabwereranso ku Paris. 
Koma maulendo ambirimbiri, ankapita kumene bambo 
ake anaikidwa popanda kuuza agogo ake. Ndiye tsiku lina, 
agogo akewo anatulukira zimenezi ndipo anamukalipira 
koopsa. Mkanganowo unafika poipa kwambiri moti M. 
Gillenormand anamuthamangitsa Marius pakhomo pawo. 


xX K k 


Kwa zaka zitatu zotsatira, Marius ankakhala m’chipinda 
china chaching’ono chomwe chinali m’nyumba inayake 
yakale kwambiri kumapeto kwa mzinda wa Paris. Chi- 
pinda chimenechi n'chimene Valjean ndi Cossette anka- 
khala zaka 8 zapitazo. Marius anali atamaliza maphunziro 
ake a zamalamulo n’kuyamba kugwira ntchito yolemba 
madikishonale. Sikuti ankapeza ndalama zambiri pogwira 
ntchitoyi, komabe ankapeza kenakake komwe kankakwa- 

nira kulipira lendi komanso kugulira zakudya. Nthawi za- 
mbiri ankatsala ndi ndalama zochepa moti sankatha ndi 
kugula zovala zomwe. Koma Marius ankasangalala kuti 
pa nthawi yonseyi analibe ngongole iliyonse. 

Agogo ake aja ankadziwa kuti akukhala movutika 
kwambiri moti nthawi zina ankamutumizira ndalama. Ko- 
ma Marius sankafuna kulandira chilichonse chochokera 
kwa agogo akewo moti ankazibweza ndalamazo. Anka- 
chita zimenezi chifukwa mtima ankamuwawa kwambiri 
akaganizira nkhanza zomwe agogo akewo anawachita ba- 
mbo ake, omwe anamwalira ali pa umphawi wadzaoneni. 
Ngakhale ankabweza ndalamazi, moyo umene ankakhala 
unali wolimba kwambiri. Koma ngakhale ankavutika ku- 
peza ndalama zokwanira, iye sanaiwale zimene bambo ake 
anamuuza kuti adzachite. Ankafunitsitsa kudzakumana 
ndi a Thénardier, omwe anapulumutsa moyo wa bambo 
ake n'kuwathandiza mmene akanathera. 

Marius anali mnyamata wooneka bwino kwambiri, 
koma vuto linali lakuti anali wamanyazi. Nthawi zambiri 
atsikana ankamuyang'ana ndi diso lachikondi kapena ku- 
mamudutsadutsa kwinaku akumumwetulira. Akawaona 
ankathawa n'kukabisala. Iye ankaganiza kuti atsikanawo 
akuyang'ana zovala zake zofwifwa. Koma sikuti atsikana- 
wo ankayang’ana zimenezo. Zikuoneka kuti ankakopeka 
ndi maonekedwe ake, kungoti Marius sanazindikire zime- 
nezi. Mapeto ake, iye sanakhalepo ndi chibwenzi ngakhale 
kamodzi moti mabwenzi ake anali mabuku basi. 

“Usamangokhala wekhawekha iwe,” anatero mnza- 
ke wina dzina lake Enjolras””. “Uziwayawayako mumse- 
wumu kuti atsikana azikuona. Kodi sudziwa kuti atsikana 
akhoza kukuthandiza kuti uzisangalala! Ngati utapitiriza 
kuchita zimenezi mapeto ake udzakhala wansembe!” 

Marius analibe nazo ntchito zimene mnzakeyu 

ankanena, ndipo iye anapitiriza kugwira ntchito komanso 
kuwerenga mabuku ake. 

Ndiye tsiku lina akuyenda mbali ina ya mzindawo, 
Marius anaona bambo wina wachikulire ali limodzi ndi 
mwana wake mugaladeni ya Luxembourg”. Nthawi zonse 
anthu awiriwa ankakhala limodzi pampando wina m’ga- 
ladenimo. Bamboyo, yemwe anali ndi zaka za m’ma 60, 
anali ndi imvi ndipo anali ndi nkhope ya ubwenzi. Mtsi- 
kanayo, yemwe anali ndi zaka za m'ma 13 kapena 14, 
nthawi zonse ankavala diresi yakuda yomwe inali yosalo- 
ngosoka. Mtsikanayo anali woonda komanso wosaoneka 
bwino kwenikweni. Komabe, Marius anaona kuti anali ndi 
maso okongola kwambiri. 

Akapita kukawongola miyendo, nthawi zonse Ma- 
rius ankaona anthuwa atakhala pampando uja. Ngakhale 
ankachita nawo chidwi kwambiri, zikuoneka kuti anthuwo 
sankamuona. Mtsikanayo anali wokonda zoyankhulaya- 
nkhula, pomwe bambowo ankangokhala phe-e akumu- 
yang’ana mwana wawoyo mwachikondi, kwinaku akumu- 
mwetulira. 

Mnzake uja, Enjolras anali ataonaponso bambo ndi 
mwana wakeyu. 

“Kodi umadziwa mayina awo?” 

“Ayi, komabe kuti usavutike kwambiri, ukhoza 
kumangotchula bamboyo kuti M. Leblanc”” chifukwa cha 
imvi zili kumutuzo ndipo mwana wawoyo ukhoza kuma- 
ngomutchula kuti Mlle Lanoire”” chifukwa cha diresi laku- 
da amavalalo.” 


K K x 


Kwa chaka chathunthu, Marius ankaona bambo wachi- 
kulire ndi mwana wakeyo mugaladeni ija. Kenako, pa- 

chifukwa chosadziwika bwino, Marius anangosiya kupi- 
tako. Pamene ankaganiza zopitakonso, patatha miyezi 6, 
anaonanso bambo ndi mwana wake uja atakhala pamalo 
omwe aja. Koma ulendo uno panachitika chinachake cho- 
chititsa chidwi. Bamboyo ankaonekabe mmene analili. 
Koma kamtsikana kaja kanali katayamba kuoneka bwino 
kwambiri. Diresi yake yosasangalatsa ija inali italowedwa 
m’malo ndi diresi yakuda yokongola kwambiri. Tsitsi lake 
labulauni linkangowonjezera kukongola kwake ndipo 
ngakhale khungu lake linali litasalala kwambiri. Akama- 
yang'ana ndi timaso take tokongola tija komanso akama- 
mwetulira, nkhope yake inkangooneka ngati kuwala kosa- 
ngalatsa kwa dzuwa la m"mawa. 

Marius anadutsa pafupi ndi benchi yomwe anakhala 
ija. Atafika penapake anabwerera ndipo pamene ankadutsa 
ulendo umenewu, mtsikanayo anamuyang'ana. Koma Ma- 
rius sanamuone ndipo anangodutsa akuganizira zinthu 
zina. Kwa masiku angapo otsatira, Marius ankadutsa pa- 
malowa koma sankayerekeza kuwayang'ana ngakhale pa- 
ng'ono. Kenako tsiku lina, pamene ankadutsanso, akuga- 
nizira zinthu zina, mtsikanayo anamuyang’ananso ndipo 
maso awo anakumana. Atangophana maso, mtsikanayo 
anayang'ana kumbali ndipo Marius anapitirizabe kuyenda 
koma akuoneka kuti wabalalika. Iye ankadziwa kuti moyo 
wake wasintha. Momwe anamvera ataphana maso ndi 
mtsikanayo zinali zachilendo kwambiri ndipo anazindi- 
kira kuti mtsikanayo samangomuyang'ana mopanda chi- 
fukwa ngati mmene mwana amayang'anira munthu kuti 
angomuona basi. Kunali kuyang'ana koposa pamenepo. 
Koma kaya ankayang'ana pazifukwa zanji, Marius ana- 
khudzidwa kwambiri ndipo kungochokera nthawi imene- 
yo, moyo wake unasinthiratu. 

Tsiku lotsatira, Marius anapitanso kugaladeniko 

atavala zovala zomwe ankazidalira. Iye ankayenda pa- 
ng'onopang'ono, akumaima mwa apa ndi apo kuti aone 
abakha am°’madzi. Kenako anayamba kuyenda molowera 
kumene kunali mpando umene Mlle Lanoire ndi bambo 
ake aja ankakonda kukhala. Mtsikanayo ankayankhula 
chapansipansi ndi bambo ake ndipo Marius ankatha ku- 
mva timawu take tosangalatsa. Popanda kuganiza, ana- 
ngopezeka kuti waima n’kutembenukanso ndipo anaya- 
mba kuloweranso kumene kunakhala bambo ndi mwana 
wakeyo. Pa nthawi imeneyi, nkhope yake inali itafiiriratu 
ndipo mtima wake unkagogoda chifuwa chake mwampha- 
mvu kwambiri. Ulendo umenewu ankadziwa kuti mtsi- 
kanayo akuyang’ana mwachidwi. Koma sanabwererenso 
ulendo wachitatu. Iye anangokhala pabenchi ina moya- 
ng'anizana ndi benchi yomwe anthuwo anakhala. Pabe- 
nchiyi, Marius ankatha kuona mtsikanayo ndi pakona pa 
diso lake. 

Kunena zoona mtsikanayo ankaoneka bwino kwa- 
mbiri moti Marius anapumira m’mwamba ndipo kenako 
anaimirira n'kuyamba kulowera komweko kuti akadutse- 
nso ulendo wachitatu. Koma ulendo uno, anaima mwa- 
dzidzidzi. Iye anakumbukira kuti mtsikanayo ali limodzi 
ndi bambo ake achikulire aja. Choncho anayamba kudzi- 
funsa kuti, kodi bambowo aziganiza zotani akaona mnya- 
mata wachilendo akumangodutsadutsa kutsogolo kwa 
benchi yawo? Maganizowa anamufooketsa kwambiri moti 
anatembenuka n'kumapita kwawo. 

Tsiku lotsatira m"mawa, Marius anabweranso ndipo 
anakhala pabenchi lija kwa tsiku lonse. Iye ankanamizira 
kuwerenga buku ndipo sanayerekeze kuyandikira kumene 
kunali benchi yomwe mtsikana ndi bambo ake aja ana- 
khala. Marius anachita zimenezi kwa milungu iwiri yathu- 
nthu. Chakumapeto kwa mlungu wachiwiri, pamene ana- 

ona mtsikana uja ndi bambo ake akuyenda molunjika ku- 
mene anakhala. Nthawi yomweyo anatseka buku lake 
n'kuyamba kuwayang'ana. Koma ataona kuti aonekera 
kwambiri, anatsegulanso buku lija n’kumanamizira kuwe- 
renga. Kenako anangozindikira anthu aja afika ndipo 
anakweza maso ake n'kuyang'ana mtsikana uja. Thupi 
lake linangoti zi-i pamene anaona mtsikanayo akumu- 
yang’ana mwachikondi ndi timaso take tokongola tija. 

Marius anapitirizabe kuyang'ana mtsikanayo mpa- 
ka pamene anazimiririka ndipo kenako anadzuka n’kuya- 
mba kuzungulirazungulira m’galadenimo akuseka koma- 
nso kudziyankhulira yekha. Koma kenako maganizo ena 
anamubwerera. Iye anaona kuti atayamba kuyenda molo- 
wera kumene bambo ndi mwana wake uja analowera, 
akhoza kukumana nawonso. Nthawi yomweyo anakhoma 
ndawala n'kuyamba kuwatsatira. Koma m’malo mokuma- 
na ndi anthu ankafunawo, Marius anakumana ndi mnzake 
uja, Enjolras, yemwe anamuitanira chakudya. 

Mwezi wotsatira, Marius ankapita kugaladeni ya 
Luxembourg tsiku lililonse. Iye ankasangalala kwambiri 
akaganizira kuti ulendo wapita, mtsikana uja anamumwe- 
tulira mwachikondi. Koma Marius anali wamanyazi kwa- 
mbiri moti sankadziwa choti achite. Pa tsikuli sanayere- 
keze kudutsa pafupi ndi benchi ija chifukwa cha manyazi 
komanso chifukwa choti sankafuna kuti bambo aja azi- 
ndikire kuti wayamba kudyerera maso pa mwana wawo. 
Nthawi zina ankatha kuima kwa 30 minitsi pamalo omwe 
ankadziwa kuti bambowo samuona ndipo ankangoti maso 
dwi-i pa mtsikanayo. Mtsikanayo akamuona, nayenso 
ankayamba kumwetulira mwachikondi. 

Koma kenako M. Leblanc anazindikira kuti pali 
munthu wina yemwe akuchita nawo chidwi kwambiri. 
Choncho akangoona Marius akubwera, ankatengana ndi 

mwana wawoyo n'kumapita kwawo. Nthawi zina anka- 
ngochoka n'kupita pa benchi ina kuti aone ngati atawa- 
tsatire. Marius sanazindikire zimenezi ndipo anangopeze- 
ka kuti wawatsatiranso komweko. M. Leblanc ataona zi- 
menezi, anayamba kumukaikira moti anasiya kubwera- 
bwera kugaladeniyo. Akati abwera, sankatenga mwana 
wawo uja. Ndiyeno munthu amene ankamuchititsa chidwi 
atasiya kubwera kugaladeniko, nayenso Marius anadula 
phazi ndipo pamenepo m'pamene analakwitsa kwambiri 
chifukwa M. Leblanc anazindikira kuti alidi ndi zolinga 
zoipa. 

Marius anali atagweratu m’chikondi moti sankaga- 
niza bwinobwino ndipo chikondi chake chinkakula tsiku 
ndi tsiku. Ngakhale akagona usiku ankangokhalira kulota 
za iye. Tsiku lina atapitanso kugaladeni kuja ndipo anatola 
kansalu pabenchi yomwe M. Leblanc ndi mwana wawo 
uja ankakhala. Kanali kansalu koyera ndipo pakona ya 
kansaluko panalembedwa kuti U.F. 

“Ursula??,” anatero Marius potchula dzina loyamba 
limene linabwera m’mutu mwake atangoona zilembozo. 
“Ndi dzina labwino bwanji!” 

Iye anakisa kansaluko ndipo pochita zimenezi ana- 
mva kafungo kake kabwino, kenako anakaika pachifuwa 
pake. Madzulo kukada ankakaika pansi pa pilo wake. 

“Kukhala ndi kansalu kameneka n'chimodzimodzi 
kukhala naye limodzi!” ankadziuza choncho Marius. 

Koma chilungamo chake chinali chakuti kansaluko 
anagwetsa anali M. Leblanc, kungoti Marius sankadziwa 
zimenezi. Ndiye kungochokera pamene anatola kansalu- 
ko, Marius sankapita kugaladeni kuja osakatenga. Nthawi 
zambiri ankakagwira m’manja n'kumakakisa komanso 
kukaika pachifuwa pake. Akamachita zimenezi, mtsikana 
uja ankangomuyang'ana ndipo sankamvetsa chifukwa 

chake akuchita zimenezo moti anayamba kudabwa naye. 

“Ndi mtsikana wabwino kwambiri!” anatero Marius 
chapansipansi. 

Kenako Marius anasiya kukhutira ndi kungofuna 
kudziwa dzina la mtsikanayo, iye ankafuna kudziwa ku- 
mene ankakhala. Choncho anayamba kufufuza ndipo 
posakhalitsa anapeza kuti ankakhala m’kanyumba kena 
kakang’ono komwe kanali kumapeto kwa rue de 1“Oue- 
st”. Choncho anthuwa akamachoka kugaladeni kuja, Ma- 
rius ankawatsatira chapatali mpaka kukafika kwawo. 
Koma madzulo a tsiku lina, Marius anaiwala zoti akuwa- 
londola mwachinsinsi moti anamutsatira mpaka kukalowa 
m’nyumba. Atafika m'kolido ya nyumba ija anakumana 
ndi munthu yemwe ankayang’anira nyumbayo. Chifukwa 
cha zimene anachita, munthuyo anayamba kumukaikira. 
Ankaganiza kuti ndi wapolisi kapena kazitape, choncho 
atafunsidwa zokhudza mtsikana uja, anakana kumuuza 
chilichonse. 

Tsiku lotsatira, M. Leblanc ndi mwana wawoyo 
sanapite kugaladeni kuja. Iwo sanapite kwa sabata ya- 
thunthu ndipo Marius anayamba kuda nkhawa. Tsiku lili- 
lonse ankapita kukaima panja pa nyumba ija n'kumaya- 
ng'anitsitsa windo la nyumbayo. Nthawi zina ankatha 
kuona chithunzithunzi cha munthu akudutsa kutsogolo 
kwa nyali ndipo mtima wake unkayamba kugunda mwa- 
mphamvu. 

Marius anapitirizabe kupita kunyumbako ndipo 
anadabwa kuti pa tsiku la 8 sanaonenso kuwala kwa nyali 
pawindo lija. Mtima wake unayamba kumupweteka moti 
kenako anabwerera kwawo ali wokhumudwa. Tsiku lo- 
tsatira, bambo ndi mwana wake uja sanapitenso kugala- 
deni kuja moti Marius anapitanso kunyumba kuja. Koma 
ulendo unonso nyale sinawalenso ndipo Marius anaganiza 

zopita kukagogoda pakhomo ndipo anakumananso ndi 
woyang'anira nyumba uja. 

“Kodi bambo wachikulire uja akukhalabe m’nyu- 
mbayi?” anafunsa Marius. 

“Ayi, wasamuka.” 

Mtima unamuwawa kwambiri atamva mawu ame- 
newa moti anangotsala pang’ono kuyamba kulira. Kenako 
misozi italengeza m’maso mwake anati, “Asamuka liti?” 

“Dzulo.” 

“Mukudziwa kumene asamukira?” 

“Ayi, sindikudziwa.” 

“Sanakusiireni ngakhale adiresi ya kumene akupi- 
ta?” 

Woyang'anira nyumba uja anakumbukira kuti Ma- 
rius ndi amene anabwera kunyumbaku sabata yatha. Cho- 
ncho anamuponyera diso loopsa n'kumuuza kuti, “Kodi 
iwe, ndiwe wapolisi eti?” 

Atangonena mawu amenewa, anamenyetsa chitseko 
n'kulowa m'kati ndipo anamusiya Marius akufuna kulira. 

7 


Nyengo yotentha inabwera n'kupita ndipo kenako nyengo 
yozizira inafika koma Marius sanakumanenso ndi M. Le- 
blanc kapena “Ursula.” Iye anawafufuza paliponse, koma 
sanawapeze. Kenako anayamba kumangoyendayenda mu- 
msewu ngati galu wopanda mbuyake. Nthawi zonse anka- 
yenda nkhope yake itagwa. Popanda “Ursula,” moyo wake 
unali wopanda tanthauzo, ntchito inkamunyansa, mwina 
tingoti chilichonse chinkamubowa. 

“Ndikanadziwa sindikanawatsatira mpaka kwawo,” 
ankatero Marius ponong’oneza bondo. “Ndinkasangalala 
kwambiri kuona nkhope yake. Koma tsopano chifukwa 
cha kupusa kwanga, ndatsinira mafulufute ku una.” 

Enjolras komanso anzake ena anayesetsa kumuli- 
mbikitsa pomutenga popita konjoya, koma nthawi zonse 
ankawasiya anzakewo komweko n'kumangoyendayenda 
m’misewu ya Paris ngati wopenga. 

Ndiyeno madzulo a tsiku lina mu February, Marius 
anangonyamuka kwawo n'kumangoyendayenda m'tauni. 
Pamene ankadutsa mumsewu wina, atsikana awiri ovala 
nsanza anadutsa pafupi naye akuthamanga. Mmodzi wa 
atsikanawa anali wamtali ndipo winayo ankaoneka kuti 
ndi mng'ono wake. Atamva zimene atsikanawo ankanena, 
Marius anazindikira kuti akuthawa apolisi. Marius ana- 
ngoima n'kumawayang'ana mpaka pamene anabisika ndi 
makoma a nyumba ina. Ataponya maso n'kuyang'ana 

pamene atsikana aja anadutsa anaona kaphukusi kali pa- 
nsi. 

Iye anazindikira kuti atsikana aja ndi amene agwe- 
tsa kaphukusiko moti anakatola n’kuyamba kuwathama- 
ngira. Koma anachedwa chifukwa atsikanawo anali atapi- 
ta. Iye anapumira m"mwamba n'kumabwerera kwawo. 

Atafika kunyumba, anatenga kaphukusi kaja n’ku- 
kamasula ndipo anapeza kuti mkati mwake munali maka- 
lata 4, ndipo onse ankapita kwa anthu osiyana. Mapepala 
omwe analembera makalatawo ankanunkha fodya wachi- 
ngambwe. Marius ankafuna kudziwa kuti makalatawo 
akunena zotani moti anayamba kuwawerenga. Makalata 
onsewo anali opempha chithandizo kwa anthu ochita 
bwino. Koma panali chinthu chimodzi chomwe chinali 
chodabwitsa ndi makalatawa: Ngakhale ankapita kwa 
anthu osiyana, makalatawo analembedwa papepala lofa- 
nana komanso analembedwa ndi munthu mmodzi. Anazi- 
ndikiranso kuti munthu amene ankalemba makalatawo 
analakwitsa malo ofanana m'makalata onse. Atamaliza 
kuwerenga anawabwezeretsanso m'chimake n'kuwapo- 
nyera penapake ndipo kenako anapita kukagona. 

M’mawa wa tsiku lotsatira, pamene ankagwira 
ntchito yake yolemba mabuku, Marius anamva kugogoda. 

“Lowani,” anatero Marius akuyembekezera kuona 
Mme Bougon”, omwe ankayanganira nyumba imene 
ankakhalayo. Koma mawu amene anamva panjapo akuti, 
“Pepani kwambiri Monsieur, mwati bwanji?” sanali a 
Mme Bougon. Mawuwo ankamveka ngati a mzimayi wo- 
kalamba kwambiri. Marius anatembenuka n’kuyang’ana 
kukhomo kuja ndipo anaona mtsikana woonda atavala 
siketi ndi tisheti. Mtsikanayo ankaoneka kuti wazizidwa 
kwambiri ndipo kungoona mmene thupi lake linalili, 
ankangokhala ngati akudwala. Pamene mtsikanayo anka- 

yankhulanso, Marius anaona kuti anali ndi magweru. 
Ngakhale nkhope yake inkaoneka kuti yadutsa mikwi- 
ngwirima yambiri, panali timbali tina tomwe tinatsala ndi 
kukongola kwa chitsikana. Kukongola kwake kunali kofa- 
nana ndi kuwala komwe kumaonekera kumwamba kuka- 
kunga mitambo. Mtsikanayu ayenera anali ndi zaka 16. 
Marius anadzuka pampando paja ndipo atamuyang'anitsi- 
tsa anazindikikira kuti n'kutheka anamuonapo malo ena- 
ake. 

“Ndikuthandizeni bwanji, Mademoiselle?” anafu- 
nsa Marius. 

“Anandituma kuti ndidzakupatsireni kalata, M. Ma- 
rius.” 

Marius analandira kalatayo n'kuitambasula. 

M'bale wanga wokondedwa, 

Ndalemba kalatayi pofuna kukuthokoza chifukwa 
cha zimene munatichitira miyezi 6 yapitayo. Kunena zoo- 
na munatithandiza kwambiri potiripirira ndalama yalendi 
ndipo sitidzaiwala zomwe munachitazi. Komabe, panopa 
tapanikizikanso chifukwa mkazi wanga akudwala kwa- 
mbiri komanso takhala tikugona nayo kwa masiku 4. Cho- 
nde, Monsieur, tisonyezeninso chifundo ngati mmene mu- 
nachitira m'mbuyomo. Mukhoza kumupatsira mwana wa- 
ngayo kangachepe kamene muli nako. 

Ndine wanu, Jondrette.”” 

Marius anazindikira kuti munthu amene analemba 
kalatayo ndi yemweyo amene analemba makalata 4 ana- 
tola aja. Anatulukira zimenezi ataona pepala lachikasu lo- 
mwe anagwiritsira ntchito polemba kalatayo komanso fu- 
ngo lachingambwe lomwe linkatuluka papepalalo. Tsopa- 
no anali ndi makalata 5 ochokera kwa munthu mmodzi. 
Munthu ameneyu anali bambo yemwe ankakhala khomo 
lotsatira. 

Banjali linakhala m’nyumbayi kwa miyezi yambiri, 
koma zikuoneka kuti Marius sankawasamala kwenikweni. 
Chimenechi n'chifukwa chake analephera kuzindikira ana 
pamene ankathawa apolisi kumsewu kuja. Marius anazi- 
ndikira kuti banjali linkalemba makalata n"kumawatumiza 
kwa anthu achifundo n'cholinga choti awapatse ndalama. 

Marius atamaliza kuwerenga kalatayo anakweza 
maso ake ndipo anaona mtsikana uja akuyendayenda 
m’nyumbamo mopanda mantha. Mtsikanayo ankayang’a- 
na zinthu zomwe zinali m’nyumbamo. Ndiyeno mtsika- 
nayo anaona mabuku omwe anali padesiki lomwe Marius 
ankagwirirapo ntchito ndipo anayamba kuyenda molo- 
wera komweko. 

“Mabuku,” anatero mtsikanayo, ndipo kenako ana- 
wonjezera kuti, “Inetu ndimadziwa kuwerenga komanso 
kulemba. Dikirani ndikusonyezeni.” 

Kenako anatola cholembera n'kulemba pakapepala 
kena kuti: Samalani! Apolisi akubwera! Kenako anatenga 
pepalalo n’kumuonetsa Marius ndipo pachifukwa chosa- 
dziwika bwino, anayamba kumuyang'anana Marius 
m’maso. Kenako ananena mwamanyazi kuti: “Kodi mu- 
madziwa kuti ndinu wooneka bwino?” 

Atanena zimenezi anayamba kuyenda molowera 
kumene kunali Marius ndipo posakhalitsa anamukoleka 
dzanja m'khosi n’kunena kuti, “Ndikudziwa kuti simuku- 
ndidziwa bwinobwino. Koma ine ndimakudziwani. Ndi- 
makuonani mukamachoka pakhomo pano, komanso ndi- 
makuonani mukamayendayenda mumsewu mukuoneka 
wokhumudwa.” 

Marius anadabwa kwambiri ndi zimene mtsikanayu 
anamuuza moti anachotsa mofulumira dzanja la mtsika- 
nayo m'khosi mwake n'kunena kuti, “Mademoiselle, ndi- 
kuganiza kuti ndili ndi katundu wanu.” Kenako anatola 

kaphukusi ka makalata kaja n’kumupatsa. 

Mtsikanayo anasangalala kwambiri ataona kaphu- 
kusiko ndipo anati, “Takhala tikusakasaka makalata ame- 
newa paliponse! Koma mwadziwa bwanji kuti ndi anga? 
O-o, mwaona kalembedwe kake. Kodi ndinu amene ndi- 
nakuonani tikuthawa apolisi dzulo lija eti?” 

Pamene ankayankhula mosangalala chonchi, anate- 
nga kalata imodzi. “A-a, kalata iyi ndi ya bambo wina 
wachikulire amene amapita kutchalitchi tsiku lililonse. 
Ngati nditafulumira ndikhoza kukakumana naye. Mwina 
akhoza kukandipatsa kangachepe koti tigulire chakudya. 
Takhala tikugona nayo kwa masiku atatu...” 

Marius anamva chisoni ndi zimenezi ndipo ana- 
tulutsa 5 francs n’kumupatsa. 

“Mwagwira ntchitotu pamenepa!” anatero mtsika- 
nayo akulandira ndalamazo. “Ndalama imeneyi ndikhoza 
kugulira chakudya cha masiku awiri. Tathokoza kwa- 
mbiri, Monsieur.” 

Atangonena mawu amenewa anaseka n'kuyamba 
kuyenda molowera kukhomo kuja. Akuyenda anaona 
buledi wouma patebulo ndipo anamutola n'kuponyera 
mkamwa ndipo anatuluka akutafuna. 


xX K k 


Pofika pa nthawiyi, Marius anali atakhala zaka 5 popanda 
kupeza ndalama zokwanira, koma sikuti ankavutika kwa- 
mbiri. Ndiyeno atangomaliza kucheza ndi mtsikana uja, 
anamvetsa kuti umphawi weniweni n'chiyani. Chipinda 
chake ndi chipinda cha aneba ake osaukawo chinango- 
siyanitsidwa ndi kakhoma koonda kwambiri. Iye anali 
atawaonapo anthuwa, koma analibe nawo chidwi kweni- 
kweni, ndipo zimenezi zinachititsa kuti ayambe kudzi- 

imba mlandu. 

“Zikanakhala kuti anali ndi neba wina wabwino,” 
anatero mumtima mwake, “mwinatu bwenzi atazindikira 
mavuto awo n'kuwathandiza.” 

Pamene Marius ankaganizira zimenezi, anayamba 
kuyang’ana khoma loonda lomwe linali pakati pa chipinda 
chake ndi cha aneba akewo. Chapamwamba pa khomali, 
kufupi ndi denga, anaona kuti kunali mpata waukulu woti 
munthu akanatha kulowetsa mutu. 

“Bwanji ndisuzumire kuti ndione mmene amakha- 
lira?” anatero Marius mumtima mwake. “Ndikamvetsa 
mavuto awo m’pamene ndingadziwe mmene ndingawa- 
thandizire.” 

Marius anakwera pakabati yake, n’°kuyamba kusu- 
zumira m’nyumba mwa aneba akewo kudzera pabowo 
lija. 

Nyumba ya a Jondrettes inali ya uve woopsa ndipo 
munkatuluka fungo lochititsa chizungulire. M"nyumbamo 
munali mpando umodzi wokha, womwenso unali wachi- 
kalekale kwambiri. Munalinso mbale zobenthukabenthu- 
ka komanso mabedi awiri akutha. Pakati pa mabediwa 
panali malo omwe ankakolezapo. Atamwazamwaza maso, 
anaona bambo wandevu zazitali za imvi. Bamboyo ana- 
khala patebulo n'kumalemba kalata kwinaku akusuta 
fodya pogwiritsa ntchito kaliwo. M'chipindacho munali- 
nso mzimayi wokula thupi yemwenso anali ndi tsitsi la 
imvi lomwe linkaoneka kuti poyamba linali lofiira. Ma- 
yiyo anakhala pambali pa moto ndipo mwana wawo, ye- 
mwe anali woonda kwambiri anakhala pabedi n’kumao- 
thera moto. 

Marius anakhumudwa kwambiri ndi zimene anao- 
na. Kenako anaganiza zoti atsike ndipo pamene ankati 
azichotsa mutu wake pabowo lija, anamva khomo la a 

Jondrettes likutsegulidwa. Amene analowa pakhomopo 
anali mtsikana uja ndipo atangolowa anatseka chitseko. 
Kenako anayamba kunena mosangalala kuti: “Bambo uja 
akubwera!” 

“Bambo wake uti?” bambo ake anafunsa akumu- 
yang'ana. 

“Bambo wachikulire amene amakonda kupita ku- 
tchalitchi uja. Ndinapita kutchalitchi ndipo mwamwayi 
ndinakumana naye n’kumupatsira kalata ija. Ndiyeno ana- 
ndiuza kuti tibwerere limodzi kuno. Choncho ndinathama- 
nga kuti ndizakudziwitseni kuti akubwera.” 

“Ndiwe mwana wanzeru kwambiri,” anatero bambo 
uja akudzuka pamene anakhala. Kenako anatembenukira 
kwa mkazi wake n'kumuuza kuti, “Tathimitsani motowo 
msangamsanga!” Pamene mkazi wakeyo ankakhuthulira 
madzi pamoto uja, bamboyo anathyola mwendo wa mpa- 
ndo uja pogwiritsa ntchito mwendo wake ndipo anauza 
manawake wamng'ono kuti aswe galasi la windo la 
nyumbayo. Mwanayo anamenya windolo ndi chibakera 
chake kenako anathamangira pabedi lomwe ankagona 
akulira. Dzanja lake linali litachekeka ndi galasi moti 
linkatuluka magazi. 

“Mwana wabwino,” anatero bamboyo akumwetu- 
lira ndipo nthawi yomweyo anang'amba shati yake n’ku- 
yamba kupita pamene mwanayo. Posakhalitsa anayamba 
kumumanga mkono wovulalawo. “Tsopano ndife okonze- 
ka kulandira mlendo wathu wachifundoyo. Akafika n’ku- 
ona mmene tikuvutikira, amva chisoni n'kutipatsa nda- 
lama zambiri.” 

Posakhalitsa, anamva kugogoda pakhomo. Bambo 
Jondrette anathamangira kukhomo n'kukatsegula chitseko 
ndipo atangoona mlendo wawoyo, anawerama mpaka 
chipumi chawo kutsala pang’ono kugunda pansi. 

“Takulandirani bambo athu! Lowani limodzi ndi 
mtsikana wanu wokongolayo.” 

Bambo wachikulireyo limodzi ndi mwana wake 
analowa ndipo Marius sanakhulupirire zimene anaona. 
Anali yemweyo ndithu ndipo sikuti maso ake ankalakwi- 
tsa! 

Mwamuna aliyense amene anagwapo m’chikondi 
angamvetse mmene Marius anamvera pa nthawiyi. Zi- 
nkangokhala ngati kutulo pamene ankaonanso nkhope 
yomwe anakhala akuidwala kwa miyezi 6. Miyezi imeneyi 
inali yowawa kwambiri kwa iye ndipo mtsikanayo ata- 
ngochoka moyo wake unaphimbidwa ndi mdima wandi- 
weyani. Koma tsopano kuwala kunali kutaonekanso. 

Kwa kanthawi Marius anabalalika. Koma kenako 
atayambiranso kuganiza bwinobwino, anaona kuti mtsika- 
nayo anali ataonda pang'ono. Mtsikanayo analowa m'chi- 
pindacho atanyamula phukusi lalikulu la zinthu ndipo 
anapita kukalisiya patebulo. 

“Monsieur, takubweretserani zovala komanso zofu- 
nda,” anatero M. Leblanc. 

“Tathokoza kwambiri, Monsieur, muzigona kutali 
ndi moto,” anatero a Jondrette akuwerama mosonyeza 
ulemu. “Koma monga mukuoneramu, ndife anthu ovutika 
kwambiri. Tilibe chakudya komanso tilibe nkhuni zoko- 
lezera moto kuzizira kumeneku. Onaninso zomwe zachiti- 
ka ndi mpando wathu wokhawo womwe tili nawo. Chi- 
fukwa chokhalitsa, wathyoka mwendo. Nalonso windo la- 
thu lasweka, moti mphepo ikungolowa yonse yathunthu! 
Kuwonejezera pamenepo, mkazi wanga akudwala koma- 
nso mwana wathu wamng’ono wavulala.” 

“O-o, pepani kwambiri,” anatero mtsikana uja aku- 
yang'ana dzanja la mwana wovulala uja. 

“Mwana wangayu amagwira ntchito ndipo ali 

kumeneko mashini anamuvulaza. Zimenezi zikutanthau- 
zanso kuti khomo la ndalama latsekeka chifukwa ama- 
yenera kulandira 6 sous pa ola lililonse,” anatero a Jond- 
rette modandaula kwambiri. “Mkono wake wawonongeka 
kwambiri moti ukhoza kudulidwa.” 

Mwana uja, yemwe ankaganiza kuti zimene bambo 
akewo akunena ndi zoona, anayamba kulira kwambiri 
chifukwa cha mantha. M. Leblanc ndi “Ursula” anayamba 
kumutonthoza ndipo a Jondrette anapita pamene panali 
mkazi wawo ankanamizira kudwala uja n’°kukamunong’o- 
neza kuti, “Tamuyang'anani bwinobwino bambo wachi- 
kulireyo.” 

Kenako anabweranso kumene kunali M. Leblanc 
n'kukayamba kuwalongosolera za ngongole zomwe anali 
nazo. 

“Mwezi ulionse timafunika kuwapatsa eni nyumba- 
yi ndalama yokwana 6 francs,” anatero a Jondrette ndipo 
M. Leblanc anatulutsa ndalama n’kuyiika patebulo. 

“Panopa ndalama yomwe ndili nayo ndi 5 francs 
basi,” anatero. “Koma ndibweranso madzulo ano kudza- 
kupatsani ndalama zowonjezera. Panopa tibwerere kaye 
pambuyo.” 

A Jondrette anaperekeza alendo awowa mpaka pa- 
nja ndipo kwa mphindi zingapo Marius sanadziwe choti 
achite. Kenako anadumpha pakabati paja n'kuthamangira 
panja. Koma anachedwa chifukwa galeta lomwe alendo 
aja anakwera linali litapita. Mokhumudwa, anabwereranso 
m’nyumba ndipo atangolowa anakankha chitseko, koma 
chitsekocho sichinatsekeke. Atatembenuka anaona kuti 
mtsikana woonda uja anali atagwira chitsekocho. 

“Bwanjinso nanga?” anafunsa Marius. “Wabwera 
kudzatani?” anatero Marius akuyang’anitsitsa nkhope ya- 
ke. 

Mtsikanayo sanayankhe, m’malomwake anangoi- 
ma n’kumangomuyag’ana akuoneka watimantha. Ulendo 
uno sanalowenso m’nyumba. 

“Kodi sukufuna kundiyankha, ndati ukufuna chi- 
yani?” anabwerezanso Marius mokwiya. 

“M. Marius,” anatero pamapeto pake, “mwakhumu- 
dwa chifukwa chiyani?” 

“Palibe. Chonde ndipatseko kampata. Munthune 
ndili ndi zambiri zoti ndiziganizire.” Atangonena mawu 
amenewa, Marius anakankhanso chitseko chija, koma 
sichinatsekekenso. 

“Musatero a Marius,” anatero mtsikanayo. “N’zo- 
ona kuti si inu munthu wolemera. Koma m’mawa uja 
mwatithandiza kwambiri ndipo ngati mungakonde, nane- 
nso ndikhoza kukuthandizani. Ndikhoza kukuchitirani 
chilichonse chomwe mungafune?” 

Marius anayamba kuganizira zimene mtsikanayo 
ananena, kenako anati, “Kodi ukudziwa kumene anthu 
anabwera kwanu aja amakhala?” 

“Ayi.” 

“Ungandifufuzire kumene amakhala?” 

“Kuteroko mumafuna zimenezo basi?” anatero 
mtsikanayo mokhumudwa. 

“Inde.” 

Mtsikanayo anamuyang’ana Marius kwa kanthawi. 

“Mundipatsa chiyani ndikagwira ntchito mwandi- 
tumayi?” anatero ataganizira nkhaniyo kwa kanthawi. 

“Chilichonse chimene ukufuna.” 

“Chilichonse?” 

“Inde.” 

“Chabwino, ndifufuza.” 

Kenako mtsikanayo analowa m’nyumba yomwe 
ankakhala n'kutseka chitseko. 

Nayenso Marius anatseka chitseko n'kukakhala pa- 
nsi atagwira nkhope yake. Pa nthawi imeneyi anamvanso 
mawu kuchokera m’nyumba mwa aneba ake aja. 

“Ndikukuuzani, ndi yemwe uja,” anatero a Jond- 
rette kwa akazi awo aja. “Inetu ndimazindikira atangolowa 
muno.” 

Nthawi yomweyo Marius analumphiranso pakabati 
paja n'kuyamba kusuzumira kudzera pabowo lija. 

“Zoona?” mkazi wawo uja anatero akuoneka kuti 
wasokonezeka. “Simunaone molakwika inu?” 

“Ayi. Ndi yemwe uja ndithu. N’zoona kuti padutsa 
zaka 8, koma sindingaiwale nkhope ya munthu amene 
uja.” 

Kenako anauza atsikana awiri aja kuti atuluke pa- 
nja, ndiyeno atatsala awiri anati: “Komanso ndinazindi- 
kira mtsikana uja moti ndikudabwa kuti simunamuzi- 
ndikire.” 

“Ndimuzindikira bwanji ngati ndinamuonapo . . .” 

A Jondrette anawerama n'kunong'oneza mkazi 
wawoyo. Kenako anaweramuka n’kunena kuti: “Mwamu- 
kumbukirano eti?” 

“Kodi ndi amene uja?” anatero mayiwo atanya- 
nsitsa nkhope. “Zimenezo n’zosatheka! Ana athu ayenda 
bwanji opanda nsapato komanso kumavutika ndi usiwa iye 
uja akuvala nsapato zachikopa komanso chijasi chotentha 
bwino? Mukunamatu inu. Kodi mwaiwala kuti mwana 
amene uja anali wonyansa? Nokha mwaonanso kuti uyuyu 
ndi wokongola.” 

“Ndikukuuzani, ndi yemwe uja ndithu. Dikirani 
ndikuuzeni chinthu chinanso. Mtsikana amene uja ndi 
amene angatithandize kuti tikatamuke. Ndatopa ndi 
umphawi ine. Nafenso tikufunika kumakhala moyo 
wabwino ndipo nyambo yake ndi mtsikana amene uja.” 

“Mukutanthauza chiyani?” 

“Musaiwale kuti bambo uja ananena kuti abweranso 
madzulo ano. Ndiyeno ineyo ndikatenga anzanga angapo 
kuti akabwera tiwaopseze mpaka atatulutsa ndalama zo- 
kwanira.” 

“Ndiye mutani akapanda kukupatsani ndalama zi- 
mene mukufunazo?” 

A Jondrette anakanda m’mutu ndipo kenako anaya- 
mba kuseka. “Tiona zochita nthawi yomweyo.” Kenako 
anyamuka kuti atuluke, koma anaima mwadzidzidzi n’ku- 
bwereranso kwa mkazi wawoyo ndipo anamuuza kuti, 
“Mukudziwa mayi, ndi mwayi okhaokha kuti sanandi- 
zindikire. Akanangotero, ndiye kuti sakanabweranso ku- 
no. Ndevu zangazi ndi zimene zandipulumutsa, ndevu 
zanga zokondedwazi, ndevu zamakobidizi!” 

Atatero anasekanso mwautambwali n’kuvala chipe- 
wa chawo mochifikitsa m’maso, kenako anatuluka panja. 

Marius anali munthu wamaloto. Zinthu zambiri pamoyo 
wake ankangoziganiza, m’malo mozichita. Iye ankadziwa 
kuti akuyenera kuchitapo kanthu kuti apulumutse M. 
Leblanc komanso “Ursula” ku chiwembu chimene a Jo- 
ndrette ankakonza. Koma chifukwa choti anali munthu 
wamaloto basi, palibe chimene ankaona kuti angachite. 
Iye sakanakwanitsa kuchenjeza M. Leblanc chifukwa 
sankadziwa kumene ankakhala. Chinthu chokhacho cho- 
mwe akanachita chinali kukauza apolisi basi. 

Pamene inkatha 30 minitsi, Marius anatulukira 
kupolisi. Kalaliki wakumeneko anamulozera ofesi ya 
mkulu wa apolisi. Kumeneko anakumana ndi munthu 
wamtali wankhope yotambalala yemwe anali ndi kamwa 

laling’ono. Munthuyo ankaothera moto. 

“Kodi inuyo ndi amene muli mkulu wa apolisi?” 
anafunsa Marius. 

“Ayi, bwana wathu wachokapo,” munthu wamta- 
liyo anatero. “Ine ndi Insipekita Javert. Mukufuna ndiku- 
thandizeni bwanji?” 

Marius anauza Javert zonse zokhudza chiwembu 
chija. Pamene ankayamba kufotokoza mapu a kunyumba 
kwake, maso a Javert anawala ndipo anayamba kumve- 
tsera mwatcheru kwambiri. Marius atamaliza kufotokoza 
zonse, Javert anagwira chibwano chake n’kuyamba kuga- 
niza. Atamaliza, anauza Marius kuti amupatse makiyi a 
khomo lolowera m’nyumba ija ndipo anamuuza kuti 
abwerere n’kukabisala kuti aneba akewo aziganiza kuti 
wachokapo. 

“Utengenso katundu uyu,” anatero Javert akumu- 
patsa mifuti iwiri. “Ndiyeno munthu wachikulire ndi 
mwana wakeyo akangofika, udikire kaye mpaka atayamba 
kuchita zawozo. Ukaona kuti zikulowera koipa, ukhoza 
kugwiritsa ntchito katunduyu. Ineyo ndikangomva kuwo- 
mbera, nthawi yomweyo nditulukira.” 

Marius anabwerera kunyumba kwake ndipo ana- 
khala pabedi ali ndi nkhawa. Nthawi inali itatsala pang’o- 
no kukwana 6 koloko. Sinowo anali atasiya kugwa ndipo 
mwezi wathunthu unali ukuwala kumwamba. Kenako 
anangomva mawu. Nthawi yomweyo anachotsa nsapato 
kumapazi kwake n’kukwera pakabati paja n’kuyamba 
kusuzumira. Moyo unali ukuyaka pakona ina ya chipinda 
cha aneba akewo ndipo motowo unkachititsa kuti m’nyu- 
mbamo mungoti psu-u. A Jondrette, omwe anali atango- 
lowa kumene, ankakuntha sinowo yemwe anakakamira 
kunsapato zawo. 

“Zonse zili m’malo tsopano,” anatero a Jondrette. 

“Kodi woyang'anira nyumba uja wapita kwawo?” 

“Inde,” anatero mkazi wawo uja. 

“Nanga bwanji mnyamata amakhala khomo linali, 
mwatsimizira kuti kulibe?” 

“Sakhala pakhomotu amene uja, ayenera wapita 
kukapondaponda.” 

“Zili bwino.” Kenako anatembenukira kwa ana ake 
awiri aja. “Inuyo mupite kumsewu. Mukaona chilichonse 
chodabwitsa mubwere kudzatiuza mwamsanga.” 

“Koma ndiye ndi yowawatu!” anatero mtsikana 
wamkulu uja. “Tizikadikira kumsewu osavala nsapato 
kuzizira kumeneku?” 

“Osadandaula, mawa muvala nsapato zapamwa- 
mba!” anatero bamboyo pomulimbikitsa mwana wakeyo. 

Patangotha mphindi zingapo, m’nyumbayo muna- 
libenso munthu wina kupatulapo Marius, a Jondrette ndi 
akazi awo. Marius anapitirizabe kuyang’ana kudzera pa- 
mpata uja ndipo anaona a Jondrette akuika chitsulo pamo- 
to ndipo kenako anapita patebulo n’°kumayang’ana mwa- 
chidwi makwerero a chingwe omwe anawaunjika pame- 
nepo. Kenako anatsegula kabati n’kutulutsa mpeni wautali 
ndipo anauyesa ndi chala chawo kuti aone ngati udakali 
wakuthwa. Pamene nthawi inkakwana 6 koloko, chitseko 
cholowera m’chipindacho chinagogodedwa n’kutseguli- 
dwa. 

“Takulandirani Monsieur,” anatero a Jondrette aku- 
dzuka pamene anakhala. 

M. Leblanc anatulukira ndipo anaika makobidi 4 
patebulo lija. “Ndalama imeneyi mulipirire lendi ndipo ina 
yotsalayo mugulire chakudya,” anatero M. Leblanc. “Tso- 
pano tikhoza kukambirana zinanso zomwe mukufunikira.” 

A Jondrette ananong’oneza mkazi wawo ndipo 
mkaziyo anatuluka panja. 

“Mwana anavulala uja akupeza bwanji tsopano?” 
anafunsa M. Leblanc. 

“Bolako pang'ono,” anayankha a Jondrette moda- 
ndaula. “Koma akumva ululu woopsa moti mchemwali 
wake wamutengera kuchipatala. Sindikukaikira kuti atu- 
lukira posachedwapa.” 

Anthu awiriwa anapitirizabe kukambirana mwaule- 
mu kwa maminitsi angapo. M. Leblanc anafunsa a 
Jondrette zinthu zinanso zomwe ankafunikira ndipo a 
Jondrette anayamba kulakatula mabodza. Atamaliza kulo- 
ngosola mabodza awowo, anadzuka n’kupita kukatenga 
chithunzi chachikulu chomwe anachiimika penapake 
ndipo anawaonetsa M. Leblanc. 

“N'chiyani chimenechi?” M. Leblanc anafunsa 
akuyang'ana chithunzi chonyansa cha msilikali atavala 
yunifomu. 

“Chithunzi chimenechi ndi chojambulidwa pama- 
nja,” anatero a Jondrette. “Ndimachikonda kwambiri mo- 
fanana ndi mmene ndimakondera ana anga awiri aja. Ko- 
ma n'zomvetsa chisoni kuti ndikufunika kuchigulitsa kuti 
ndipeze ndalama yobwezera ngongole zanga. Mukuganiza 
kuti munthu angandipatse zingati nditamugulitsa chithu- 
nzi chimenechi?” 

“Chifukwa choti ndi chakutha, mwina mokukonda- 
ni akhoza kungokupatsani 3 francs.” 

“Yachepa imeneyo, ine ndikhoza kuchigulitsa 
1,000 francs,” anatero a Jondrette chapansipansi. 

M. Leblanc anaimirira n’°kuyamba kuyang’ana bwi- 
nobwino m’nyumbamo. A Jondrette anali kumanzere 
kwawo ndipo mkazi wawo uja anali atalowanso n’kukhala 
kumanja pafupi ndi khomo. A Jondrette anaika chithunzi 
chija pansi ndipo kenako anayamba kuyenda molowera 
kumene kunali munthu wachikulireyo. 

“Kodi nkhope yangayi mwaikumbukira?” anafunsa 
ndi mawu amphamvu a Jondrette. 

Chimenechi chinali chizindikiro chimene anapa- 
ngana ndi anzawo aja moti nthawi yomweyo anthu atatu 
analowa m'nyumbamo atanyamula zitsulo. M. Leblanc 
anachita mantha kwambiri moti anabwerera m’mbuyo 
n'kugwira mpando wothyoka uja. Marius ataona zime- 
nezo anayamba kukweza dzanja lake kuti awombe mfuti 
ija. 

“Galeta lija labwera?” a Jondrette anafunsa anzawo 
atatu aja. 

“Inde, lili ndi mahatchi awiri amphamvu,” mmodzi 
wa iwo anayankha. 

“Chabwino.” Kenako anatembenukira kwa M. 
Leblanc n'kubwerezanso funso anawafunsa lija. “Kodi 
nkhope yangayi mwaikumbukira?” 

“Ayi.” 

“Dzina langa si Jondrette. Ndine Thénardier. Mwa- 
ndikumbukirano eti?” 

A Leblanc anachita mantha, koma anapitirizabe 
kupukusa mutu. Marius, yemwe anali atangotsala pang’o- 
no kuomba mfuti kuti apolisi aja abwere, anadzidzimuka 
atamva dzinali ndipo anangotsala pang’ono kugwa paka- 
bati anaima paja. 

“Thénardier,” anatero mumtima mwake. “Limeneli 
si dzina la munthu amene anapulumutsa bambo anga pa 
nkhondo ya ku Waterloo? Munthu ameneyutu ndi amene 
ndinalonjeza bambo kuti ndidzamuthandiza mmene ndi- 
ngathere.” 

Ngati Marius akanaomba mfutiyo, M. Leblanc aka- 
napulumuka ndipo a Thénardier akanakumana nazo. 
Koma kuchita zimenezi kukanasonyeza kusakhulupirika 
kwa bambo ake. Kuganizira zimenezi kunamufoola kwa- 

mbiri moti mawondo ake anaziziratu. 

A Thénardier anayamba kuyenda kulowera uku ndi 
uku pamaso pa M. Leblanc. 

“Mwakumbukira kuti munagona pamalo ena ofikira 
alendo ku Montfermeil zaka 8 zapitazo? Pamene munka- 
choka kumeneko munatenga kamtsikana kena dzina lake 
Cossette. Munavala chijasi chachikasu n'kumanamizira 
kuti ndinu wosauka! Mukudziwa kuti zimene munachita 
nthawi imene ija zinasokonezeratu moto wathu? Ndiye 
mukuganiza kuti mungakonze zinthu pondipatsa timabu- 
langete tingapo tofanana ndi timene anthu amapatsidwa 
kuti afunde kuchipatala! Munandipusitsa kwambiri. Mu- 
nandinyengerera ndi 1,500 francs n’kutenga mtsikana 
yemwe ankandipangira ndalama zochuluka zedi.” 

“Bambo, zimene mukunenazitu sindikuzidziwa,” 
anatero M. Leblanc. “Komanso inuyo sindikukudziwani. 
Chomwe ndinganene panopa n’choti ndinu chigawenga 
chotha ntchito.” 

“Chigawenga?” anatero a Thénardier atakwiya koo- 
psa. “Kuteroko dzina limenelo ndi limene anthu ochita 
bwinonu mumatchula anthu osauka ngati ife? Kudirizika 
kwa bizinezi yathu chikhale chifukwa chotipatsira mayina 
oipa? Inetu ndinali msilikali wabwino kwambiri, ndinapu- 
lumutsa moyo wa munthu ku Waterloo! Ndiye inu muku- 
ndinena kuti ndine chigawenga? Lero ndikuonetsani po- 
lekera.” 

Kenako anayamba kuyenda molowera kumene ku- 
nali M. Leblanc, koma munthu wachikulireyo anachitapo 
kanthu mofulumira. Anakankhira tebulo komanso mpando 
uja kutsogolo kwake n'kuyamba kuthawira kumene kunali 
windo. Posakhalitsa analitsegula, koma pamene ankati 
azilumpha, amuna atatu aja anamumbwandira n'kumu- 
khazika pansi. 

Marius anali atabalalikiratu. 

“Ndikhululukireni bambo,” anatero chapansipansi 
akukonzekera kuti aombe mfuti ija. 

Koma kenako a Thénardier anati: “Musamuvula- 
ze!” 

Atalimbana kwa nthawi yaitali, amuna atatu aja 
anamanga nyakula M. Leblanc n’kuwagoneka pabedi. 

“Eti alibe waleti!” anatero a Thénardier atafufuza 
m’matumba a munthu wachikulireyo. “Chabwino, tiona.” 
Kenako anakhala pabedi paja n'kunena kuti: “Bambo, 
tiyeni tingothetsa nkhaniyi mwamtendere. Ndalama imene 
ndikufuna ndi 200,000 francs. Ndikudziwa kuti panopa 
mulibe ndalama imeneyi. Choncho mulemba kalata kwa 
mwana wanu uja ndipo ndidzikuuzani zoti mulembe.” 

Kenako anamasula M. Leblanc ndipo anawapatsa 
pepala ndi cholembera. A Thénardier anayamba kuya- 
nkhula ndipo M. Leblanc ankalemba zomwe ankauzidwa. 

Kwa mwana wanga wokondedwa. 

Ndine bambo ako ndipo ndikufuna kuti ubwere kuno 
mwamsanga. Munthu amene wakupatsira kalatayi ndi 
amene ubwere naye. Undipeza ndikukundikirira. 

M. Leblanc anasainira kalatayo polemba kuti Urba- 
in Fabre“, zomwe zinachititsa a Thénardier aone kuti mu- 
nthu wachikulireyo akuchita zinthu zogwirizanika. Kena- 
ko anaika kalatayo mu emvelopu n’kulembapo adiresi 
ndipo a Thénardier analandira kalatayo n’kuipereka kwa 
mkazi wawo. 

“Mutenga galeta lili panjalo ndipo mupite muka- 
tenge mtsikanayo mofumulira.” 

Mwina panadutsa 30 minitsi, a Thénardier atangoti 
ndwi-i n'kuganizira zinthu zambirimbiri zoipa m”mutu 
mwawo. Bambo wachikulire uja, yemwe anali mkaidi 
wawo tsopano, sanasunthe. Ndiyeno anangomva mapazi a 

mahatchi a galeta lija. Posakhalitsa Mme Thénardier ana- 
lowa ndi phuma. 

“Inu, adiresi analembayitu ndi yabodza,” anatero 
Mme Thénardier. “Anthu akuti kulibe Urbain Fabre. Ba- 
mboyu akutinamiza.” 

A Thénardier anakhala pakona ina ya tebulo lija 
kwa kanthawi akuyendetsayendetsa mwendo wawo 
m’malere kwinaku akuyang'ana moopsa kumene kunali 
moto kuja. Kenako anatembenukira mkaidi wawo uja 
n’kunena chapansipansi akuti: “Mmene mumapanga ma- 
pulani oti mulembe adiresi yabodza mumaganiza kuti 
mwachenjera?” 

“Nthawi!” anatero mkaidi uja mwamphamvu akulu- 
mpha kuchokera pabedi paja. Mkaidiyu anali atadula 
chingwe chomwe anamumanga nacho chija. Aliyense 
anadzidzimuka kwambiri ndipo pamene ankati azichitapo 
kanthu, M. Leblanc anali ataima pafupi ndi moto uja. 
Posakhalitsa anasolola chitsulo chinasomekedwa pamoto- 
cho chili psu-u kufiira. 

“Dziwani kuti sindikukuopani,” anatero M. Lebla- 
nc. “Komanso inuyo simukuyenera kundiopa.” 

Ndi mawu amenewo, anaponyera chitsulo chija 
pawindo ndipo chinagwera mumsewu. 

“Tamugwirani!” anakuwa motero a Thénardier ndi- 
po azibambo awiri mwa atatu aja anagwira M. Leblanc 
mwamphamvu. 

Marius ankangoonerera zonsezi. Thupi lake lina- 
gwidwa ndi mantha pamene a Thénardier ankayenda 
molowera kumene kunali mkaidi wawoyo atanyamula 
mpeni wautali. Kenako anaima mwina mapazi angapo 
kuchokera pamene panali mkaidiyo. Mkaidi wanzeruyo 
anali pangozi tsopano, koma ngakhale Marius anaona izi, 
analephera kuomba mfuti. Koma mwamwayi kuwala kwa 

mwezi wa usikuwo kunathandiza Marius kuona njira 
yabwino yothetsera vutolo. Pamwamba pa kabati anapo- 
nda ija panali pepala lomwe mwana wamkazi wa a 
Thénardier analemba m'mawa uja. Pepalalo linali ndi 
mawu akuti: Samalani! Kukubwera apolisi! Manus ana- 
gumula njerwa pakhoma lija n'kutenga kapepala kaja 
n'kukamanga kunjerwayo, kenako anaiponyera m’chipi- 
nda cha aneba akewo. 

A Thenardier anapitirizabe kuyenda molowera ku- 
mene kunali mkaidi wawo uja. Koma asanachitepo ka- 
nthu, mkazi wawo anakuwa kuti: “Bambo, taonani chinthu 
chagwachi!” 

Anatola njerwa ija n'kuona kapepala kaja ndipo 
anakamasula n’kukapereka kwa mwamuna wawo yemwe 
anayamba kukawerenga mofulumira. 

“Kalembedwe kameneka ndi ka Eponine!” anatero 
a Thénardier. “Tatengani makwerero ali patebulowo mwa- 
msanga. Apolisi akubwera ndipo tikufunika kuchoka mu- 
no msanga!” 

Posakhalitsa anaponya makwerero a chingwe aja 
pawindo, koma asanayambe kutsika, chitseko chinatse- 
guka ndipo Insipekita Javert analowa. 

“Akuluakulu, osachita phuma ayi,” anatero Insi- 
pekita Javert akumwetulira. “Dziwani kuti simungakwa- 
nitse kuthawa chifukwa tabwera okonzeka. Inuyo mulipo 
5 okha basi, pomwe ifeyo tilipo 15. Mukhoza kuonanso 
nokha kuti kuthawa sikungatheke. Ndiye bwanji mungo- 
bwera kwa ine mwaulemu kuti ndikuvekeni zibangiri?” 

Nthawi yomweyo anthu aja anaponya pansi zida 
zawo n’kuimika manja m’mwamba. Apolisiwo anagawira 
aliyense zibangiri zake ndipo anawatenga n’kutuluka na- 
wo panja. Munthu wachikulire uja anali adakali chiimire 
pafupi ndi windo lija. Javert anayamba kumuyang’ana 

ndipo bamboyo anazyolikira pansi. Javert anatembenukira 
wapolisi mnzake n'kuyamba kumunong'oneza. Pamene 
ankayang’ananso kuwindo kuja, anapeza kulibe aliyense. 
Makwerero a chingwe aja anali akungolendewera pawi- 
ndopo ndipo ataponyaponya maso, sanaone munthu ali- 
yense. 

“Munthu ameneyu ndiye katakwe kuposa onse aja,” 
anatero Javert chapansipansi atakwiya kwambiri. 

Marius sankafuna kukaperekera umboni pa mlandu wa a 
Thénardier. Choncho, anachoka mofulumira m’nyumba 
muja n’kupita koyenda. M’mawa wa tsiku lotsatira, ana- 
pereka ndalama yotsala kwa woyang'anira nyumbayo 
ndipo anasamuka n'kumakakhala ndi Enjolras. Insipekita 
Javert anayesetsa kumuyang’ana paliponse, koma sana- 
mupeze. 

Miyezi iwiri inadutsa, komabe mavuto sanamu- 
choke Marius ndipo anapitirizabe kukhala wosasangalala. 
Pofuna kukwaniritsa zimene analonjeza bambo ake, 
Lolemba lililonse ankatumiza ndalama kwa a Thénardier, 
omwe anali kundende. Zimenezi zikutanthauza kuti ntha- 
wi zambiri ankakhala m’maluzi moti ankavutika kwambiri 
kupeza zofunika pamoyo. Chinthu chinanso chomwe chi- 
nkachititsa kuti azingokhala wokhumudwa ndi choti ana- 
libenso chiyembekezo choti adzakumananso ndi “Ursula.” 

Ndiyeno tsiku lina nkhawa itamukulira, ananyamu- 
ka kwawo n’kupita kumtsinje ndipo atafika kumeneko 
anayamba kuganizira za “Ursula.” Koma mwadzidzidzi 
maloto akewa anadulidwa mwankhanza ndi mawu a Épo- 
nine, mwana wamkulu wa a Thénardier. Atatembenuka 
anaona mtsikanayo atavala nsanza zomwe zija, ndipo ku- 
chenjera kwake sikunasinthe, komanso mawu ake anka- 
mvekabe ngati a nkhalamba. Koma mwa njira inayake, 
anali atayamba kuoneka wokongolako. Atangofika, Épo- 

nine anayamba kuyang'ana Marius akumwetulira ndipo 
kwa kanthawi sananene chilichonse. 

“Koma ndiye ndavutikatu kuti ndikupezeni,” ana- 
tero Eponine, “Ndakhala ndikukusakasakani paliponse. 
Kodi munasamuka eti?” 

“Inde,” anatero Marius. 

“Koma simunalakwitse. Chinyumba chimene chija 
ndi chakutha,” kenako anayamba kumuyang'anitsitsa Ma- 
rius. “Kodi n'chifukwa chiyani mwavala chipewa chaku- 
thacho?” 

Marius sanayankhe ndipo mtsikanayo anapitiriza 
kunena kuti: “Komansotu malaya anuwo ndi ong’ambika. 
Ngati mungakonde ndikhoza kukusokerani. Mnyamata 
wooneka bwino ngati inu ayenera kumavala zovala zolo- 
ngosoka.” 

Marius sananenebe chilichonse ndipo patapita ka 
nthawi Eponine ananena kuti, “Mukuoneka kuti simunasa- 
ngalale kuonana nane. Komatu ndikhoza kukuthandizani 
kuti muyambirenso kusangalala ngati mutafuna!” 

“Ungandithandize bwanji?” anatero Marius. 

“Koma ndiye mukuyankha ziphaliwalitu! Bolanso 
ulendo wapita uja munkatimwetulirako.” 

“Pepa kwambiri chifukwa cha zimenezi. Kungoti 
zinthu sizikundiyendera. Ndiye ukutanthauza chiyani po- 
nena kuti ungandithandize kuti ndiyambirenso kusanga- 
lala?” 

Eponine analuma mulomo wake ndipo anakaikira 
pang’ono akuoneka kuti akuganizira zoti achite. Kenako 
anati: “Adiresi ija ndaipeza.” 

Mtima wa Marius unanyamuka m' mwamba. “Wati 
bwanji...” 

“Ndanana kuti adiresi imene munkafuna ija ndai- 
peza. Adiresi ya komwe kumakhala mtsikana uja . . .” 


84 


ANTHU OVUTIKA 


anatero Eponine mawu ake akungotsikiratsikirabe. 

Marius anadzambatuka pamene anakhala n’kuya- 
mba kuyang’ana dzanja la Eponine. 

“Tiyeko undiperekeze pompano!” anatero Marius 
mosangalala kwambiri. Kenako nkhope yake inadanso 
ndipo anagwira dzanja la Eponine n' kumuuza kuti: “Epo- 
nine, ndikukupempha chonde, usayerekeze kuuza bambo 
ako zimenezi.” 

“Sindingawauze, ndikulonjeza,” anatero Eponine 
akuyang'ana Marius modabwa kwambiri. 

Atangoyenda mapazi angapo Eponine anaima ndipo 
anati: “Mukukumbukira kuti munandilonjeza kuti mudza- 
ndichitira chilichonse chomwe ndinganene?” 

Marius anapisa m’thumba n'kutulutsa ndalama yo- 
khayo yomwe anali nayo. Inali 5 franc ndipo ankafuna ku- 
kaipereka kwa makolo a mtsikanayu omwe anali kunde- 
nde. Marius anatenga ndalamayo n'kuipereka kwa Epo- 
nine koma nayenso anatambasula dzanja ndipo ndalamayo 
inagwera pansi. Eponine anayamba kuyang’ana Marius 
mokwiya kwambiri. 

“Sindikufuna ndalama yanuyo, 
akufuna kulira. 


9 


anatero Eponine 

Madzulo umenewo, Cossette anali yekhayekha m’nyumba 
yomwe Jean Valjean anagula chaka chapitacho. Nyumba- 
yi inali kumapeto kwa msewu wina ndipo inali yaing’ono 
kwambiri. Panja pa nyumbayi panali munda waukulu wa- 
maluwa. Valjean anali atapita kukayendetsa bizinezi yake 
ndipo sanapezeke pakhomo kwa masiku angapo. Choncho 
Cossette ankangokhala m’nyumba n’kumaimba piyano. 
Kenako mwadzidzidzi, anamva munthu akuyenda 

m’munda wamaluwa uja. Anamvetsera kwa kanthawi, ke- 
nako anathamangira kuchipinda chake, chomwe chinali 
pamwamba, n'kukatsegula windo kuti aone kuti ndi ndani. 
Mwezi unali ukuwala ndipo panjapo pankaoneka bwino- 
bwino mpaka kumsewu. Koma zodabwitsa n’zoti sanaone 
aliyense. Cossette yemwe mwachibadwa sanali wama- 
ntha, anamwetulira ndipo sanaganizire kwambiri za nkha- 
niyi. Jean Valjean atabwera anamufotokozera za nkhaniyi 
ndipo iye anadzidzimuka. Madzulo a tsiku lotsatira anazu- 
ngulirazungulira panja paja, kuyang'ana ngati geti lolo- 
wera kunyumba kwawoko linali bwino. Kenako anadi- 
kirira kuti aone ngati kungabwere munthu. Koma palibe 
chodabwitsa chilichonse chomwe chinachitika. 

Ndiyeno patapita masiku angapo, Cossette anazi- 
ndikira kuti pampando womwe unali m’munda wamaluwa 
uja, panali mwala waukulu. Zimenezi zinali zodabwitsa 
kwambiri moti anapita pomwepo n'kukachotsa mwalawo. 
Pansi pake anapezapo envelopu. Mkati mwa emvelopuyo 
munali kope lodzaza ndi ndakatulo zachikondi. Cossette 
anakhala pansi n'"kuyamba kuwerenga ndipo anasangalala 
kwambiri ndi kuzuna kwa ndakatulozo. Munthu yemwe 
analemba ndakatulozo anali ndi luso kwambiri chifukwa 
mawu ake anawalemba mwaukadawulo. Cossette anali 
asanawerengepo ndakatulo zokoma choncho pamoyo wa- 
ke moti zinamukhudza kwambiri. 

Kenako ananyamuka pampando paja n'kupita ku- 
chipinda ndipo anapitiriza kuwerenga kopelo. Pamene 
ankawerenga ndakatulozi, anakumbukira mnyamata woo- 
neka bwino yemwe ankamuona kugaladeni ya Luze- 
mbourg. Iye sankakaikira kuti mnyamata ameneyo ndi 
amene analemba ndakatulo zokomazo. Kenako anakisa 
kopelo, n'kuliika pachifuwa chake ndipo anakhala pabedi 
mokhala ngati akuyembekezera winawake. 

Madzulo amenewo, Jean Valjean anachokaponso. 
Cossette anakhala nthawi yaitali akudziyang’anira paga- 
lasi n'kumakonza tsitsi lake komanso kuganizira kuti ava- 
le diresi liti. Kenako, anatuluka panja n'kukakhala pampa- 
ndo womwe anapeza kope la ndakatulo lija. Patangodutsa 
ka nthawi kochepa, anazindikira kuti winawake akumu- 
yang'ana. Atatembenuka anaona munthu ndipo anadzuka 
msangamsanga. Iye sanakhulupirire zimene anaona. Ana- 
lidi mnyamata uja. 

Mnyamatayo ankaoneka woonda kwambiri mosi- 
yana ndi mmene ankamuonera kugaladeni kuja. Zovala 
zake sizinkaoneka bwinobwino mumdima wa usikuwo. 
Komabe nkhope yake inkaoneka bwinobwino chifukwa 
cha kuwala kwa mwezi. Cossette anangoima akusowa 
choti achite ndipo sanasunthe kapena kuyankhula. 

“Pepa kwambiri kuti ndabwera kwanu kuno,” ana- 
tero Marius. “Moyo wanga wakhala usakuyenda bwino 
kungochokera pamene ndinasiya kukuona. Kodi ukundi- 
kumbukira? Usachite nane mantha, sindikufuna kukuchita 
chipongwe. Ndabwera kuno chifukwa ndinakusowa kwa- 
mbiri. Ndinkasangalala pamene ndinkakuona kugaladeni 
kuja. Undikhululukire kuti ndanena zimenezi, koma zoona 
zake n'zakuti sindingakwanitsenso kukhala moyo popa- 
nda iwe.” 

Cossette sanakhulupirire zimene ankamvazi moti 
anayamba kugwa. Koma Marius anamuwakha asanagwere 
pansi ndipo anachita zimenezi popanda kuzindikira kuti 
akuchita chiyani. Iye anali atasokonezeka ndi chikondi. 
Cossette nayenso anatambasula manja ake n’kumukumba- 
tira mnyamatayo mwamphamvu. Marius anazindikira kuti 
mtsikanayo anali ndi kope lija ndipo anati: “Kuteroko wa- 
werenga ndakatulo zija. Kodi nawenso umandikonda?” 

“Inde ndimakukonda,” anayankha mtsikanayo cha- 

pansipansi. “Nawenso ukudziwa kuti ndimakukonda.” 

Mosadziwika bwinobwino, milomo yawo inango- 
pezeka kuti yagundana ndipo anayamba kukisana. Atama- 
liza kugwira ntchitoyi, anakhala pampando paja akuchi- 
tirana manyazi. Mumtima mwawo anali ndi chimwemwe 
chosaneneka. Iwo ankamva bwino kwambiri kukhala mo- 
yang'anizana, kwinaku atagwirana manja. Kenako mitima 
yawo itakhazikika, anayamba kucheza zokhudza zomwe 
analakwitsa pamoyo wawo komanso zomwe ankalakalaka 
atachita. Atamaliza kukambirana zimenezi, Cossette ana- 
tsamira mnyamatayo pachifuwa n’kumufunsa kuti, “Kodi 
dzina lako ndi ndani?” 

“Dzina langa ndi Marius. Nanga iwe dzina lako ndi 
ndani?” 

“Cossette.” 

M'katikati mwa mwezi wa May m'chaka cha 1832, 
Cossette ndi Marius ankakumana tsiku ndi tsiku panja pa 
nyumba ija. Iwo ankakhala pansi atagwirana manja n'ku- 
macheza. Nthawi zinanso ankangokhala n’kuyamang’a- 
nizana mwachikondi kwinaku akumwetulirana. 

“Ndiwe wokongola kwambiri bwenzi langa,” ana- 
tero Marius tsiku lina. “Nthawi zina ndimangokhala ngati 
ndikulota. Sindikhulupirira kuti ndiwedi wanga. Chikondi 
chimene ndili nacho pa iwe ndi champhamvu kuposa 
imfa.” 

“Nanenso ndimakukonda kwambiri.” 

Akamacheza chonchi, Cossette ndi Marius anka- 
ngokhala ngati alowa m'paradayiso ndipo ankaiwaliratu 
mavuto onse omwe ankakumana nawo pa moyo wawo. 


x k * 


Madzulo a tsiku lina kumwamba kutadzaza nyenyezi, Ma- 

rius anapitanso kunyumba kwa Cossette ndipo anamupeza 
akumudikirira pampando uja. Koma chodabwitsa n’choti 
patsikuli, nkhope ya Cossette inali yakugwa. 

“Chachitika n'chiyani?” anafunsa Marius akukhala 
pambali pake. 

“Bambo anga akuti tisamuke kuno,” anayankha Co- 
ssette. 

Marius anadzidzimuka ndi uthengawu moti anaya- 
mba kunjenjemera. Kwa milungu 6, moyo wake unali wo- 
sangalala kwambiri chifukwa cha Cossette. Koma tsopa- 
no, mdima waukulu unalinso ukumuyembekezera ndipo 
sankakhulupirira kuti zimenezi zikuchitikanso pamoyo 
wake. 

“N'chifukwa chiyani wakhumudwa chonchi Mari- 
us?” anafunsa Cossette mofanana ndi mmene mnzakeyo 
anamufunsira atangofika muja. 

Marius anayankha ndi mawu otsika kwambiri moti 
Cossette sanawamve, “Ungabwerezenso zimene umanena 
zija.” 

“Ndimati bambo anga akuti tilongedze katundu. 
Akuti tisamukire ku England.” 

Marius anaimirira ndipo ananena mwamphamvu 
kuti, “Ndiye iweyo wavomera kuti upita?” 

Cossette anamuyang’ana bwenzi lakeyo ndipo ana- 
ona kuti wakhumudwa kwambiri. 

“Nanga ndipanga bwanji?” anayankha Cossette. 

“Kuteroko ukufuna undisiye ndekha?” 

“Marius, n'chifukwa chiyani wayambanso kuya- 
nkhula chonchi?” 

Marius anatembenuka n'kuyang'ana kumbali ndipo 
anati: “Ukangonyamuka sudzandionanso.” 

“Kuteroko wanyanyala? Komatu pali zinazake zo- 
mwe ndimaganiza kuti tichite.” 

Marius anatembenuka ndipo anadabwa kuona Co- 
ssette akumwetulira. 

“Ukufuna tichite chiyani?” 

“Ukhoza kutitsatira tikanyamuka. Bambo akandi- 
uza kumene tikupita, ndikudziwitsa ndipo tikakumana 
komweko n’kukapitiriza kukhala limodzi mosangalala.” 

“Ukuganiza kuti ndingakwanitse kuchita zimene- 
zo?” anatero Marius. “Kuti munthu akafike ku England 
amafunika ndalama zambiri, koma ineyo ndilibiretu chili- 
chonse. Mwina sindinakuuze Cossette, ineyotu ndine wo- 
sauka. Ndimavala chipewa chotchipa, mabatani a jekete 
langa angotsala pang’ono chifukwa chomangothothoka 
komanso nsapato zanga ndi zatheratu.” Kenako Marius 
anatembenukanso n'kuyang'ana kumbali atatsamiritsa 
mutu wake kumtengo. Iye anakhala choncho kwa kantha- 
wi. Kenako anangomva kaphokoso kumbuyo kwake ndipo 
atatembenuka anaona Cossette akulira. 

Marius anagwada pansi patsogolo pa Cossette ndipo 
anatenga chala chake n'kuchigunditsa pamilomo ya bwe- 
nzi lakelo. 

“Usalire Cossette,” anatero Marius. “Sindingalole 
kuti undisiye ndekha. Ngati utatero ndikhoza kumwalira. 
Komabe ndimvetsere, ndapeza nzeru ina moti mawa si- 
ndibwera kuno.” 

“Chifukwa?” anafunsa Cossette akupukuta misozi. 
“Ukuganiza kuti ndikwanitsa bwanji kukhala tsiku lonse 
osakuona?” 

“Ndikuona kuti ndi bwino kuti tisaonane tsiku limo- 
dzi n'cholinga choti tikhale osangalala kwa moyo wathu 
wonse.” 

“Ukufuna uchite chiyani?” 

“Dikira ndidzakuuza ndikabwerako. Koma lerolo 
ndikufuna ndikupatse adiresi ya kumene ndimakhala. Ndi- 

makhala ndi mnzanga dzina lake Enjolras.” Marius anatu- 
lutsa mpeni n'kuzokota adiresi yake pakhoma: 16, rue de 
la Verrerie”!. 

“Chonde Marius,” anatero Cossette akumuyang'ana 
bwenzi lakeyo. “Ndiuze, ukufuna upite kuti mawalo? Ine- 
tu sindigona ukapanda kundiuza.” 

“Ndikufuna ndikayese kuchita zinazake.” 

“Chabwino, ndizikupempherera kuti ziyende bwi- 
no. Sindifunsanso zambiri, koma ndilonjeze kuti udza- 
bwera kuno tsiku lotsatira isanakwane 9 koloko usiku.” 

“Ndikulonjeza Cossette, ndidzabwera isanakwane 9 
koloko,” anatero Marius. 

M. Gillenormand, omwe anali agogo a Marius, anakhala 
moyo wautali kwambiri moti anali ndi zaka 90. Komabe, 
moyo wawo sunali wosangalala pa zifukwa zambirimbiri. 
Choyamba ankada nkhawa chifukwa mano awo anali ata- 
theratu mkamwa. Chachiwiri, sankasangalala ndi mmene 
ndale zinkayendera m’dziko lawo. Komanso chachitatu, 
chomwe ndi chifukwa chachikulu kwambiri chomwe chi- 
nkachititsa kuti asamasangalale, ndi choti anali ataya- 
mbana ndi chidzukulu chawo ndipo panali patadutsa zaka 
zambiri asanaonanenso. Kunena zoona, gogoyu anali wo- 
dzikuza kwambiri moti sankafuna kuvomereza kuti anala- 
kwitsa zinthu ndi iyeyo. Ngakhale mtima unkawapweteka, 
M. Gillenormand ankakhulupirirabe kuti tsiku lina Marius 
adzabwera kudzawaona. 

Ndiyeno tsiku lina chakumadzulo m’mwezi wa Ju- 
ne, M. Gillenormand anakhala m’nyumba mwawo n'ku- 
maothera moto kwinaku akugazira za Marius. Nkhani 
imene inkawavutitsa maganizo kwambiri ndi yoti anka- 
ganiza kuti akhoza kudzamwalira asanakumanenso ndi 
chidzukulu chawocho. Pamene ankaganizira zimenezi, 
wantchito wawo anatulukira n'kunena kuti, “Monsieur, 
kwabweratu Marius!” 

Kwa kanthawi, M. Gillenormand anangokhala du- 
u, nkhope yawo itasinthiratu. Wantchitoyo anayamba ku- 
ganiza kuti abwana akewo sakumva bwino m'thupi. Koma 

kenako munthu wachikulireyo anadzutsa mutu wake n’ku- 
nena kuti, “Muuzeni alowe.” 

Marius anaima mokaikira m'kolido atavala zovala 
zakutha. Mwamwayi zovalazo sizinkaonekera kwambiri 
usikuwo. Palibe chilichonse chomwe chinkaoneka bwino- 
bwino kupatulapo nkhope yake, yomwe inalinso yokhu- 
mudwa. 

M. Gillenormand anayang'ana nkhope ya chidzu- 
kulu chawocho asakukhulupirira kuti wabweradi. Iwo 
ankafuna atamukumbatira, koma chifukwa cha kudzikuza 
analephera kuchita zimenezi moti anafunsa chidzukulu 
chawocho kuti, “Wabwera kudzatani kuno?” 

Marius sanayembekezere kuti agogo akewo anga- 
mufunse funso limenelo moti anayankha chapansipansi 
atakhumudwa kwambiri. 

“Sindinamve zimene wanena,” anatero agogo ake- 
wo akumuyang’ana monyansidwa. “Kodi wabwera kudza- 
pepesa? Wazindikirano kuti unalakwitsa kwambiri, si cho- 
ncho?” 

“Ayi, Monsieur,” anatero Marius atagwetsa nkhope 
yake. 

“Ndiye wabwera kudzatani?” anatero agogo akewo 
mokweza kwambiri. 

“Monsieur, ndabwera kuti ndidzakupempheni chi- 
nthu chimodzi. Ndikudziwa kuti sindimayenera kubwera 
kuno. Komabe ndabwera kuti ndidzakupempheni chinthu 
chimodzi ndipo mukangondichitira chinthu chimenechi 
sindidzapondanso pakhomo pano.” 

“Ndiwe wopusa kwabasi,” anatero agogo akewo. 
“Ndi ndani amene wakuuza kuti unyamuke? Iweyo una- 
choka kuno n’kupita kumakachita nawo zionetsero zoli- 
mbana ndi boma. N’zosachita kufunsa kuti apolisi ayenera 
akukusakasaka, kapena angongole akupanikiza moti wa- 

bwera kuti udzapemphe chithandizo ...” 

“Monsieur, ine sindinabwerere nkhani imeneyo.” 

“Ndiye wabwera kudzatani?” 

“Ndabwera kudzakupemphani kuti mundilole kulo- 
wa m'banja. Ndikufuna kukwatira.” 

Agogo akewo anakhala kaye du-u, kenako anati: 
“Kuteroko ukundiuza kuti ukufuna kukwatira uli ndi zaka 
21 zokha? Kodi uli pantchito? Ndipo ngakhale zitakhala 
kuti uli pantchito, ndi ndalama zingati zomwe ungalandire 
pogwira ntchito ya uloya? Ukumalandira ndalama zinga- 
ti?” 

“Palibe.” 

“Palibe? Kapenatu mtsikana amene ukufuna kumu- 
kwatirayo ali nazonazo ndalama.” 

“Ndi wosauka ngati ine ndemwe.” 

“Nanga bambo ake amatani?” 

“Sindikudziwa.” 

M. Gillenormand anakhumudwa kwambiri moti 
anayang'ana kumbali. 

“Koma amenewa ndi malodza ndithu! Zaka 21 zo- 
kha, suli pantchito, ulibe ndalama, koma ukuti ukufuna 
kukwatira! Koma mkazi wakoyo amadziwa kuti moyo ndi 
wovuta? Wakonzeka kumakapita kumsika atatenga ka- 
ndalama kokhala ngati kopatsa mwana kuti akadyere ku- 
sukulu? Bwenzi lakoyo walimba mtima kuulowa moyo 
wamavuto?” 

“Chonde Monsieur,” anatero Marius. “Mtsikana 
ameneyo ndimamukonda kwambiri. Chonde ndiloleni kuti 
ndimukwatire!” 

M. Gillenormand anayamba kuseka mwachipo- 
ngwe. 

“Kuteroko pamene umachoka kwakuno umaganiza 
kuti: “ndipite kukakumana ndi nkhalamba yopusa ija. Si- 

ndikukaikira kuti ikasangalala kundionanso moti ndikaka- 
ngofotokoza zoti ndikufuna kukwatira, sikachedwa kundi- 
lola mosaganizira zoti ndikukwatira ndani. Ineyo ndi wo- 
sauka, chibwenzi changachonso ndi chosauka. Koma zi- 
menezo zilibe ntchito. Ndilola kuwononga moyo wanga, 
tsogolo langa, komanso chilichonse n’kulumphira m’ma- 
vuto komanso kudziunjikira chintolo china chinanso cho- 
lemera . . .” Kutero umaganiza zimenezo? Ndikuuze 
mphwanga, ukhoza kuchita zimene ukufuna. Koma usa- 
nganize kuti ndingakupatse chilolezo choti ukwatire! Zi- 
menezo sindingachite ngakhale nditazungulira mutu!” 

“Agogo...” 

“Ndakuuza kale kuti zimenenzo sizingatheke!” 

Mawu amenewa anatsimikizira Marius kuti agogo 
akewo sangamuloledi. Ataona kuti kupitiriza kupempha 
kulibe tsogolo, ananyamuka n'kumapita nkhope itagwa. 
Pamene ankati adzituluka pakhomo, M. Gillenormand 
anagwira mkono n'kumukoka mpaka kukamukhazika 
pampando. 

“Tandifotokozera bwinobwino,” anatero M. Gille- 
normand ndipo Marius anawayang'ana modabwa. Iye 
sankadziwa kuti asintha poyerayera chifukwa chiyani. 
Mwina n'kutheka kuti mawu akuti “agogo” ndi amene 
anachititsa kuti asinthe maganizo. “Tandifotokozera bwi- 
nobwino zokhudza chibwenzi chakocho. Osaiwala kuti 
ndine agogo ako. Umu ...” anatero M. Gillenormand 
akutulutsa waleti kuchokera mukabati n’kuyiika patebulo. 
“.. . muli ndalama zomwe ndikufuna kukupatsa. Ndalama 
zimenezi ukagulire zovala zabwino.” 

Marius anawafotokozera agogo akewo zonse zo- 
khudza Cossette komanso mmene ankamukondera ndipo 
M. Gillenormand ankangomvetsera mwatcheru. Atama- 
liza kufotokoza nkhani yonse, anadabwa kuona agogo 

akewo akuseka koopsa. 

“Mnyamata amayenera kusangalala kaye ndi mo- 
yo,” anatero agogo akewo. “Ukufunika kumachita zinthu 
mochangamuka Marius. Usakwatire panopa ayi, amenewa 
ndi malangizo aulere amene ndingakupatse. Uzingosanga- 
lala ndi mtsikanayo, koma usamukwatire. Angokhala wa- 
chikondi wako, osati mkazi wako.” 

Marius anazizidwa thupi ndi mawu amenewa moti 
anapukusa mutu n'kuimirira. Kenako anayandikira agogo 
akewo n'kuwauza kuti: “Zaka 5 zapitazo ndinakhumudwi- 
tsa bambo anga. Lero ndakhumudwitsa wachikondi wa- 
nga, yemwe ndikuyembekezera kudzamukwatira. Ndiye 
popeza mwakana kundipatsa chilolezo, sindikupempha- 
ninso chilichonse. Basi ndapita.” 

M. Gillenormand anaitana Marius, koma Marius sa- 
nabwerere. Mnyamata wosafuna kumva zonena za agogo 
akeyo anatseka chitseko n'kuona msanawanjira. 

“O-o, ndikhululukireni Mulungu wanga,” anada- 
ndaula gogoyo atagwira mutu wake podzimvera chisoni. 
“Ndachita chiyani ine? Apatu mwina sadzabweranso!” 


K k k 


Marius anachoka kunyumba kwa agogo ake atakhumudwa 
kwambiri ndipo atafika kumene ankakhala, anangofikira 
kudziponya pabedi asanavule ndi nsapato zomwe. Pamene 
ankadzuka, Enjolras anali akucheza ndi anzake m'nyu- 
mbamo. Zinali zoonekeratu kuti ankakambirana nkhani 
yochititsa mantha. 

“Kodi mukukambirana chiyani?” anafunsa Marius 
tulo tili m’maso. 

“Kodi upita nawo kumaliro a Jenelo Lamargue?””” 

“Jenelo Lamarque ndi ndani?” 

Enjolras ndi anzake aja anapukusa mitu posakhu- 
lupirira kuti Marius sakudziwa munthu wotchuka ngati 
ameneyo ndipo kenako anatuluka ndi anzake aja n'ku- 
mapita. Marius anatsegula kabati n’kutulutsa mifuti imene 
Insipekita Javert anamubwereka mu February. Anaiya- 
ng'ana kwa kanthawi, kenako n'kuika mifutiyo m’thumba 
la jekete lake. Kenako ananyamuka n'kupita kumakaye- 
ndayenda ngati wamisala. Pamene ankayenda, anadabwa 
kuona kuti m'tauniyo munali chipwirikiti chokhachokha. 
Anthu ankangoti zungulizunguli ndipo ena ankachita 
phokoso, koma Marius analibe nazo ntchito zimenezi. 
Nkhani yomwe inali m’mutu mwake inali ya Cossette. Iye 
ankaganizira zoti akamuuze bwenzi lakeyo akakumana 
naye madzulo umenewo. 

Pamene inkakwana 9 koloko, Marius anali atafika 
kale kunyumba kwa Cossette, koma sanapezeko munthu. 
Iye anakhumudwa kwambiri kuona kuti Cossette sanamu- 
dikire ngati mmene anamulonjezera. Atayang’ana m'nyu- 
mba muja, anazindikira kuti mulibemo munthu chifukwa 
simunkawala nyali komanso mawindo onse anali otseka. 
Iye analephera kudzigwira moti anayamba kulira kwinaku 
akumenya khoma la nyumbayo ndi chibakera chake. 

“Cossette!” anatero Marius akulira mowawidwa 
mtima ndipo sankasamala zoti pakhoza kukhala wina ye- 
mwe akumuona. “Cossette, kodi uli kuti?” 

Marius anapitirizabe kuitana dzinalo mobwereza- 
bwereza mpaka mphamvu zinamuthera. Kenako anakhala 
pansi n'kumadzimvera chisoni. Iye ankaona kuti popanda 
Cossette, moyo wake ukhala wopanda phindu. Chomwe 
anayamba kuganiza zoti kuli bwino angofa. 

Mwadzidzidzi anangomva kuitana. Kuitanako ku- 
nkachokera pakatchire kena komwe kanali m’mbali mwa 
msewu uja. 

“M. Marius!” 

Atamva dzina lakelo anadzuka ndipo anayamba ku- 
lowera kumsewu kuja. 

“Ndi ndani?” 

“Ndi M. Marius eti?” 

“Inde.” 

“Anzanu akukudikirani ku rue de Chanvrerie””. 
Akutseka msewu kuti aliyense asadutse.” 

Marius anayamba kuthamangira kumene kunali 
munthuyo. Pamene ankafika mumsewu muja anaona kuti 
ndi Éponine, mwana wa a Thénardier ndipo nayenso anali 
atangotsala pang'ono kuzimiririka m'chigulu cha anthu 
omwe ankayenda mumsewu. 

Nyengo yozizira itangontha mu 1832, anthu a mumzinda 
wa Paris anali atakonzeka kuukira boma. Mfumu Charles” 
ya nambala 10, yomwe inayamba kulamulira mu 1824, 
inkakhulupirira kuti ikhoza kulamulira anthu a ku France 
popanda vuto lililonse. Mfumuyi inali ya Chikatolika ndi- 
po inkagwirizana ndi zoti boma lizilamulidwa ndi anthu 
ochita bwino komanso ophunzira. Itangokhala mfumu, 
inachotsa maufulu onse omwe Napoleon anapereka kwa 
anthu wamba. Zimenezi zinachititsa kuti anthu asamai- 
konde. Komabe, mfumuyi inkaona kuti zimenezi sizinga- 
bweretse mavuto aakulu chifukwa inkaona kuti anthu 
amene ankadana nayewa analibe mphamvu zomulephere- 
tsa kuchita zimene akufuna. Koma mfumuyi inkadzina- 
miza kwambiri. 

Mu 1830, anthu anaukira boma ndipo iye anaka- 
kamizika kubwerera kwawo ku England. Kenako mfumu 
Louis-Philippe”” inayamba kulamulira. Mfumu yatsopa- 
noyi inali yanzeru komanso inkakonda kwambiri dziko 
lake. Poyamba anthu wamba ankamukonda, koma kenako 
anayamba kusonyeza kuti ankangofuna kukhala ndi mpha- 
mvu zambiri m’malo mopereka mphamvuzo kwa anthu 
kuti azidzilamulira okha pansi pa ulamuliro wademoka- 
lase. N’zoona kuti ankadziwa zambiri zokhudza malonda, 
koma zikuoneka kuti sankadziwa mavuto amene anthu 
wamba ankakumana nawo. Komanso zikuoneka kuti sa- 

nkadziwa tanthauzo lenileni la mawu akuti ufulu waku- 
lankhula. Tikutero chifukwa anthu wamba akayamba ku- 
yankhula, iye ankawatseka pakamwa ndipo ena akama- 
chita zionetsero, ankatumiza asilikali kuti akawatibule. 

Pamene nyengo yotentha inkayamba, ogwira ntchi- 
to m"makampani komanso anthu osauka anali atakwiya 
kwambiri. Mkwiyo umenewu unaphulika mu June 1832 
pamene Jenero Lamarque anamwalira. Anthuwa anango- 
pezerapo mpata woyambitsa zipolowe. Jenero Lamarque 
anali munthu wotchuka kwambiri pakati pa Afalansa 
chifukwa ankakonda Napoleon. Ndiyeno atangomwalira, 
anthu anaganiza zomupatsa ulemu wapadera moti anamu- 
konzera chimwambo chachikulu cha maliro. Chimwa- 
mbochi chinachitika pa 5 June, 1832. Koma panali anthu 
ena omwe anaona kuti umenewu ndi mwayi wawo woti 
asonyeze kukwiya ndi mmene boma linkayendetsera zi- 
nthu. Choncho anagwirizana zoti achite zionetsero pa 
tsikuli. 

Mwambo wamalirowo unayamba bwino ndithu. 
Asilikali ananyamula bokosi la maliro ndipo ena anka- 
tsatira pambuyo akuyenda mwadongosolo n’kumadutsa 
mumzinda wa Paris. Kumbuyo kwa asilikaliwo kunka- 
bwera anthu zikwizikwi. Anthuwa ananyamula mbendera, 
malupanga komanso mitengo ikuluikulu. Posakhalitsa chi- 
sokonezo chinayamba moti anthuwo anagalukira gulu la 
asilikali lija n’kulanda bokosi la maliro. Anthuwo anaya- 
mba kuthawitsa bokosilo n'kumalowera kumene kunali 
pamlatho wina kuti akawoloke. Mwatsoka, pamlathowo 
panali asilikali ndipo zinali zodziwikiratu kuti pafa mzu- 
ngu. Kwa kanthawi, palibe choopsa chomwe chinachitika. 
Koma kenako mfuti inalira maulendo awiri. Chipolopolo 
choyamba chinapha komanda wa asilikali yemwe anaima 
pamlathowo ndipo chachiwiri chinapha mayi wina wogo- 

ntha yemwe ankatseka mawindo a nyumba yake. 
Zimenezi zitangochitika, kumenyana kodetsa nkha- 
wa kunawulika. Asilikali anayamba kulemba anthu ndi 
mipeni yawo ndipo khamu la anthu lija nalonso linabwe- 
zera. Anthu okwiyawo ankagulula miyala n’kumaivungira 
kwa asilikaliwo. Pamene zinkatha mphindi zingapo, 
mumzinda wa Paris munali muli nkhondo yoopsa. 


K k k 


Kumenyana kuja kutangoyamba, Enjolras ndi anzake ana- 
yamba kutseka msewu panja pashopu ina yogulitsa vinyo. 
Shopuyi inkatchedwa Corinth“ ndipo inali m’mbali mwa 
msewu wa rue de la Chanvrerie. Msewu umenewu una- 
lumikizidwa ndi timisewu tina tamdima tomwe tinkalowa 
m’dera lamalonda la ku Paris. Posakhalitsa Enjolras ana- 
yamba kuthandizidwa ndi anthu enanso ambirimbiri. Pa- 
malowa panalinso munthu wina wamtali ndipo palibe 
amene ankamudziwa. Anthu atamuona, anakopeka naye 
chifukwa anali wamphamvu komanso wanzeru. 

Pamalowa panalinso ana angapo. Anawa anali ma- 
sikini ndipo zikuoneka kuti anatengeka ndi phokoso la 
kulira kwa mfuti n'kubwera pamalowa kudzathandiza na- 
wo kutseka msewuwo ndi zinthu zosiyanasiyana. Mmodzi 
mwa ana amenewa anali Éponine. Éponine anali atavala 
ngati mnyamata n’cholinga choti anthu asamuthamangi- 
tse. Atangochoka kouza Marius kuti anzake akumudi- 
ķirira, anayamba kuthandiza Enjolras ndi anzake aja ku- 
tseka msewuwo. Tsopano anthu enanso ambirimbiri anali 
akubwerabe kumalowa ndipo ena ankatulukira atanya- 
mula mifuti komanso zida zina pokonzekera kumenyana 
ndi asilikali omwe ankayembekezera kuti afika nthawi 
iliyonse. 

Enjolras, yemwe ankatsogolera gulu lazigawengali, 
anauza anthu kuti atsekenso mbali ina ya msewuwo. Ana- 
pemphanso anthu ena kuti azisula zipolopolo pogwiritsa 
ntchito zitsulo zosungunula. Munthu wamtali uja anatha- 
ndiza kwambiri potseka msewuwo ndipo anthuwa anau- 
njika chimulu chachachikulu n'kutsekeratu msewuwo. 
Nayenso Eponine, yemwe aliyense ankaganiza kuti ndi 
wamwamuna, ankagwira ntchito mwakhama. Posakhalitsa 
anakwanitsanso kutseka mbali ina ya msewuwo ndi zinthu 
zosiyanasiyana ndipo zimenezi zinachitika osakwana ndi 
ola limodzi lomwe. Pamene ng'oma zinkayamba kulira 
kwambiri m'tauniyo, Enjolras anabweretsa tebulo mumse- 
wu muja ndipo anaitana anzake n’°kuyamba kumwa mowa. 

Anthuwa anakhala pamalowa mpaka mdima una- 
gwa, koma palibe chilichonse chomwe chinachitika. Pa- 
malowa panali anthu 50 ndipo onse anadikira moleza mti- 
ma kubwera kwa asilikali 60 sauzande. Pa nthawi imeneyi 
Enjolras anayamba kukaikira munthu wamtali uja ndipo 
anapita pamene anali n'"kukayamba kumufunsa mafunso. 

“Kodi ndinu ndani bambo?” anafunsa Enjolras. 

Munthu wamtaliyo sanayankhe ndipo Enjolras ana- 
zindikira kuti pali kanthu. 

“Ndinu wapolisi eti?” anafunsanso Enjolras. 

Munthuyo anamwetulira n’kuvomerezadi kuti ndi 
wapolisi. 

“Dzina langa ndi Javert,” anatero munthuyo. 

Nthawi yomweyo Enjolras analamula anthu 4 kuti 
amuseche. Anthuwo anapeza kalata m'thumba mwake. 
Kalatayo inkamuvomereza kuti akhale kazitape waboma. 
Anthuwo atazindikira kuti ndi kazitape, anamutenga n’ku- 
kamumangirira kuchitsulo china chomwe chinali m’shopu 
yogulitsira mowa ija. 

“Munthu womalizira kufa nkhondoyi ikafika povu- 

ta ukhala iweyo ndipo ndi ineyo amene nditakuphe,” Enjo- 
lras anamudziwitsa pasadakhale zomwe akuyembekezera 
kukumana nazo. 


K k k 


Marius anachoka kugaladeni kuja atakwiya kwambiri 
chifukwa chosiyana ndi Cossette. Chifukwa cha mkwiyo 
womwe unali mumtima mwake, anayamba kuyenda mo- 
lowera pakati pa mzinda wa Paris komwe kunkamveka 
ng'oma komanso mfuti. Mumtima mwake anali ndi cho- 
linga chimodzi basi: Ankafuna kufa. 

Marius anapitirizabe kuyenda molowera kumene 
kunkachokera anthu omwe ankathawa asilikali. Ena mwa 
anthuwo ankabwera akukambirana zomwe zinkachitika 
kumalowo koma Marius sanawasamale moti anayenda 
mpaka kukafika chakumsika kuja. Kumeneko anapeza ku- 
ti asilikali atseka misewu yonse yamdima ija. Chifukwa 
choti sankachita mantha, anayamba kuthamangira ko- 
mweko ndipo sanamvere pamene munthu wina ankamu- 
uza kuti aime. Ataona kuti sakumva, anaomba mfuti ndipo 
chipolopolo chinamenya khoma lomwe linali pafupi ndi 
Marius. 

Pamene ankayandikira msewu wa rue de la Chanv- 
rerie anamva chiphokoso cha anthu omwe anali mumdima 
akunena kuti: “Ndi ndani akuyenda kumenekoyo?” 

“Boma liyenera kusintha!” anamvanso munthu wi- 
na akukuwa chapatali ndipo anazindikira kuti ndi mnzake 
uja, Enjolras. 

Marius anali atabisala pamdima. Iye ankati akapo- 
nya maso, ankatha kuona asilikali atalozetsa mifuti yawo 
ku rue de la Chanvrerie. Zikuoneka kuti ankangodikirira 
kuti mtsogoleri wawo awauze kuti awombe. 

“Faya-a!” anatero mtsogoleriyo ndipo zipolopolo 
zinabanduka moopsa. Mumsewu monse munawala ndi 
mvula ya zipolopolo ndipo pamalowa panali phokoso 
loswa makutu. 

Marius anayambiranso kuthamanga mpaka kukatu- 
lukira ku rue de la Chanvrerie, kuseri kwa shopu yogulitsa 
mowa ija. Pamene ankakafika pamene panali gulu la ziga- 
wenga zija, asilikali a boma anali atayamba kale kukwera 
chimulu chachikulu chija. Pa nthawi imeneyi m'pamene 
Marius anaona msilikali wina akuwumbudza Enjolras ye- 
mwe anali atagwera pansi. Pamene msilikaliyo ankati azi- 
baya Enjolras ndi mpeni, Marius anatulutsa mfuti n"kuwo- 
mbera msilikaliyo ndipo anagwera pansi n'kuferatu. 

Asilikali ambiri anali atafika pamwamba pa chimu- 
lu cha zinthu chija. Koma zikuoneka kuti ankalephera ku- 
pitirira pamenepa chifukwa zigawenga zija zinkawombera 
moopsa. Marius, anataya mfuti ija pansi n’kuyamba kuye- 
nda molowera kumene kunali chimgolo cha onga wamfuti. 
Chimgolochi chinali pafupi ndi khomo lolowera mushopu 
ya mowa ija. Marius ankangoyenda mwachimbulimbuli 
moti sanaone pamene msilikali wina ankamulozetsa mfuti. 
Kenako anaiombadi ndipo kamnyamata kena komwe ka- 
navala nsanza kanalumphira kutsogolo kwa mfutiyo. Chi- 
polopolo chomwe chinatsomphoka mumfutiyo chinamu- 
vulaza kwambiri ndipo anagwera pansi. Posakhalitsa ma- 
gazi anayamba kuyenderera pambali pake. 

“Ikani pansi zida zanu n’kuimika manja m’mwa- 
mba!” anatero msilikali wina yemwe anali pamwamba pa 
chimulu cha chija. 

“Faya-a!” anakuwa Enjolras polamula zigawenga 
zija kuti zipitirizebe kuwombera. 

Anthuwa anawomberana osati pang’ono moti pa- 
malowo panali utsi okhaokha. Utsiwu unkatuluka kuka- 

mwa kwa mfutizo zikamatsokomola zipolopolo. Pamene 
unkakamuka, pansi ponse panali patadzaza anthu akufa. 
Amene zipolopolo zinawaphonya anayamba kulongedza- 
nso zipolopolo zina mumfuti zawo. Pa nthawi imeneyi 
m’pamene munthu wina anadzakuwa n'kunena kuti, 
“Chokani kuno msanga, apo ayi ndiphulitsa malo onse 
ano!” 

Aliyense anatembenukira kumene mawuwo anka- 
chokera. Anali Marius ndipo anaima pamunsi pa chimulu 
cha zinthu chija, atanyamula sakali m’dzanja lake. Kenako 
anayamba kuyandikitsa sakaliyo kumene kunali chimgolo 
cha onga wa mfuti chija. Onga umenewu unali woti ku- 
ngogwirira moto ukanaphulika ngati bomba n’kuphwa- 
suliratu malo onsewo. 

“Ukangotsitsatu dzanja lakolo nawenso unyenye- 
keratu!” anatero mtsogoleri wa asilikali aja. 

Marius anamwetulira ndipo anayamba kutsitsa dza- 
nja lake kuti aphulitse onga wamfutiwo. Asilikali aja ata- 
ngoona zimenezo, anathawira pamalo ena chapatali n’ku- 
siya anzawo ambirimbiri omwe anafa komanso kuvulala 
pakuwomberana kuja. 

Enjolras anapita pamene panali Marius n'kukamu- 
koleka dzanja m'khosi. 

“Wachita bwino kubwera aise! Ndimayesa subwe- 
ratu!” anatero Enjolras. 

Marius anakumbatira Enjolras komanso anthu ena 
omwe ankawadziwa. 

Asilikali aja anabisalabisala m’malo amdima n’ku- 
madikirira kuti mtsogoleri wawo awauze zochita. Pa ntha- 
wi imeneyi zigawenga zija zinayamba kututa matupi a 
anthu omwe anaphedwa pa kuwomberana kuja. Enanso 
ankachotsa anthu ovulala n’°kumakawaika pamalo abwino. 
Zomwe zinkachitikazi zinkangokhala ngati maloto kwa 

Marius. Pambuyo poti wakhala miyezi iwiri akusangalala 
ndi Cossette, tsopano anali ali pakati pa nkhondo. Marius 
sankakhulupirira kuti zimenezi zikumuchitikiradi. Zikuo- 
neka kuti anali atasokonezeka kwambiri moti sanazindi- 
kire Javert, yemwe anamangiriridwa pachitsulo mkati 
mwa shopu yogulitsira mowa ija. 

Kenako Marius anayamba kuyendayenda ndipo pa- 
mene ankadutsa mbali ina ya msewuwo komwe kunatse- 
kedwa ndi mulu waung'ono uja, anadzidzimuka kumva 
munthu wina akumuitana. Munthuyo ankamuitana movu- 
tikira kwambiri ndipo Marius atamva anayamba kuganiza 
kuti mawuwo akuchokera pamalo ena pomwe panali 
mdima. 

“M. Marius!” 

Marius anaimba n'kumwazamwaza maso, koma sa- 
naone munthu. Kenako anapitiriza kuyenda akuganiza 
kuti wamva molakwika. 

“M. Marius!” anamvanso kuitana kuja. 

Marius anayang’ananso pamdima paja ndipo mofa- 
nana ndi poyamba paja, sanaone munthu aliyense. 

“Ndili pansipa, pafupi ndi mapazi anu,” anatero mu- 
nthu uja ndi mawu ofooka kwambiri. 

Marius anayang’ana pansi ndipo anaona chinthu 
chinachake chikuyesa kudzuka pafupi ndi mapazi ake. 
Nyali yomwe inali m’mbali mwa msewuwo inamuthandi- 
za kuona munthuyo yemwe anavala jekete yong’ambika, 
komanso thirauza lobookabooka ndipo kumapazi kwake 
kunalibe nsapato. Movutikira kwambiri, munthu uja anati, 
“Ndine Éponine.” 

Marius anawerama mofulumira ndipo anaona kuti 
analidi mtsikana yemwe anakulira m’mavuto uja. 

“Unabwera kudzatani kuno?” anatero Marius aku- 
yang’ana zovala zachimuna zomwe Éponine anavala. Ke- 

nako anayamba kuyang'ana mtsinje wamagazi womwe 
unali pambali pake ndipo anafumunsa kuti: “Wavulala 
kwambiri? Dikira ndikunyamule tipite tikalowe m’shopu- 
mo. Anthu omwe ali m’menemo akukusamalira.” 

Eponine anamuonetsa Marius bowo lomwe chipo- 
lopolo chija chinapanga padzanja lake. 

“Msilikali amafuna kukuwomberani,” anatero Epo- 
nine, mawu ake akumveka chapansipansi kwambiri ngati 
akunong'ona. “Nditaona kuti akufuna kukuphani ndina- 
thamanga n'kuika dzanja langa kutsogolo kwa mfutiyo.” 

“N'chifukwa chiyani unachita zimenezo?” anatero 
Marius modandaula. “Dikira ndimange mkonowu kuti 
usataye magazi ambiri. Ukhala bwino usadandaule.” 

“Chipolopolocho chinaomba dzanjali,” anatero 
chapansipansi Éponine, “kenako chinayenda n’kutulukira 
kumsana kwangaku. Musavutike ndi kundisuntha. Cho- 
mwe ndikufuna ndi choti mundichitire zinthu zina zomwe 
zikhoza kundithandiza kuposa zimene dokotala angachite. 
Takhalani pamwalapa.” 

Marius anakhaladi pamwala ndipo Eponine anatsa- 
miritsa mutu wake pamwendo wa Marius. 

“Mwina ndingapumeko tsopano. Ndatopa kuma- 
ngokhala moyo wovutika komanso womangokhalira ku- 
mva kuwawa.” 

Kwa kanthawi sananenenso chilichonse. Anatenga 
dzanja lake n'kugwira pachifuwa. Pamalo amenewa pa- 
nkachucha magazi ooneka ngati vinyo. Kenako movutiki- 
ra kwambiri, anaika mkono wina uja pansi n’kuyesa ku- 
zidzutsa kwinaku akupuma movutikira kwambiri. Ana- 
kwanitsadi kukhala pansi ndipo anayamba kumuyang’ana 
Marius m’maso. 

“Sindikufuna kufa ndikudziimba mlandu,” anatero 
Éponine. “Ndili ndi kalata yanu m'thumba mwangamu. 

Kalata imeneyi ndakhala nayo kuyambira dzulo koma 
sindimafuna kupatsani. Ndiye popeza tonse tifera pompa- 
no, mwina kukuuzani kukhoza kukuthandizani pang'ono. 
Ndikudziwa kuti mumamukonda kwambiri mtsikana uja. 
Koma kuyambira lero ndaona kuti ndisiye kumuchitira 
nsanje. Choncho tengani kalata yanu. Mtsikana uja ana- 
ndipatsira kuti ndidzakupatseni.” 

Kenako, ndi dzanja lomwe anawomberedwa lija, 
anagwira dzanja la Marius n'kulipititsa pathumba limene 
munali kalatayo. Anachita zimenezi mooneka kuti saku- 
mva ululu ngakhale pang'ono. Marius anapisa m'thu- 
mbalo n'kutulutsamo kalata. 

“Ndiye tsopano mundilonjeze chinthu chimodzi,” 
anatero Eponine. “Dziwani kuti ndikufa chifukwa cha inu. 
Choncho mukuyenera kundikisa pachipumi ndikango- 
mwalira . .. Mukapanda kuchita zimenezo ndidziwa.” 

Kenako anatsamiranso pamwendo wa Marius. Ma- 
so ake anatembenuka ndipo sanasunthenso. Pamene Ma- 
rius ankaganiza kuti wamwalira, mtsikanayo anatsegula- 
nso maso ake n'kunena mawu okoma kwambiri komanso 
omveka bwino ngati akuyankhula kuchokera m’moyo wi- 
nawo. Iye anati: “Mukudziwa M. Marius, ndikuganiza kuti 
ndinayamba kukukondani kwambiri.” 

Atangonena mawu amenewo, Eponine anatseka 
maso ake ndipo sanawatsegulenso. 

Marius anamva chisoni kwambiri moti anakisa chi- 
pumi cha Eponine. Kenako anamugoneka pansi n’kubwe- 
reranso mushopu yogulitsira mowa ija. Kumeneko anatse- 
gula kalata anamupatsa ija n’°kuyamba kuwerenga pogwi- 
ritsa ntchito kandulo yemwe anali mushopuyo: 


Wokondedwa wanga Marius, 
Mosiyana ndi mmene ndimaganizira, zikuoneka ku- 

ti tichoka mofulumira kwambiri. Tinyamuka usiku womwe 
uno ndipo tizikakhala nyumba Na. 7, ku rue de |" Homme- 
Armé 7”. Pakangotha sabata imodzi tisamukira ku Eng- 
land. 

Cossette, 4 June. 


Marius anayamba kukisa kalatayo mpaka inanyo- 
wa. Iye anazindikira kuti Cossette adakamukondabe. Ke- 
nako anaganizira kwa kanthawi n'kuona kuti akuyenera 
kuyesetsa kuti asafe. Koma kenako anayamba kuona kuti 
sizingasinthebe chilichonse. Cossette anali akupita ku 
England komanso agogo ake anali atakana kumupatsa 
chilolezo choti akwatire. Choncho anapitirizabe kuona ku- 
ti kuli bwino angofa. Koma pali chinthu chimodzi chomwe 
ankafuna kuchita asanamwalire: Ankafuna kulemba kalata 
yopita kwa Cossette n’°kumuuza za imfa yake. Choncho 
anapeza pepala n’kulemba kuti: 


Wachikondi wanga Cossette. 

Nzosatheka kuti iwe ndi ine tikwatirane. Ndinapita 
kwa agogo anga n'kukawauza zoti ndikufuna kukwatira 
koma andikaniza. Ndilibe ndalama komanso iweyo ulibe 
ndalama. Lero ndinapita kwanu kuti ndikakuone, koma 
ndinakupeza utachoka kale. Wakumbukira zimene ndina- 
kulonjeza zija? Ndiyesetsa kusunga lonjezo limene ndina- 
panga. Ndikuona kuti ndikuyenera kufa. Ndimakukonda 
bwenzi langa. N'kutheka kuti ukamawerenga kalatayi, 
ndikhala nditamwalira kale. 


Marius anapinda kalatayo, ndipo analemba adiresi 
yatsopano ya Cossette pamwamba pake. Kenako anaitana 
kamnyamata kena. 

“Dzina lako ndi ndani?” anafunsa Marius. 

“Gavroche.”?” 


“Chabwino, Gavroche, ndimafuna ndikutume. Pali 
mtsikana winawake amene ndamulembera kalata ndiye 
ndimafuna ukamupatsire. Adiresi yake ndi iyi ili pamwa- 
mbayi.” 

Mnyamatayo anakanda m'mutu akuganizira pe- 
mpholo. Kenako, analandira kalatayo n’kuzimiririka mu- 
mdima. 

Jean Valjean sankamvetsa kuti chikuchitika n'chiyani. 
Kwa nthawi yoyamba pa nthawi yonse yomwe anakhalira 
limodzi, Valjean anali atakangana ndi Cossette chifukwa 
choti sankafuna kuchoka kunyumba yawo ija. Atakangana 
kwa kanthawi, Cossette anangogonjera ndipo anthu awi- 
riwa ananyamuka mdima ukuyamba limodzi ndi wa- 
ntchito wawo, Toussaint””. Anthuwa sanatenge katundu 
wambiri. Komabe, Cossette sanaiwale kutenga kabokosi 
komwe ankaikamo makalata komanso mapepala olembera 
makalata. Nayenso Valjean anatenga chikwama chomwe 
akaikamo yunifomu yake yapadera yomwe anthu onse 
olemekezeka ankakhala nayo. Yunifomu imeneyi ndi ime- 
ne ankavala pamene anali meya. 

Atafika kumene ankasamukira, onse anapita kuka- 
gona mwakachetechete. Koma m’mawa kutacha, Cossette 
sanatuluke kuchipinda kwake ndipo Jean Valjean anadya 
yekha chakudya. Pamene ankadya, Toussaint anamuuza 
kuti m'tauni muli chipwirikiti, koma sanalabadire kwe- 
nikweni zimenezi chifukwa ankadera nkhawa kwambiri 
Cossette. Iye ankaona kuti palibe chinthu chomwe chi- 
ngakawalepheretse kumakakhala mosangalala ku Engla- 
nd. Ngati Cossette akanakhalabe naye, Valjean akana- 
khala wosangalala, ndipo zikanakhala choncho mosasa- 
mala kanthu malo amene ali. Iye anayamba kumva bwino 
mumtima ataganizira ulendo umene anali atangotsala pa- 

ng'ono kunyamukawu. Kenako anaimirira kuti atuluke 
panja koma anaima n’kuyang’ananso pakabati ina pomwe 
panali galasi. Pamunsi pa galasilo anaona mapepala ole- 
mbera makalata a Cossette. Mapepalawo analoza kumene 
kunali galasi lija moti Valjean atayang'ana anaona mawu 
otsatirawa: 


Wokondedwa wanga Marius, 

Mosiyana ndi mmene ndimaganizira, zikuoneka ku- 
ti tichoka mofulumira kwambiri. Tinyamuka usiku womwe 
uno ndipo tizikakhala nyumba Na. 7, ku rue de!" Homme- 
Armé. Pakangotha sabata imodzi tisamukira ku England. 

Cossette, 4 June. 


Chifukwa choti anali wokhumudwa kwambiri, Co- 
ssette anali ataiwala kuchotsa pepala lomwe anagwiritsa 
ntchito polemba kalata yomwe anatumiza kwa Marius. 
Anangosiya pepalalo pakabatipo ndipo galasi lija, lomwe 
linkaonetsa mawuwo mobwerera m’mbuyo, linathandiza 
kuti uthenga wonse uoneke bwinobwino. 

Valjean anayandikira galasilo ndipo anawerenga- 
nso kalatayo asakufuna kukhulupirira kuti zimene amawe- 
rengazo ndi zoonadi. Sanakaikire ngakhale pang’ono kuti 
dzanja linalemba kalatayo ndi la Cossette. Atangowerenga 
kalatayo mphamvu zinamuthera moti anakhala pampando. 
Sankakhulupirira kuti Cossette angachite zimenezo osa- 
muuza. Pofika pa nthawiyi, Valjean anali atakumana ndi 
mavuto oopsa kwambiri pamoyo wake. Komabe, kwa iye 
mavuto onsewo sanali kanthu akaganizira zimene Cossette 
anayamba kuchita. Iye ankaona kuti limeneli ndi vuto la- 
likulu kwambiri kuposa lililonse lomwe anakumana nalo 
moti zinkamuwawa kwambiri akaganizira kuti munthu 
wina wosadziwika bwinobwino ankapereka chiopsezo 

cholanda munthu yekhayo amene ankamukonda. 

Kenako anayamba kudziyankhulira yekha, “Kute- 
roko akufuna andisiye?” 

Kuganizira mawu amenewa kunamuwawa kwambi- 
ri mumtima moti zinkangokhala ngati mtimawo walasi- 
dwa ndi lupanga lakuthwa. 

Patapita nthawi, anadzuka n'kuyang'ananso pepala 
lija. Mkwiyo wake komanso nkhawa yomwe anali nayo 
mphindi zapitazo zinali zitatsika tsopano. Atayang’ananso 
pepalalo, mdima wandiweyani unaphimbanso moyo wa- 
ke. Iye anakumbukira bwinobwino mnyamata yemwe 
ankakonda kubwera kugaladeni ya Luzembourg, yemwe 
ankadyerera maso pa Cossette. Valjean sankakaika kuti 
mnyamata ameneyo ndi yemwe Cossette anamulembera 
kalata. 

Kenako anatuluka panja n'kukakhala pamasitepe 
kuti mwina mtima wake ungatsike. Anakhala kwa nthawi 
yaitali akumvetsera kulira kwa mfuti komwe kunkamveka 
patali mumzinda wa Paris kwinaku akuganizira mmene 
angamukhawulitsire mnyamatayo yemwe ankafuna kuba 
mwana wake. Koma kenako anangoona kamnyamata koo- 
nda katulukira. Kamnyamataka kanali katavala nsanza 
ndipo kankayang’ana manambala a nyumba zomwe zinali 
mumsewu womwe kankayenda. 

Kamnyamatako kataona Valjean atakhala pamasi- 
tepe, kanaima n'kufunsa kuti: “Kodi bambo, mumakhala 
kuno?” 

“Inde, bwanji?” 

“Ndikufuna nyumba Na. 7. Ndinatumidwa kuti ndi- 
dzapereke kalata iyi kwa mtsikana yemwe amakhala 
m’nyumba imeneyo.” 

“Mtsikana ameneyo ndi mwana wanga. Ukhoza 
kundipatsira ndikam’patse. Koma funso limodzi usana- 

pite,” anatero Valjean kamnyamatako katamupatsa kala- 
tayo. “Wakupatsira kalatayi ndi ndani?” 

“Yachokera kumene anthu akumenyanaku, ku rue 
de la Chanvrerie,” kanatero kamnyamatako. “Basi nkhani 
ndinabwerera ndi imeneyi. Tionana.” 

Jean Valjean analowanso m'nyumba akuganizira 
mawu amene ankadumphadumpha pakalatayo: Ndiyenera 
kufa . . . N’kutheka kuti ukamawerenga kalatayi, ndikhala 
nditamwalira... 

Mawu amenewa anachititsa kuti mtima wake wo- 
mwe unadzaza ndi mkwiyo komanso kufuna kubwezera 
ukhalenso ndi chimwemwe. Apa vuto limene anali nalo li- 
nali litatha. Mnyamata yemwe ankafuna kumulanda chi- 
mwemwe chake anali atangotsala pang'ono kufa, ndipo 
mwina n'kuthekanso kuti anali atafa kale. 

Koma kenako anayamba kuona kuti mwina Marius 
adakali ndi moyo. Komabe ngakhale zikanakhala cho- 
ncho, palibe chomwe chikanasintha. Ngati Marius akanafa 
ndiye kuti chimwemwe cha Valjean chikanapitirira. Cho- 
ncho anaganiza zongosunga kalatayo m'thumba mwake. 
Ankaona kuti akatero, Cossette sakanadziwa chimene cha- 
chitika ndipo moyo wake ukanapitirira kukhala wosanga- 
lala ngati mmene unalili asanakumane ndi mnyamatayo. 

Koma chimwemwe chake sichinakhalitse moti 
nkhawa inabweranso pankhope pake. Zinkangokhala ngati 
kunja komwe kunali dzuwa kwachitanso mitambo. Val- 
jean anazindikira kuti ngati akufuna kuti Cossette akha- 
lebe wosangalala, ayenera kupulumutsa moyo wa bwenzi 
lakelo. Ankafunika kuchita zimenezi ngakhale mnyama- 
tayo anali mmodzi mwa anthu omwe ankadana nawo 
kwambiri padziko lonse. 

Patatha ola limodzi, Valjean anatulukanso panja 
atavala yunifomu yake yapadera. Pamene ankachoka ku- 

nyumbaku anatenganso mfuti yake, atadzadzitsa thumba 


lake ndi zipolopolo. Kenako ananyamuka n'kumalowera 
kumene kunkamenyedwa nkhondo kuja. 

Tsopano zigawenga zija zinali zitapunguka. Apa n’kuti zi- 
tatsala 37 zokha basi. Zigawengazi zinkamenya nkhondo 
molimbikira kwambiri kwinaku zina zikupanga zipolopo- 
lo. Shopu yogulitsira mowa ija inali itasanduka chipatala 
ndipo matupi a anthu akufa ambirimbiri ankatutidwa n'ku- 
makaponyedwa mumsewu wina womwe unali pakati pa 
zimilu ziwiri zomwe anatsekera msewu zija. Anayi mwa 
anthu omwe anafa anali apolisi ndipo mayunifomu awo 
anavulidwa ndi zigawenga zija. 

Umenewu unali mwayi woti anthu ena akanatha 
kuthawa pamalowa atavala mayunifomuwa. Choncho 
Enjolras anayamba kukambirana ndi anzake aja zokhudza 
mayunifomuwo. Pamapeto pake anaona kuti amuna okwa- 
tira (omwe analipo 5) apatsidwe mwayi woti achoke pa- 
malowa. 

“Inuyo simukufunika kufa,” anatero Enjolras. 
“Bwererani kumabanja anu chifukwa mukafa avutika 
kwambiri.” 

“Koma tichoka bwanji?” anatero amunawo. “Asi- 
likalitu atizungulira. Tikangoyerekeza kuchoka pano ati- 
wombera.” 

“Mukhoza kuvala mayunifomu awa,” anatero Enjo- 
lras akuloza mayunifomu aja. 

“Komatu alipo anayi okha,” anatero Marius. 

“Ndiye kuti mmodzi wa ife ayenera kutsala kuti 

amenye nkhondo,” anatero mmodzi wa amuna okwatira 
aja. 

Anthuwa anakambirana nkhaniyi kwa nthawi yai- 
tali, ndipo aliyense ankayesa kulimbikitsa anzake kuti 
avale mayunifomuwo n'kuchoka pamalowo. 

“Iwe, sankha amene ukuona kuti atsale!” anatero 
wina akuloza Marius. 

Marius anasowa chochita. Iye ankadziwa kuti mu- 
nthu angamusankheyo akatsala aphedwa. Kenako anaya- 
mba kuyang’ana mayunifomu anayi aja. Pamene anka- 
chita zimenezo, yunifomu ya nambala 5 inangopezeka kuti 
yagwera pamapazi ake mozizwitsa. 

Atacheuka, anaona bambo a Cossette. Jean Valjean, 
yemwe anafika pamalowa mosaonekera, ankamvetsera 
zokambirana zawozo ndipo anamvetsa kuti zinthu zinalidi 
zitafika povuta n’kupereka yunifomu yakeyo. 

“Apatu ndiye mwayi wapezeka woti nonse mukho- 
za kumapita kwanu,” anatero Marius. 

Kunja kunayamba kuwala, koma palibe amene ana- 
yerekeza kutsegula chitseko kapena windo mumsewu mu- 
ja. Chimulu cha zinthu chija chinali chitalimbitsidwa kwa- 
mbiri kuposa pa nthawi yomwe asilikali anaukira ulendo 
woyamba uja ndipo zigawengazo zinali zitakonzekeranso 
kuyamba kumenya nkhondo. 

Posakhalitsa kunayamba kumveka phokoso loopsa 
ndipo zigawenga zija zinaona chakumapeto kwa msewu- 
wo kukubwera asilikali akukoka chimfuti chophulitsira 
mabomba. Nthawi yomweyo zigawengazo zinayamba ku- 
omba mfuti. Pamalowo panadzazanso utsi ndipo pamene 
unkakamuka, zigawengazo zinaona kuti asilikali aja aku- 
bwerabe ndipo palibe amene anavulala. Asilikaliwo analo- 
zetsa chimfuti chija kumene kunali zigawengazo ndipo 
kenako panamveka kuphulika koswa makutu. Chibomba 

chomwe chinatsomphoka muchimfuticho chinagwera pa- 
fupi ndi chimulu chija ndipo chinaphulika moopsa, koma 
palibe amene anavulala. Zigawenga zija zitaona zimenezo 
zinayamba kuomba m’manja komanso kusangalala. 

Asilikali ambiri anayamba kutulukira kumapeto 
kwa msewu uja n'kumaima kumbuyo kwa chimfuti chija 
ndipo nawonso anayamba kuunjika miyala yosweka n'ku- 
manga khoma lodzitetezera. Kenako mtsogoleri wa chi- 
mfuti chija anauza asilikali ake kuti alozetse chimfuticho 
m mwamba pang’ono. 

“Aliyense abisale!” anatero Enjolras. 

Chimfuti chija chinaphulikanso ndipo bomba lina- 
tsomphoka n'kukagwera pambali pa khoma lina lomwe 
linali pafupi ndi zigawenga zija. Bombali linapha anthu 
awiri komanso kuvulaza anthu atatu. 

“Tisalole kuti zangati zimenezi zichitikenso,” ana- 
tero Enjolras. Kenako anakwera pamwamba pa zinthu zija 
n'kukalozetsa mfuti yake kwa munthu yemwe ankaomba 
chimfuti chija ndipo anawombera. Munthu amene anali 
pachimfuticho, yemwe anali watsitsi lokongola komanso 
wooneka bwino, anabadulidwa ndi chipolopolocho n’ku- 
gwera pansi chafufumimba. Magazi anayamba kuchucha 
kuchokera pamimba komanso kumsana kwake. 

“N’zomvetsa chisoni bwanji?” anatero Enjolras 
akuyang'ana Marius yemwe anaima pambali pake. “Mu- 
nthuyu akuoneka kuti anali ndi tsogolo lowala ndithu. 
Koma taonani pamene wathera!” 


K k k 


Nkhondoyo inapitirira kwa kanthawi ndipo chimfuti cho- 
phulitsa mabomba chija chinaponya bomba lina lomwe 
linaphulikira pawindo la shopu yogulitsira mowa ija ndipo 

linasesanso zinthu zina zomwe zinali pachimulu chinatse- 
ka msewu chija. Komabe, zigawengazo sizinabwerere 
m’mbuyo. Izi zitangochitika, zinayamba kubweza moto 
ndipo zinaomba mfuti moopsa n'kupulula asilikali ambiri- 
mbiri. Pa nthawiyi, zigawengazo zinkati zikamaikanso 
zipolopolo mumfuti zawo, zinkatha kumva phokoso la ku- 
menyana m’madera enanso a mzinda wa Paris. Zimenezi 
zinkawalimbitsa mtima chifukwa ankadziwa kuti sali 
okha. Ankadziwa kuti posakhalitsa thandizo libwera. Ko- 
mabe, chiyembekezo chimenechi sichinakhalitse. Pamene 
inkatha 30 minitsi, kulira kwa mfuti komwe kunkamveka 
m’madera ena kuja kunali kutasiya ndipo zigawengazo 
zinadziwa kuti zatsala zokha. Kenako anangozindikira 
kuti kwabweranso chimfuti china chophulitsa mabomba. 
Chimfutichi chinaikidwa pambali pa choyamba chija ndi- 
po zigawengazo zinadziwa kuti zawo zada. 

Zimifuti ziwirizi zinayankhula mwaukali kwambiri 
ndipo zinkavomerezedwa ndi mifuti ya asilikali aja omwe 
anaima chapatali komanso ena anakwera m’madenga a 
nyumba zomwe zinali m’mbali mwa msewuwo. Ngakhale 
zinali chonchi, zigawengazo zinapitirizabe kumenya 
nkhondo mwanzeru, kungoti zinali ndi zipolopolo zoche- 
pa. Pofika tsopano, pamalowa panali patatsala zigawenga 
26 zokha, ndipo asilikali aja anali atangotsala pang’ono 
kulanda chimulu chachikulu chija. Anthu ena, kuphatiki- 
zapo Marius, ankamenyabe nkhondo adakali pachimulu- 
chi, pomwe ena anamanga mpanda wamiyala pafupi ndi 
shopu yogulitsira mowa ija. Enjolras, anapita kukalowa 
mkati mwa shopu ija ndipo anatembenukira kumene ku- 
nali Javert, yemwe anali adakali chimangidwire kuchi- 
tsulo. 

“Twetu usaganize kuti ndakuiwala,” anatero Enjol- 
ras akuika mfuti yodzaza ndi zipolopolo patebulo. “Mu- 

nthu womalizira kuchoka pamalo ano akuboola mutu ndi 
chipolopolo.” 

Pa nthawi imeneyi Jean Valjean anayankhula ndi 
Enjolras. 

“Kodi munthu amene akutsogolera anthuwa ndi 
inuyo eti? Ndingakupempheniko chinthu chimodzi?” 

“Inuyo mwapulumutsa munthu pomupatsa yunifo- 
mu yanu. Mukufunikiradi kupatsidwa mphoto. Mukufuna 
ndikuchitireni chiyani?” 

“Ndiloleni kuti ndiphe munthuyu.” 

“Zili bwino,” anatero Enjolras ndipo anthu omwe 
anali mushopuyo sanatsutse. “Mukonzeni ndithu kazitape- 


yu.” 

Pa nthawi imeneyo kunayambanso kumveka kulira 
kwa ng’oma ndipo kenako kunamveka mfuwu yaikulu. 

“Akubweratu asilikali aja!” anakuwa Marius ku- 
chokera pamwamba pa chimulu chija. 

Zigawenga zomwe zinali mushopu zija zinatuluka 
n'kupita pamalo awo, ndipo zinasiya Valjean ali ndi Ja- 
vert. Valjean anamasula chingwe chomwe anamangira Ja- 
vert kuchitsulo chija ndipo anamugwira lamba n’kutuluka 
naye panja. Ndi Marius yekha amene anaona zimenezi. 
Valjean anapitirizabe kukoka Javert mfuti ili m’manja 
n'kumalowera mbali ya kumene kunali chimulu china 
chija. Kumeneko, anapita pamalo enaake obisika. Pafupi 
ndi malo amenewa panali chimulu chachikulu cha anthu 
akufa ndipo mmodzi wa anthu amenewa anali Eponine, 
mtsikana yemwe anavala zovala zachimuna uja. 

“Ndikuganiza kuti ndikumudziwa mtsikana wagona 
apoyo,” anatero Javert ataona thupi la Eponine. 

“Sindikukaikira kuti nanenso ukundidziwa,” anate- 
ro Jean Valjean. 

“Mukhoza kuchita nane chilichonse chimene muku- 

funa,” anatero Javert podzipereka kwa munthu anamute- 
nga kuti akamupheyo. 

Koma Valjean anatulutsa mpeni n'kudula chingwe 
chomwe anthu aja anamanga nacho manja a Javert. 

“Ukhoza kumapita m'bale wanga,” anatero Val- 
jean. 

Javert anangoima n’kumamuyang’ana asakukhulu- 
pirira. Kenako Valjean anawonjezera kuti, “Sindikuganiza 
kuti ndichoka pamalo ano wamoyo. Koma ngati nditapu- 
lumuka, ndimakhala nyumba Na. 7, ku rue de |" Homme- 
Arme.” 

Javert anamanga mabatani a chijasi chake nkhope 
yake ikuoneka yodabwa kwambiri. Ndiyeno anayamba 
kuyenda molowera kumsika. Pamene ankachoka pamalo- 
wo, anatembenuka n’kuyang’ananso Valjean. 

“Zimene zachitikazi n’zochititsa manyazi kwambi- 
ri,” anatero Javert. “Moti zikanakhala bwino mukanango- 
ndipha.” 

“Basi zipitani achimwene,” anatero Valjean. 

Javert anayamba kuyenda pang’onopang’ono ndipo 
Valjean, anadikirira kuti abisike kaye ndi khoma la nyu- 
mba ina. Kenako anawombera m’mwamba n’kubwere- 
ranso kumene kunali zigawenga zija. 

“Ndamukonza kazitape uja,” anatero Valjean pope- 
reka lipoti la zimene anali atangomaliza kumene kuchita. 


xK K k 


Mfuti zinayambiranso kulira moswa makutu ndipo asi- 
likali aja anayamba kuthamangira kumene kunali chimulu 
chachikulu kuja. Ambiri mwa asilikaliwa anathotholedwa, 
koma ena anakwanitsa kufika pachimulucho. Ulendo 
umenewu zigawenga zija zinawachenjerera, koma asilika- 

liwo anapitirizabe kuukira maulendo angapo. Posakhalitsa 
malo omwe anali pansi pa chimulu chija anadzaza ndi mi- 
tembo komanso anthu ovulala. Asilikaliwo ndi zigawenga 
zija anapitirizabe kuwomberana. Zigawengazo zinkadzi- 
wa kuti zikapanda kuchita chamuna ndiye kuti asilikaliwo 
alanda chimulucho ndipo ziwavuta. Nkhondo inapitirizabe 
kumenyedwa ndipo asilikali aja anayamba kupanikiza zi- 
gawengazo. 

Posakhalitsa zinayamba kubwerera m’mbuyo ndipo 
zinathawa pachimulu chija n'kukabisala pakakhoma ka- 
miyala komwe kanamangidwa pafupi ndi shopu yogulitsi- 
ra mowa ija. Enanso ankawombera ataima pafupi ndi pa- 
khomo lolowera m'shopuyo. Mmodzimmodzi wa zigawe- 
ngazo anayamba kuthawira m'shopu muja mpaka pamene 
onse anachoka kupatulapo Enjolras ndi Marius. Pamene 
anthu awiriwa ankathawa pamalowa kuti akalowe m'sho- 
pu ija, chipolopolo champhulupulu chinaomba phewa la 
Marius. Ululu womwe anamva pamenepo unali woopsa 
moti anatseka maso ake n'kuyamba kugwa. Koma munthu 
wina anamuwakha asanafike pansi. 

“Apa ndiye kwanga kwatha basi,” anatero mumtima 
mwake Marius atangotsala pang’ono kukomoka. 

Posakhalitsa asilikali aja anafikanso pashopu ija 
ndipo anamenya nkhondo mpaka kugwetsa chitseko cha 
shopuyo. Enjolras ndi zigawenga zina zowerengeka zo- 
mwe zinali zidakali moyo, anapitirizabe kumenya nkho- 
ndo mwanzeru, kungoti asilikaliwo ankakula mphamvu 
kwambiri. Mmodzi ndi mmodzi anayamba kuthotholedwa 
ndipo posakhalitsa onse anazimitsidwa. Enjolras ndi ame- 
ne anali womalizira kuphedwa. Iye sankafuna kugonja 
moti anafa mpeni uli m’manja, atazunguliridwa ndi asili- 
kali omwe ankamuwaza ndi mvula ya zipolopolo. Enjolras 
anagwera pansi n’kumwalira akumwetulira. 

Munthu amene anawakha Marius atangowomberedwa pa- 
phewa uja anali Jean Valjean. Valjean sanamenye nawo 
nkhondoyi. Iye ankangogwira ntchito yotolera anthu ovu- 
lala n’°kumawasamalira. Ankachita zimenezi zipolopolo 
zikuuluka paliponse. Marius atangowomberedwa, Valjean 
anathamanga n'kukamuwakha, kenako anamunyamula 
adakali chikomokere n'kuthawira naye mumsewu wina 
waung'ono womwe unali kuseri kwa shopu yogulitsira 
mowa ija. Atafika kumeneko, anaika Marius pansi n’ku- 
yamba kufufuza njira yoti athawire. 

Valjean anazindikira kuti zinthu zavuta. Zinkaone- 
keratu kuti palibe kothawira. Mbali zonse za msewuwo 
kunali asilikali osawerengeka. Ngakhalenso kumbuyo 
kwake kunali asilikali osawerengeka. Asilikaliwo anka- 
ngokhala ngati mikango yolusa yomwe inkafuna kuwakha 
nyama iliyonse yomwe ikuthawa. Onse anali tcheru kuti 
akangoona munthu akuyenda m'tinjirato amuwombere. 
Choncho kulikonse kumene akanathawira akanaphedwabe 
basi. Pamene zinthu zinafika panali poti ndi mbalame 
yokha yomwe ikanakwanitsa kuthawa pamalowa. Valjean 
anapitirizabe kuyang'ana pansi pafupi ndi khoma lomwe 
linali m’mbali mwa msewuwo. Kenako anaona m'buliro 
wothawira. 

Pamalo ena omwe panawunjikidwa miyala koma- 
nso matabwa, panali phanga lomwe linavindikiridwa ndi 

chitsulo. Valjean anathamangira pamalowo ndipo anagwi- 
ritsa ntchito mphamvu zake zonse kuchotsa miyala ko- 
manso matabwa aja. Kenako anavundukula chitsulo chija 
n’kuchiika pambali. Atatero anathamangira pamene panali 
Marius n'kukamunyamula n’kumuika paphewa. Posakha- 
litsa anafika paphanga paja n'kulowa pansi. Muphangalo 
munali mdima wandiweyani. 

Valjean anayamba kuyenda m'njira yomwe anape- 
za pansipo ndipo sankamva phokoso lililonse kupatulapo 
la mapazi ake. Iye anali atalowa m'njira yodutsa zonyansa 
yomwe inali pansi pa mzinda wa Paris. Valjean anali 
atazunguliridwa ndi makoma okhaokha ndipo ankati aka- 
mayang'ana ankangoonanso mdima okhaokha. Iye anka- 
dziwa kuti asilikali aja akhoza kuzindikira kuti walowa 
m'phangali choncho anapitirizabe kuyenda ataika Marius 
paphewa, zovala zake zitanyowa ndi magazi a Marius. 

Valjean anapitirizabe kuyenda akufufuza njira ndi 
dzanja lake pomagwira makoma onyowa komanso oterera 
a phangalo. Pansipo panali tinjira tambirimbiri ndipo 
ankati kulowa kanjira aka kenako n'kulowanso kena. Ma- 
ulendo angapo anaterereka chifukwa cha madzi onyansa 
omwe anali pansi pa njirayo. Iye ankadziwa kuti akufunika 
kutsata tinjira tomwe tinkayenda motserereka kuti aka- 
tulukire kumtsinje. 

Valjean anayenda asakuona chilichonse kwa nthawi 
yaitali. Zovala zake zinali zitanyowa ndi magazi omwe 
ankatuluka paphewa pa Marius ndipo ankamva kupuma 
kwakung’ono kwambiri pafupi ndi khutu lake. Anapitiri- 
zabe kuponya mapazi mkatikati mwa mdimawo. Akama- 
yenda, nthawi zina ankamva kulira kwa mfuti komwe ku- 
nkamveka mwa apa ndi apo m’misewu ya Paris pamwa- 
mba pake. 

Kenako mwadzidzidzi, anaona chithunzithunzi cha- 

ke pansi m'kanjira kaja. Atatembenuka, anaona kuwala 
chapatali. Anthu ena anali akumutsatira. Nthawi yomweyo 
anadzipanikiza pakhoma lina kuti athuwo asamuone ndipo 
anagwira mpumo wake n'kumadikirira. Chapatali, asili- 
kali angapo anali akubwera ndipo asilikaliwo ananyamula 
mifuti komanso matochi. Iwo ankaoneka kuti akumvetsera 
mwatcheru kuti aone ngati angamve phokoso losonyeza 
kuti mphangalo mwalowa munthu. Koma Valjean sana- 
sunthe moti kenako amuna aja anabwerera ndipo Valjean 
anakhalanso muchimdima chandiweyani. 

Valjean anayambanso kuyenda m’njira yodutsa 
nyansiyo. Nthawi zina kanjirako kankachepa kwambiri 
moti ankafunika kumayenda chowerama. Kanjirako kanali 
koterera kwambiri moti nthawi zingapo ankafuna kugwa. 
Vuto linanso la kanjiraka ndi loti munalibe mpweya wo- 
kwanira komanso munali fungo loipa. Kenako, atatope- 
ratu, anaima pamalo ena pomwe pamwamba pake panali 
chitsulo chachikulu. Pamalowa pankalowa kuwala koma- 
nso kampweya kabwinoko. Iye anaika Marius pansi n’ku- 
yamba kumuyang’ana mwachidwi. Nkhope ya Marius 
inali ili magazi okhaokha komanso inali itasinthiratu ngati 
ya munthu wakufa. Valjean anang’amba malaya ake n’ku- 
manga bala la Marius kuti asapitirize kutaya magazi. Ke- 
nako anawerama n'kuyamba kuyang'ana Marius ndi 
mkwiyo waukulu. Nkhope ya Marius inali ili magazi 
okhaokha. 

Atamupitsa m'thumba, anapezamo zinthu ziwiri: 
chidutswa cha buledi komanso waleti. Valjean anadya chi- 
dutswa cha buledicho. Kenako anatsegula waleti ija n’ku- 
pezamo kalata yomwe Marius analemba: 

Dzina langa ndi Marius Pontmercy. Thupi langa li- 
yenera kutengedwa n'kupititsidwa kwa agogo anga M. 
Gillenormand, omwe amakhala msewu wa Na. 6 rue des 

Filles-du-Calvaire, ku Marais”. 

Valjean anapitiriza kubwereza adiresiyo mpaka pa- 
mene anailoweza. Kenako anaibwezeretsa m’°thumba mwa 
Marius. Atatero ananyamulanso Marius n'kumapitiriza 
ulendo wake. Iye sankadziwa kuti akuyendera mbali iti ya 
mzinda wa Paris komanso sankadziwa kuti wayenda mtu- 
nda wautali bwanji. Chomwe ankadziwa ndi chakuti 
kuwala komwe kunkaonekera m’mipata yomwe inali 
m mwamba mwake kunkangocheperacheperabe zomwe 
zinkasonyeza kuti mwina dzuwa likupita kukalowa. Pa- 
malo ena ankafunika kulowa m'madzi onyansa omwe 
anali akuya kulekeza m'chiuno ndipo pamalo ngati ame- 
newa ankavutika kuyenda chifukwa cha matope omwe 
anali pansi pa madziwo. 

Kenako pamene mphamvu zake zinkayamba kuche- 
pa, anaona kuwala kutsogolo kwake. Kunali kuwala ko- 
khala ngati kwa masana. Atangoona kuwalako mphamvu 
zinamubwereranso ndipo ankazindikira kuti watsala pa- 
ng'ono kutuluka m'phangalo. Iye anaiwaliratu kulemera 
kwa Marius yemwe anali paphewa pake, komanso njala 
ndi kutopa kwake. Valjean anapitirizabe kuthamanga mo- 
lowera kumene kunali kuwala kuja. Koma atangoyandiki- 
ra, anaima chilili n’kuyamba kung'ung'udza modandaula. 
Anapeza kuti phangalo linali lotsekedwa ndi chitsulo cho- 
limba kwambiri ndipo kuseri kwa chitsulocho kunalinso 
chimwala chachikulu chokhala ndi ndere. Kudzera pachi- 
tsulochi, Valjean ankatha kuona bwinobwino mtsinje wo- 
mwe unali kunjako. Koma vuto ndi loti sakanatha ku- 
tuluka. 

Valjean anatsitsa Marius n’kumukhazika pamalo 
ena ouma. Kenako anayamba kuyenda molowera kumene 
kunali chitsulo kuja, anayesa kuchigwedeza ndi mphamvu 
zake zonse, koma analemphera. Chitsulocho chinali cho- 

limba zedi. 

Valjean anatembenuka n’kukhala pansi motaya mti- 
ma ndipo mutu wake unagweratu ndi nkhawa. Palibe cho- 
mwe akanachita kuti atuluke ndipo anayamba kukaikira 
kuti atuluka m'phangalo ali wamoyo. Kenako anayamba 
kuganizira za Cossette. 


K K k 


Ali wotaya mtima chonchi, Valjean anangomva dzanja la 
munthu wina limugwira paphewa. Iye ankangoona ngati 
ali kutulo. Nthawi yomweyo anatembenuka n'kuona mu- 
nthu yemwe anavala zovala zakutha ali kumbuyo kwake. 
Ngakhale zinachitika mosayembekezereka, Valjean anazi- 
ndikira munthuyo atangomuona. Anali Thénardier. Val- 
jean sanasonyeze kuti wamuzindikira ndipo mtima wake 
unakhala m’malo atadziwa kuti Thénardier sanamuzindi- 
kire. 

“Ndikhoza kukuthandizani kutuluka m’menemo 
ngati mutandilonjeza chinthu chimodzi,” anatero Thenar- 
dier. 

“Mukutanthauza chiyani?” 

Thenardier analoza Marius ndi mutu wake. 

“Mwaphatu munthu inu. Koma ngati mutandilonje- 
za kuti mundipatsa theka la ndalama zimene mwamu- 
fwamba ndikhoza kukutsegulirani.” Kenako anatulutsa ki- 
yi wamkulu komanso chingwe kuchokera m’thumba 
mwake, kenako anatsegula chitsulo chija n'kulowa. “Ndi- 
kupatsaninso zinthu izi,” anatero munthuyo. “Ndiyeno 
mukatuluka mukhoza kumangirira mtembowo ndi mwala 
pogwiritsa ntchito chingwechi kenako n’kuuponyera mu- 
mtsinje.” 

Valjean analandira chingwe chija popanda kunena 

chilichonse. 

“Ndipatseni kaye ndalama yangayo!” anatero The- 
nardier. 

Valjean anatulutsa 30 francs kuchokera m'thumba 
mwake ndipo anamuonetsa Thénardier yemwe anaya- 
ng'ana ndalamayo mokhumudwa kwambiri. 

“Kuteroko mwapha munthuyu chifukwa cha 30 
francs basi? Ndinu wopusa bwanji!” anatero Thenardier 
akuyesanso kufufuza ndalama zina m"matumba mwa Ma- 
rius. Ataona kuti mulibe kanthu, anatembenukira kwa Val- 
jean n'kuyambanso kumupisa m’matumba, koma sanape- 
zemonso kanthu. 

“Kuteroko ndi zoona?” anatero pamapeto pake. 
“Ndalama zake ndi zomwezi basi. Okhe chabwino, ndisa- 
chite zinthu mouma mtima. Nditenga zomwezi basi, mu- 
ngaganize kuti si ine munthu wokoma mtima.” 

Thenardier anatenga 30 francs ija ndipo anathandiza 
Valjean kunyamula Marius n'kumuika paphewa. Kenako 
anaika kiyi paloko uja n'kutsegula pang’ono kuti Valjean 
angokwanapo. Valjean atangotuluka, Thénardier anatse- 
kanso chitsulocho ndipo analowa mumdima wa phangalo 
ngati khoswe. 


xX kK k 


Valjean anaika Marius pa udzu ndipo kenako anaimirira 
n'kuyamba kumwaza maso ake ndipo sanaone munthu 
aliyense. Iye anamva bwino kwambiri kupitidwa kamphe- 
po kayeziyezi komwe kanali m'mbali mwa mtsinjewo. 
Ndiyeno pamene ankati aziwerama kuti azikapiza madzi 
pa nkhope ya Marius, anangozindikira kuti munthu wina 
waima kumbuyo kwake. Nthawi yomweyo anatembenuka 
ndipo anaona munthu wamtali yemwe anavala chijasi 

chake. Munthuyo anali atanyamula chikwapu. Ngakhale 
nkhope ya munthuyo sanaione, Valjean anazindikira kuti 
ndi Insipekita Javert. 

Poyamba Javert sanamuzindikire Valjean. Iye anka- 
ngofuna kugwira Thenardier, yemwe anathawa kundende. 
Javert anali atamva zoti Thenardier ali m'deralo choncho 
ankamusakasaka kuti amugwire. 

“Kodi ndinu ndani?” anafunsa Javert. 

Valjean anamuuza dzina lake n’kuimirira ndipo Ja- 
vert anayamba kumuyang'anititsa m’maso. 

“Insipekita Javert,” anatero Valjean chapansipansi. 
“Ndikukupemphani kuti mundithandize kuperekeza mu- 
nthuyu kwawo. Ndikulonjeza kuti sindiyesa kuthawa. Paja 
ndinakupatsani kale adiresi yanga m’mawawu, choncho 
mukudziwa kale kumene mungandipeze.” 

Javert ankangokhala ngati sakumva. Ankangoya- 
ng'ana mwachidwi m’maso mwa Valjean ndipo anachita 
zimenezi kwa nthawi yaitali zedi. Kenako anayamba ku- 
bwerera m’mbuyo akuoneka kuti wasokonezeka kwa- 
mbiri. 

“Mukutani kuno? Nanga munthu wagona apayu ndi 
ndani?” anafunsa Javert. 

“Munthu ameneyu wavulala kwambiri ndipo ndiku- 
funa ndikamusiye kwawo?” 

Javert ankaoneka wosasangalala, koma sanakane 
kuthandiza Valjean moti anawerama akutulutsa kansalu 
kopukutira thukuta m'thumba mwake ndipo anakanyowe- 
tsa ndi madzi amumtsinje muja n'kuyamba kupukuta 
chipumi cha Marius chomwe chinali magazi okhaokha. 
Kenako anagwira mkono wa Marius n'kuona ngati ali 
moyo. 

“Wafatu munthuyu,” anatero Javert. 

“Ayi, sanafe,” anayankha Valjean akupisa m’thu- 

mba mwa Marius kuti atulutse waleti ija. “Taonani,” ana- 
tero akumuonetsa Javert kakalata komwe kanali ndi adi- 
resi ya agogo a Marius. “Kumeneku n'kumene tikufunika 
kupita naye munthuyu.” 

Javert anakuwira woyendetsa galeta yemwe anali 
chapatali ndipo posakhalitsa anatulukira. Anthuwa anatha- 
ndizana kunyamula Marius n'kumuika kumbuyo kwa 
galetayo ndipo Valjean ndi Javert anakhala kutsogolo. Ke- 
nako woyendetsa galetayo anakwapula mahatchi ndipo 
anayamba kuuluka mumdima wa bo-o womwe unali usi- 
kuwo. Iwo anadutsa misewu ya Paris ili zi-i ngati anthu 
onse anasamuka. 

Atafika kunyumba kwa M. Gillenormand, anaodira 
ndipo wantchito anatuluka. 

“Kodi M. Gillenormand amakhala kuno?” anafunsa 
Javert. 

“Inde, mukuwafuna?” 

“Eya, tabwera ndi munthu, yemwe zikuoneka kuti 
ndi chidzukulu chawo. Akuoneka kuti wamwalira. Pita 
ukawadzutse agogo akewo kuti abwere kuno. Ifeyo tiku- 
pita kukatsitsa thupi lake.” 

Javert ndi Valjean komanso woyendetsa galeta uja 
anayamula Marius n'kulowa naye m’nyumba ndipo ana- 
kamuika pasofa yomwe inali pamalo ochezera m"nyumba 
ya M. Gillenormand. Wantchito wina anachoka chothama- 
nga kukaitana dokotala ndipo wina anathamangira ku- 
chipinda kukatenga mabedishiti kuti afumunditse. Valjean 
anangozindikira Javert atamugwira dzanja ndipo anamve- 
tsa zimene ankafuna. Mwaulemu anangoyamba kumutsa- 
tira mpaka kutuluka panja akuyenda kumbuyo kwake. 
Atafika panjapo anakweranso galeta lija ndipo Valjean 
anati: “Insipekita, kodi mungandichitireko chinthu chimo- 
dzi musanandimange?” 

“Mukufuna ndikuchitireni chiyani?” Javert anaya- 
nkha mofulumira. 

“Mundilole kuti ndipite kunyumba kwanga kwa ka- 
nthawi kochepa. Tikachita zimenezo, mukhoza kuchita 
nane chilichonse chimene mukufuna.” 

Javert anakhala du-u kwa kanthawi atalowetsa chi- 
bwano chake m'kolala ya chijasi chomwe anavala. Kena- 
ko anatsitsa galasi lomwe linali kutsogolo kwa galetayo 
n'kunena kuti: “Tikupita nyumba Na. 7, ku rue de 1“Ho- 
mme-Arme,” anatero kwa woyendetsa galeta uja. 

Anthu awiriwa sanayankhulanenso pamene ankaye- 
nda ulendowu. Kenako anatulukira ku rue de |"Homme- 
Arme, womwe unali waung'ono moti galetalo silikana- 
kwana. Choncho Javert ndi Valjean anatsika ndipo Javert 
analipira woyendetsa galeta uja. Kenako anatsagana ndi 
Valjean kunyumba kwake. 

“Mukhoza kulowa,” anatero Javert akumuyang’ana 
modabwitsa. “Ndikudikirani panja pano.” 

Valjean analowa m’nyumba. Koma atangoyenda 
pang’ono, anaima n’kusuzumira pawindo ndipo anadabwa 
kuona kuti Javert panalibe. Anali atapita. 

M’mawa wa tsiku lotsatira thupi la Insipekita Javert 
linapezeka likuyandama mumtsinje wina. Munthu wo- 
mvetsa chisoniyu, anachita zimenezi chifukwa sankamve- 
tsa kuti n'chifukwa chiyani munthu amene ankamudziwa 
monga chigawenga choopsa ankachita zinthu zodabwitsa 
ngati zimenezi. Sankayembekezera kuti munthu ameneyu 
angakhale wabwino komanso wachifundo chonchi. Iye 
ankaona kuti anangotaya nthawi yake posakasaka koma- 
nso kudana ndi munthu wopanda chifukwa ngati ameneyu. 
Choncho anapsa mtima kwambiri n'kupita kukadzipha 
podziponyera m’madzi pamlatho wina. Iye ankaona kuti 
imeneyi ndiye njira yokhayo yomwe akanathawira kudzi- 

imba mlandu komwe kunkamusautsa mumtima mwake. 


KKK 


Pamene M. Gillenormand ankaona thupi la chidzukulu 
chawo chija litagonekedwa pa sofa, anachita mantha kwa- 
mbiri. Iwo anagwira chitseko mphamvu zitawathera n’ku- 
nena kuti, “Marius mwana wanga!” 

“Anthu enaake ndi amene abwera naye,” anatero 
wantchito uja. “Zikuoneka kuti amalimbana ndi asilikali 
ndiye...” 

“Waphedwa!” anatero munthu wachikulireyo akuli- 
ra mowawidwa mtima. “Mwana ameneyu ndi wopusa 
kwabasi! Kuterokotu wachita zimenezi kuti andimvetse 
kuwawa, mwana wasayamika ameneyu. Ndinayesetsa ku- 
muchitira zabwino, koma tsopano taonani njira imene 
wasankha kuti andithokozere.” 

Munthu wachikulireyo anayenda molowera kuwi- 
ndo akukhala ngati akuuza mdima womwe unali usikuwo 
mmene ankamvera kuwawa komanso chisoni chimene 
anali nacho potaya chidzukulu chake. Pa nthawi imeneyi 
m'pamene dokotala uja anatulukira. Atamvetsera mtima 
wa Marius, anauza antchito aja kuti amunyamule n'kuka- 
mugoneka kuchipinda china. Atamuthandiza anabwerera 
kumene kunali M. Gillenormand omwe anali adakali chi- 
imire pawindo paja. 

“Akhala ndi moyo koma?” anafunsa M. Gillenor- 
mand nkhope yawo ili ndi mantha. 

“Apo ndiye sitinganeneretu,” anayankha dokotala- 
yo. “Koma pamene wawomberedwapo sikuti ndi podetsa 
nkhawa kwambiri. Vuto ndi loti wavulala kwambiri 
m’mutu. Choncho sitinganeneretu ...” 

Atangomva zimenezo, M. Gillenormand anathama- 

ngira kuchipinda kumene kunagonekedwa Marius. 

“Mwana wopanda chisoni iwe,” anatero modanda- 
ula. “Zoona iwe ungasankhe kumalimbana ndi asilikali 
m’malo momasangalala ndi moyo wako? Ndiwe mwana 
wamtundu wanji iwe? Kodi ndiwe wamisala? Ndiye uku- 
ganiza kuti ineyo ndizikhala bwanji m'dzikoli ndekhande- 
kha? Ndiyetu kuli bwino nanenso ndingomwalira! Ndipo 
iweyo ukhala wopha munthu, chigawenga chouma mtima 
chopha munthu ...” 

Pa nthawi imeneyo, maso a Marius anatseguka ndi- 
po anayang’ana agogo ake aja mwachidwi. 

“Marius!” anakuwa motero agogowo. “Marius 
mwana wanga, chidzukulu changa! Kuteroko uli moyo?” 

Marius anakhala kwa nthawi yaitali akudwala mwaka- 
yakaya ndipo pa nthawi yonseyi ankangokhalira kutchula 
dzina la Cossette. 

“Muyenera kusamala ndi zimene mungamuuze ku- 
fikira atawongokera,” dokotala uja anachenjeza amene 
ankamusamalira. 

Tsiku lililonse, malinga ndi zimene wantchito wina 
ananena, munthu wina wachikulire yemwe ankavala bwi- 
no kwambiri, ankabwera n'kumafunsa kuti Marius aku- 
peza bwanji. 

Kenako, patadutsa miyezi itatu, dokotala ananena 
kuti Marius wayamba kupeza bwino moti ananena kuti zi- 
kapitirira ndiye kuti achira bwinobwino. Komabe anka- 
funika kumangokhala osachita chilichonse chifukwa cha 
phewa lake lovulala lija. M. Gillenormand anasangalala 
kwambiri kuona kuti chidzukulu chawo chayamba kupeza 
bwino. Iwo anayamba kuchita zinthu zomwe aliyense sa- 
nkayembekezera. Zikuoneka kuti nthawi zina ankango- 
dzuka n'kumangoti uku alowera, uku alowera. Ulendo 
wina anafika mpaka popereka maluwa kwa mayi wina 
wokongola yemwe ankakhala nyumba yapafupi. Zimenezi 
zinakwiyitsa mwamuna wa mayiyo kwambiri. 

Koma pali chinthu chimodzi chimene Marius sa- 
nkamvetsa. Iye sankadziwa kuti anapulumuka bwanji ku- 
nkhondo kuja. Kenako anayamba kuganizira za Enjolras 

komanso Eponine, komanso ankadabwa kuti bambo a Co- 
ssette ankadzatani kumene kunkamenyedwa nkhondo ku- 
ja. Iye sankamvetsa chifukwa chake aliyense sankafuna 
kumuuza mmene anapulumukira. Chomwe ankadziwa ndi 
choti anthu enaake anabwera naye pagaleta. Chosangala- 
tsako n'chakuti agogo akewo anali atayamba kumukonda 
kwambiri tsopano, komabe sanaiwale zimene anawachi- 
tira bambo ake, omwe anamwalira ngati chitsiru ali okha- 
okha komanso alibe kalikonse. Komabe ngati pali munthu 
amene sankachoka m’maganizo mwake, ndiye anali Co- 
ssette. Vuto lomwe linalipo linali loti sankadziwa kuti 
angakumane naye bwanji. 

“Pali nkhani inayake imene ndikufuna ndikuuzeni,” 
anatero Marius kwa agogo ake aja. 

“Nkhani yotani?” 

“Ndikufuna kukwatira.” 

“Palibe vuto,” anatero agogo akewo akuseka. 

“Mukutanthauza chiyani ponena kuti palibe vuto?” 

“Ndikutanthauza kuti ndagwirizana nazo, ukhoza 
kukwatira.” 

“Sindikumvetsa, mwati bwanji?” anafunsa Marius 
podabwa ndi zimene zinkatuluka pakamwa pa agogo ake- 
wo. 

“Ndati ukhoza kukwatira,” anabwerezanso agogo 
aja. “Mtsikana ukufuna kukwatirana nayeyo amabwera 
kuno tsiku lililonse atavala ngati bambo wokalamba ndipo 
amafunsa kuti ukupeza bwanji. Pa nthawi imene uma- 
dwala kwambiri ija, nthawi zonse ankabwera kuno ndipo 
ankangokhalira kulira kwinaku akukumanga mabala ako. 
Ndamudziwa bwino mtsikanayo tsopano. Amakhala nyu- 
mba Na. 7, ku rue de |"Homme-Arme. Waona, sikutitu 
ndine munthu wouma mtima ngati mmene umaganizira. 
Ndapeza zoti ndi mtsikana wokongola kwambiri komanso 

kuti amakukonda zedi. Ndikudziwa kuti unandikwiyira 
chifukwa cha zimene zinachitika zija. Kwa nthawi yonseyi 
ndakhala ndikuganiza kuti, ‘Kodi ndichite chiyani kuti 
mwana ameneyu ayambirenso kundikonda?” Kenako ndi- 
naganiza kuti, “Bwanji ndingomupatsa Cossette.” Ndinka- 
funa kumuitana kuti adzakuone, koma dokotala amene 
amakusamalirayu ananena kuti ndidikire kaye kuti upeze 
bwino. Choncho mwana wanga, ndikufuna kukulimbikitsa 
kuti uzidya kwambiri n'cholinga choti mphamvu zako 
zibwerere mwamsanga. Kenako ukhoza kudzakumananso 
ndi mtsikana wako. Ukangotero ndiye kuti ukhoza ku- 
kwatira Cossette n’°kumakhala mosangalala.” 

Atanena zimenezi M. Gillenormand anayamba ku- 
lira. Anakumbatira Marius ndipo nayenso anayamba kuli- 
ra. 

“Agogo,” anatero Marius pamapeto pake. “Panopa 
ndili bwino tsopano. Ndikhoza kukumana naye bwinobwi- 
no.” 

“Umuona mawa.” 

“Bwanji osamuitana lerolo?” 

“Chabwino. Ndipita kukamutenga lero lomwe. 
Ndamva ukundiitana kuti ‘agogo.’ Pamenepa wasonyeza 
kuti umandiganizira kwambiri. Choncho mphoto yomwe 
nditakupatse ikhala kukakutengera mtsikana wakoyo 
n’kukubweretsera.” 


x kK * 


Chakumasana tsiku lomwelo, Cossette anafika kunyumba 
kwa M. Gillenormand. Pambali pake panali bambo wa- 
chikulire yemwe ankamwetulira mwamantha. 

M. Gillenormand anawalondolera m’chipinda cha- 
pamwamba komwe Marius anakhala podikirira kubwera 

kwa bwenzi lakelo. Cossette anaima m'kolido ali ndi chi- 
mwemwe chodzaza tsaya. Iye ankafuna kungodziponya 
m’manja mwa Marius n'kumukumbatira mwamphamvu, 
koma analemphera kuchita zimenezi chifukwa ankaopa 
kusonyezeratu pagulu kuti amakukonda kwambiri mnya- 
matayo. 

“Monsieur,” M. Gillenormand anatero kwa Jean 
Valjean. “M’malo mwa chidzukulu changa, Marius Po- 
ntmercy, ndikufuna kukupemphani chilolezo chanu kuti 
mwana wanu wamkaziyu akwatirane ndi chidzukulu cha- 
nga, Marius.” 

Jean Valjean anaweramitsa mutu wake. 

“Tathokoza kwambiri kuti mwagwirizana nazo,” 
anatero M. Gillenormand akutembenukira kwa Marius ndi 
Cossette, kenako anati, “Ana anga, tsopano muli ndi ufulu 
kulowa m’banja.” 

Ndiye atatsala okhaokha, Cossette ndi Marius ana- 
kumbatirana n'kuyamba kukisana. 

“Koma ndi iweyodi?” anatero Cossette chapansi- 
pansi. “Sindikukhulupirira kuti takumananso. Ndasanga- 
lala kwambiri kukuona. Nditamva akundiuza kuti ndibwe- 
re kuno, mtima wanga unayamba kudumphadumpha ndi 
chisangalalo moti ndinaiwaliratu kusintha zovala. Ndiku- 
nena izi chifukwa mwina ungadabwe kuti sindikuoneka 
bwino kwenikweni. Koma nanga n'chifukwa chiyani su- 
kunena chilichonse? N'chifukwa chiyani ukundisiya kuti 
ndizingoyankhula ndekha? Kodi umandikondabe?...” 

“Bwenzi langa ...” anatero Marius. 


K K x 


Ukwati unakonzedwa kuti udzachitike mu February chaka 
chotsatira. Jean Valjean ndi amene anakonza zonse. Pope- 

za m’mbuyomo anali meya, iye ankadziwa zochita ndi 
nkhani yovuta kwambiri: nkhani yokhudza makolo a Co- 
ssette. Choncho anayamba kuuza aliyense kuti Cossette si 
mwana wake. Ankati anangomulera. Ankawauzanso dzina 
lachinyengo la makolo a Cossette moti aliyense anakhu- 
lupirira kuti Cossette ndi mwana wamasiye. Pamene tsiku 
la ukwati linkayandikira, Valjean anapatsa Cossette nda- 
lama zochuluka zedi zokwana 500,000 francs, koma sana- 
muuze kuti ndalamazo wapereka ndi iyeyo. Anamuuza 
kuti zachokera kwa munthu wina yemwe sakufuna kutchu- 
lidwa dzina. Ndiye zinakonzedwa kuti Marius ndi Cosse- 
tte, omwe pofika pano sankakhulupirira zoti ukwati wawo 
ukuthekadi, azidzakhala kunyumba kwa a Gillenormand 
akadzakwatirana. 

Cossette ankaperekezedwa ndi Valjean akamaka- 
cheza kwa Marius tsiku lililonse. Marius sankayankhula 
kwenikweni ndi Valjean. Nthawi zina ankatha kucheza 
ndithu, koma nthawi zambiri ankadabwa kwambiri ndi 
bambo wachikulireyo. Iye sankakhulupirira kuti munthu 
ameneyu ndi amene anamuona kumene kunkamenyedwa 
nkhondo kuja miyezi yapitayo moti akamamuona, anka- 
kumbukira zinthu zambiri zosasangalatsa zomwe zinachi- 
tika kunkhondo kuja. 

Komabe sanaike maganizo ake pa nkhani imeneyi 
chifukwa panali zambiri zoti aziganizire. Kuwonjezera pa 
kukonzekera ukwati wake, panali anthu awiri omwe anka- 
funitsitsa atawasakasaka n'kuwapeza. Oyamba anali a 
Thenardier. 

Iye ankadziwa kuti a Thénardier ndi munthu woipa, 
komabe popeza anali atalonjeza bambo ake kuti akadza- 
ngowapeza adzawathandiza mmene angathere, ankaona 
kuti sangachitire mwina. Choncho anapeza anthu kuti 
amugwirire ntchito yosakasaka a Thénardier koma anale- 

phera. Chinthu chokhacho chomwe anapeza chokhudza 
munthuyu chinali choti mkazi wake, Mme Thénardier, 
anali atamwalira komanso kuti iwowo anathawa kundende 
n'kutenga mwana wawo yemwe anatsala, Azelma, n’ku- 
thawira kosadziwika. 

Chachiwiri, Marius ankafufuzanso munthu wina 
wosadziwika yemwe anapulumutsa moyo wake kunkho- 
ndo kuja. Zoyesayesa zonse zomwe anachita pofufuza mu- 
nthu ameneyunso sizinaphule kanthu ndipo choonadi che- 
nicheni cha mmene anapulumukira sichinadziwike. 

Ndiye madzulo a tsiku lina, pamene Marius anka- 
cheza ndi Cossette ndi Jean Valjean zokhudza kulephera 
kwake kupeza anthu awiriwa, anakwiya kwambiri ndi zi- 
mene Valjean ankachita. Iye sankasonyeza chidwi ndi 
nkhaniyo ngakhale pang’ono. 

“Munthu ameneyo ndi mwamuna ndipo anapulu- 
mutsa moyo wanga,” anatero Marius. “Kodi mukudziwa 
Monsieur, munthu ameneyutu ndi wanzeru kwambiri. Iye 
anandipulumutsa kuchokera pakati pa nkhondo n’kundi- 
nyamula kulowa nane m’ngalande zodutsa nyansi za pansi 
pa mzinda wa Paris. Anaika moyo wake pangozi chifukwa 
cha ine, munthu yemwe ndinali nditavulala kwambiri moti 
panalibenso chiyembekezo choti ndingapulumuke. Koma 
mukudziwa? Munthu ameneyotu sikuti ankandidziwa 
ngakhale pang’ono, anali mlendo kwa ine. Anachita zime- 
nezi osafuna kupindulapo kanthu. O-o, ndikanakonda nda- 
lama za Cossette zikanakhala zanga!” 

“Ndalamazotu ndi za nonse,” Valjean anamuku- 
mbutsa. 

“Ndikanazigwiritsa ntchito kumufufuza munthu 
ameneyu mpaka nditamupeza,” anatero Marius. 

Jean Valjean sananenenso kanthu. 

Cossette ndi Marius anakwatirana ndipo ankakhalana osati 
pang’ono. Mavuto onse omwe anakumana nawo m’mbu- 
yomo anali atafufutika m’mitu mwawo moti anakisana 
ngati kulibe mawa pamene abusa ankadalitsa ukwati wa- 
wo m’tchalitchi. Agogo a Marius, M. Gillenormand koma- 
nso Jean Valjean ankangoyang’ana ana awowo mwachi- 
dwi. Limeneli linali tsiku losangalatsa kwambiri kwa Co- 
ssette. Ndi chinthu chimodzi chokha chokhumudwitsa 
chomwe chinachitika patsikuli. Chinthu chake ndi choti, 
Valjean, munthu yemwe ankamuonabe ngati bambo ake, 
anachoka phwando la ukwati lisanayambike n’kubwerera 
kunyumba kwawo ndipo ankati wachita zimenezi chifu- 
kwa sakumva bwino m’thupi. Koma sikuti zimenezi zina- 
landiratu chimwemwe chake. Anali ndi Marius tsopano 
ndipo ankayembekezera kumakhala naye mosangalala 
mpaka kalekale. 

Jean Valjean, atafika kunyumba, anayatsa kandulo 
n’kupita kuchipinda kwake kukagona. Usiku umenewo 
tulo sanatione. Iye ankangoganizira za Cossette. Ankaku- 
mbukira Cossette ali mwana pamene anamutenga kunyu- 
mba kwa a Thénardier omwe ankamuzunza koopsa zaka 
10 zapitazo. Iye anakhumudwa kwambiri ataganizira kuti 
tsopano sakhalanso munthu wofunika kambiri kwa Cosse- 
tte. Munthu wina wochokera kosadziwika anali atamu- 
landa mwayi umenewo. Komabe iye ankasangalala kuti 
wachita zonse zomwe akanatha kuti Cossette asangalale. 

Komabe pali chinthu chinanso chomwe chinkamu- 
wawa mumtima: mfundo yakuti palibe aliyense, ngakhale 
Cossette, yemwe ankadziwa zoona zenizeni zokhudza iye- 
yo. Palibe ankadziwa zoti iyeyo ndi Jean Valjean, chiga- 
wenga choopsa chomwe chinakhala m’ndende kwa zaka 

19, chomwenso chinaba zoikapo makandulo zasiliva ku- 
chokera kwa bishopu wachifundo. Iye ankadziwa kuti 
ngati atauza Cossette ndi Marius choonadi chimenechi, 
ndiye kuti asiya kumukonda komanso kumulemekeza. 
Koma kumbali inayi, ankaonanso kuti ngati atapitiriza 
kubisa mbiri yake, ndiye kuti afika podwala ndi nkhawa. 
Valjean anagwira njakata. 


xK K k 


Ulendo wotsatira umene Valjean anakacheza kwa M. Gi- 
Ilenormand, anapempha kuti acheze pa awiri ndi Marius. 
Marius anakumbatira Valjean mwachikondi, ndipo anka- 
mutchula kuti ‘bambo,’ moti anamuitana kuti akadyere li- 
modzi nkhomaliro. Koma Valjean anapukusa mutu n'ku- 
nena kuti, “Monsieur, pali nkhani inayake yomwe ndiku- 
funa kukuuzani.” 

Marius anamvetsera mwatcheru pamene Valjean 
ankamutambasulira mbiri yake yonse. Kenako, akuoneka 
kuti wasokonezeka ndi zomwe anamva, Marius anati, 
“N'chifukwa chiyani mwandifotokozera zonsezi? Palibetu 
munthu amene anakukakamizani.” 

“Ngati ndikanapitiriza kusunga nkhani imeneyi 
mumtima, ndiye kuti ndikanafa ndi nkhawa,” anayankha 
Valjean. “Komanso, sikuti ndili ndi m'bale wanga aliye- 
nse. Cossette ndi amene anali ngati wachibale wanga ye- 
khayo yemwe ndinali naye. Choncho zonse zinatheratu 
pamene munakwatirana dzulo lija. Tsopano akusangalala 
ndi mwamuna yemwe amamukonda. Ndimayesa kudziuza 
kuti ndisauze munthu nkhani yokhudza kale langa, koma 
palibe chomwe ndaphulapo. Ndinalephera kuwatseka pa- 
kamwa mawu omwe amanditsutsa ndikakhala kwande- 
kha.” 

Kenako onse anakhala phe-e kwa mphindi zingapo. 
Kenako Marius anati, “Koma Cossette ali ndi tsoka kwa- 
mbiri. Akamva nkhani imeneyi...” 

“Koma undilonjeze kuti suyerekeza ngakhale pa- 
ng'ono kumuuza!” anamudula mawu Valjean. “Akhoza 
kukhumudwa kwambiri akamva nkhani imeneyi. Ngati 
zimenezi zitachitika, nanenso ndikhoza kufa ndi nkhawa.” 

Valjean anakhala pampando n'kugwira mutu wake. 

“Musadandaule,” anatero Marius. “Sindimuuza. 
Nkhani imeneyi ikhala chinsinsi pakati pa inu ndi ine. Ko- 
ma ndikuona kuti mungachite bwino kusiya kubwera ku- 
dzamuona.” 

“Zimenezo n'zomveka ndithu,” anatero Valjean 
akuimirira kuti azipita. Atayenda pang'ono n'kufika pa- 
khomo, anatembenuka n'kunena kuti, “Monsieur, ngati 
mungandilole, ndingakondebe kuti ndizibwera kumadza- 
muona. Sindizibwera kawirikawiri komanso sitizitenga 
nthawi yaitali. Tikhoza kumakumana m'kachipinda kaka- 
ng'ono kali pansi kaja. Chonde Monsieur, ndikuona kuti 
ngati nditasiya kuonana ndi Cossette ndiye kuti moyo wa- 
nga ukhala wopanda tanthauzo. Komanso ngati nditasiya 
kubwera kuno, anthu ayamba kukaikira n'kuyamba kufa- 
litsa mabodza okhudza ...” 

“Mukhoza kumabwera madzulo alionse,” anatero 
Marius. 

“Monsieur, ndathokoza kwambiri chifukwa chondi- 
chitira chifundo,” anatero Jean Valjean akugwirana cha- 
nza ndi Marius. Kenako ananyamuka n'kumapita. 

Marius anasungadi lonjezo lake ndipo sanafotokoze chili- 
chonse kwa Cossette. Komanso Valjean ankabweradi ma- 
dzulo alionse m'chipinda chaching’ono chija. Chipindachi 
chinali chozizira komanso chachinyezi, komabe moto 
unkakolezedwa ndipo mipando iwiri inaikidwa pafupi ndi 
motowo. Poyamba, Cossette sankamvetsa chifukwa chake 
Valjean ankakana kukacheza naye pamalo ochezera ale- 
ndo omwe anali pansanjika yapamwamba. Ndiyeno pame- 
ne Valjean anakana kuti amukise patsaya, Cossette ana- 
yamba kukhala wosasangalala, moti ankaganiza kuti wa- 
chita chinachake chomwe chakhumudwitsa Valjean. Ke- 
nako anagwira dzanja la bambo ake omulerawo mwa- 
mphamvu n'kulikisa. 

“Chonde musatero, ndikhululukireni ngati ndaku- 
lakwirani!” anatero Cossette. “Ndikufuna kuti mubwere 
tizikhalira limodzi. Inuyo mudzakhalabe bambo anga ndi- 
po sindingakutayeni ngakhale pang’ono.” 

Kenako anasiya dzanja lija. 

“Tweyo usamandiitanenso kuti ‘bambo,’ kuyambira 
lero,” anatero Valjean. “Ukhoza kumandiitana kuti “Mon- 
sieur Jean.”” 

“Komatu zimenezi si zoona,” anatero Cossette ata- 
kwiya. “Zimenezi zandikhumudwitsa kwambiri ndipo si- 
ndikudziwa kuti n'chifukwa chiyani mukundichitira nkha- 
nza zotere.” 

“Panopa sukufunikiranso bambo chifukwa tsopano 
uli ndi mwamuna.” 

“Koma ndiye mwayamba kuyankhulatu!” anatero 
Cossette. “Kodi mwandikwiyira chifukwa choti ndayamba 
kukhala wosangalala?” 

“Cossette,” anatero Valjean, “Ngati pali chinthu 
chimene chimakondweretsa mtima wanga ndiye ndi kuku- 
ona iweyo ukukhala mosangalala. Panopa zinthu zikuku- 
yendera bwino, choncho ntchito yanganso yokulera yathe- 
ra pamenepa.” 

Atangonena mawu amenewa, anatola chipewa cha- 
ke n'kuona msanawanjira. 

Jean Valjean anapitirizabe kubwera kudzacheza, 
koma ubwenzi wake ndi Cossette unayamba kulowa pansi. 
Cossette anasiya kumutchula kuti “bambo” kapena kumu- 
funsa mafunso. Atangokhala “Monsieur Jean” anasinthi- 
ratu n'kumangokhala ngati munthu wadera ndipo anasiya 
kudalira Valjean kuti akhale wosangalala. 

Valjean ankati akabwera ankakhala pampando 
n'kumayang'ana Cossette osanena kanthu. Nthawi zina 
ankatha kuyamba kukamba zinthu zina zomwe zinawa- 
chitikira m"mbuyomo. Madzulo a tsiku lina mu April, Val- 
jean anabwera pa nthawi imene ankafika koma anauzidwa 
ndi wantchito kuti Cossette wapita kukayenda ndi mwa- 
muna wake. Iye anakhala pansi n'kumadikirira m'chipi- 
nda chaching’ono chija. Ataona kuti nthawi ikupita, ana- 
nyamuka n'kubwerera kwawo. Masiku angapo otsatira, 
ankati akabwera, macheza awo ankakhala achidule kwa- 
mbiri chifukwa antchito aja ankabwera n'kumuuza kuti 
aika chakudya patebulo. 

Kenako anayamba kupeza moto uja usanakoleze- 
dwe ndipo antchito aja anayamba kumangosiya mipando 
ija pakhomo. Kenako ndi mipando yomwe ija inasiyanso 

kubwera moti Valjean ndi Cossette ankafunika kucheza ali 
chiimirire kunja kukuzizira. Valjean anazindikira kuti sa- 
linso wolandiridwa. Zikuoneka kuti Marius ankauza 
antchito aja kuti asiye kuwachitira zinthu zina kuti Valjean 
asiye yekha kubwera kunyumbaku. Tsiku limenelo ana- 
bwerera kwawo mtima ukumuwawa kwambiri moti kena- 
ko sanabwerenso. 

Cossette anadabwa ndi zimenezi moti anatuma wa- 
ntchito wake kuti apite kwa Valjean kuti akaone ngati 
zonse zili bwino. Valjean anauza wantchitoyo kuti ali bwi- 
no, kungoti anapita kukachita zinthu zina zokhudza bizi- 
nezi yake. Kungochokera tsiku limenelo, Valjean sanapi- 
tenso kukaona Cossette. Nayenso Cossette anali atayamba 
kutanganidwa kwambiri ndi moyo wa banja moti anaiwa- 
liratu za Valjean. Iye sanazindikire kuti madzulo alionse, 
Valjean ankachoka kwawo n'kumayenda pang’onopa- 
ng'ono kubwera ndipo akangofika pafupi ndi nyumbayi 
n'kuima penapake n'kumasuzumira misozi ikutsika pa- 
nkhope pake. Kenako ankabwerera kwawo nkhope ita- 
gwa. 


K K K 


Marius ankaona kuti zingakhale bwino kuti Valjean asiye 
kuonana ndi Cossette ndipo anakwanitsa kuchita zimenezi 
mochenjera kwambiri. Marius ankadziwa mbiri yonse ya 
Valjean. Ankadziwanso kuti Valjean ndi amene anapha 
Insipekita Javert chifukwa anaona pamene ankapita naye 
kukamupha pa nthawi imene anali kumene kunkamenye- 
dwa nkhondo kuja. Pamene ankapitirizabe kufufuza mwa- 
chinsinsi zokhudza kale la mkuluyu, anapeza zinthu zina- 
nso zonyansa kwambiri. Iye anamva zoti ndalama zonse 
zomwe Valjean anali nazo, zinali za Monsieur Madeleine, 

munthu wina wachuma yemwe ankapanga magalasi ku 
Montreuil. Anapeza kuti munthu ameneyu anangosowa 
mosadziwika bwino. Choncho anayamba kulimbikitsa Co- 
ssette kuti asagwiritse ntchito ndalama zomwe bambo 
omulerawo anamupatsa, koma kuti azigwiritsa ntchito 
ndalama zomwe ankapeza pa ntchito yomwe ankagwira ya 
uloya. Cossette sanasangalale ndi zimenezi. Iye sanka- 
mvetsanso chifukwa chake bambo ake, monga mmene 
ankamuonerabe Valjean, anasiya kubwera kudzamuona. 
Mumtima mwake ankawakondabe bambo akewo. Koma- 
be ankakonda mwamuna wake kwambiri kuposa aliyense, 
moti posakhalitsa anayamba kuzolowera kukhala popanda 
kuonana ndi munthu wachikulireyo. 

Madzulo atsiku lina, wantchito anabweretsa kalata 
kwa Marius ndipo kenako anati: “Munthu amene walemba 
kalatayi akukudikirirani pamalo ofikira alendo.” 

Fungo la chingambwe komanso malembedwe a 
emvelopu yakalatayo sanali achilendo kwenikweni kwa 
iye moti posakhalitsa anakumbukira za a Jondrette. Mofu- 
lumira anatsegula emvelopuyo n'kuwerenga kalatayo. 
M’munsi mwa kalatayo analembamo siginecha yakuti, 
“Thenard.”'” Munthuyo ankapempha chithandizo cha nda- 
lama. Marius sanakhulupirire kuona kuti munthu amene 
ankamusakasaka kwa nthawi yaitali, yemwe anapulu- 
mutsa moyo wa bambo ake kunkhondo ya ku Waterloo, 
anali atabwera yekha kunyumba kwake. Nthawi yomweyo 
anauza wantchito uja kuti auze munthuyo kuti alowe. 

Koma Marius anadzidzimuka ataona munthu ye- 
mwe analowa m’nyumbamo. Iye sanamuzindikire nga- 
khale pang'ono. Anali munthu wachikulire wamphuno ya- 
ikulu kwambiri ndipo anavala magalasi komanso anali ndi 
tsitsi la imvi lopesa bwino. Analinso atavala zovala zoo- 
neka bwino, ndiponso tcheni cha wotchi yagolide pamko- 

no chinkalendewera pathumba la jekete yake. 

“Mukufuna ndikuthandizeni bwanji bambo?” ana- 
funsa Marius ndipo mlendoyo anawerama posonyeza ule- 
mu. 

Kenako anayamba kufotokoza mwatsatanetsatane 
mbiri yake. Iye ananena kuti poyamba anali kazembe wa 
boma m’mayiko ena ndipo tsopano anali atapuma pantchi- 
to. Iye ankati akufuna kusamukira ku South America li- 
modzi ndi mkazi komanso mwana wake. Koma chifukwa 
choti ulendowo unali wautali kwambiri, analibe ndalama 
zokwanira moti n'chifukwa chake anabwera kudzape- 
mpha chithandizo. 

“Ndiye zimenezo zindikhudze ine?” 

“Kodi simunawerenge kalata imene ndakulembera- 
ni ija?” 

Marius anawerenga kalata ija mofulumira kwambiri 
moti sankakumbukira zimene zinali m'kalatayo choncho 
anati, “Pitirizani kuyankhula.” 

“Pali nkhani ina yachinsinsi imene ndimafuna ku- 
kuuzani, M. Pontmercy,” anatero mlendoyo. “Mbali yoya- 
mba ya nkhaniyi ndikuuzani ulere. Koma inayo mundili- 
pira. Ndikuganiza kuti nkhani imeneyi ikudzidzimutsani 
kwambiri.” 

“Owo-o!” 

“Munthu amene inuyo mumaganiza kuti ndi bambo 
omwe analera mkazi wanu uja anapha munthu komanso 
ndi wakuba. Dzina lake lenileni ndi Jean Valjean.” 

“Ndikudziwa zimenezo.” 

“Kodi mumadziwa zoti anakhala m"ndende kwa za- 
ka 19?” 

“Inde, ndikudziwanso zimenezo.” 

Mlendoyo anadabwa ndi zimenezi moti anayamba 
kuchita manyazi poona kuti Marius sakutekeseka ndi zi- 

mene ankamuuzazo. Koma kenako anamwetulira. 

“Ndili ndi zambiri zoti ndikuuzeni makamaka zo- 
khudza ndalama zimene mkazi wanu anapatsidwa. Chime- 
nechi ndi chinsinsi chofunika kwambiri moti ndikhoza 
kukuuzani ngati mutandipatsa 20,000 francs.” 

“Chinsinsi chimenechonso ndikuchidziwa kale,” 
anatero Marius. 

“Chabwino ndikuchotserani, ndipatseni 10,000 fra- 
ncs?” 

“Mwina ndibwerezenso, ndanena kuti zonsezo ndi- 
kuzidziwa kale!” 

“Komatu ndikufunika ndalama zoti ndikagulire 
chakudya, Monsieur!” anatero mlendoyo ataona kuti sizi- 
muyendera. “Ndikhoza kukuuzani chinsinsi chimenechi 
mutangondipatsa 20 francs basi.” 

“Ndiwonongerenji ndalama zanga kulipira zinthu 
zomwe ndikuzidziwa kale?” anatero Marius. “Musavutike 
bambo, zonse ndikuzidziwa kale. Ndikudziwanso dzina 
lanu lenileni. Ndinu a Thenardier, si choncho?” 

Mlendoyo anaseka kwambiri, koma Marius anapi- 
tirizabe kuyankhula. “M’mbuyomu munkadziwikanso ndi 
dzina lakuti a Jondrette ndipo nthawi inayake munali ndi 
malo ogona alendo ku Montfermeil.” 

“Zimenezo sindikuzidziwa ine!” anakana mlendoyo 
kwam’tuwagalu. 

“Ndinu munthu woipa kwabasi, komabe ndikupa- 
tsani kangachepe.” 

Marius anatulutsa ndalama m’thumba mwake 
m’kumuponyera mlendoyo. 

“Zikomo kwambiri M. Pontmercy!” anatero mu- 
nthuyo akuyang'ana ndalamayo. “500 francs! Mwatipo- 
nyatu patsogolo pamenepa. Mwatithandiza kupeza yoguli- 
ra mchere.” 

Atangonena mawu amenewo, anachotsa mphuno 
yake yachinyengo ija komanso magalasi ake ndi wigi yo- 
mwe anavala kumutu kwake. 

“Zonse zimene mwanena zija ndi zoona,” anatero 
mlendoyo ndipo mawu ake analinso atasintha kotheratu. 
“Dzina langadi ndi Thénardier.” 

Kenako anadikira kwa kanthawi ndithu kuti aone 
zimene Marius achite. 

Atangoona munthu weniweniyo, mtima wa Marius 
unatsika chifukwa anali atapezanso mwayi woti athandize 
Thenardier ndipo iye ankaona kuti akukwatiritsa lonjezo 
lomwe anachita ndi bambo ake. Komabe, kubweranso kwa 
Thénardier kunamupatsanso mwayi wina. Kunamuthandi- 
za kudziwa kumene kunachokera ndalama zomwe Co- 
ssette anapatsidwa. 

“A Thenardier,” anatero Marius, “Ndikufuna ndiku- 
fotokozereni chinsinsi chimene mumafuna kundigulitsa 
chija. Nanenso ndinapeza anthu oti andifufuzire zokhudza 
munthu amene uja moti ndikudziwa zambiri kuposa zi- 
mene inuyo mukudziwa. Jean Valjean, monga mwanenera 
kale, anapha munthu komanso ndi wakuba. Ndi wakuba 
chifukwa anachita chifwamba munthu wina wolembera 
yemwe ankapanga magalasi, yemwe anali meya ku Mo- 
ntreuil, dzina lake M. Madeleine. Jean Valjean, yemwe 
ankadziwa mbiri ya meyayo, anakamunenera kwa apolisi 
ndipo atamangidwa, anaba ndalama zokwana 500,000 
kuchokera kubanki ya munthuyo. Munthu amene ama- 
gwira ntchito kubankiyo ndi amene anandiuza zimenezi. 
Komanso anapha wapolisi wina dzina lake Javert. Ndiku- 
nena zimenezi chifukwa ndinalipo pamene ankachita zi- 
menezi.” 

“Monsieur, ndikufuna kukuuzani kuti mukulakwi- 
tsa kwambiri,” anatero Thenardier. 

“Mwati bwanji? Kuteroko mukutsutsa zimene nda- 
nenazi? Zimenezitu ndiye zoona zenizeni!” anatero Ma- 
rius. 

“Ayi ndithu, ndi zabodza, ndipo ndikunena izi chi- 
fukwa ine sindisangalala ndikamva munthu wosalakwa 
akuimbidwa mlandu pa zinthu zimene sanachite. Jean 
Valjean sanabe ndalama za M. Madeleine, komanso sana- 
mphe Javert.” 

“Mwadziwa bwanji zimenezo?” 

“Choyamba, sanabere M. Madeleine chifukwa iye- 
yo ndi amene anali M. Madeleine! Ndipo chachiwiri, sana- 
phe Javert chifukwa Javert anadzipha atalumpha pamlatho 
n’kumira mumtsinje.” 

“Muli ndi umboni wa zimene mukunenazi?” anafu- 
nsa Marius maso ake atatuluka m’zikope posakhulupirira 
zomwe ankamvazo. 

“Umboni wonse ndili nawo pompano,” anatero 
Thénardier akutulutsa emvelopu ina momwe munali zika- 
lata zingapo komanso zidutswa za nyuzipepala. “Ndakha- 
la ndikufufuza mbiri ya Jean Valjean kwa nthawi yaitali.” 

Marius anatenga zikalata zija n’°kuyamba kuwere- 
nga ndipo kenako anayang'ana Thénardier akumwetulira. 
“Koma ndiye ndi munthu wogometsatu. Kuteroko ndala- 
ma zonse zija ndi zakedi! Komanso sikuti anapha munthu 
n'kumubera ndalama. Ameneyutu ndi munthu wokhulu- 
pirika komanso wabwino kwambiri ngati mngelo!” 

“Komabe musapupulume kumutamanda choncho. 
Tsopano imvani zoona zake zenizeni zokhudza munthu 
ameneyu. Valjean ndi munthu wakuba komanso anapha 
munthu,” anatero Thenardier chapansipansi. 

“Mukutanthauzanso chiyani, si mumanditsutsa po- 
sachedwapa zokhudza nkhani yomweyi?” 

“Ndakuuzani kale kuti sindisangalala kumango- 

mvetsera munthu akuweruzidwa mopanda chilungamo. 
Komanso ndimafuna kuti munthu woipa azipatsidwa chi- 
lango malinga ndi tchimo limene wapalamula.” 

“Ndiye anapalamula chiyani?” 

Thénardier anakhala pansi n'kuyamba kufotokoze- 
ra Marius zokhudza nthawi imene anathandiza Valjean 
kuthawa kuchokera m'ngalande zodutsa zonyansa za pa- 
nsi pa mzinda wa Paris. 

“Ndinakumana naye atanyamula munthu wakufa 
yemwe anamupha n'kumubera ndalama,” anatero Thenar- 
dier. “Ndili ndi kansanza ka chovala cha munthu amene 
anaphedwayo monga umboni wa zimene ndikunenazi.” 

Kenako anatulutsa kachidutswa ka chovala n’ku- 
muonetsa Marius yemwe anadzidzimuka kwambiri n’ku- 
dzuka pamene anakhala ngati anakhalira khala lamoto. 
Thenardier anapitirizabe kuyankhula ndipo Marius anatse- 
gula kabati n’kutulutsamo chovala. 

“Munthu amene mukunenayotu ndi ineyo!” anatero 
Marius. “Ndipo chovala chomwe munadula kachidutswa 
kameneka ndi ichi! Ndi chimene ndinavala tsiku limene- 
lo.” 

Thénardier anayang'ana chovalacho komanso ka- 
chidutswa komwe kanali m’dzanja lake ndipo anangoti 
kukamwa yasa-a nkhope yake ikuoneka yamantha. Thé- 
nardier anapitirizabe kudabwiradabwira pamene Marius 
anathamangira kwa iye n'kumufumbatitsa masauzande 
angapo. 

“Inuyo a Thénardier ndinu munthu woipa kwambi- 
ri,” anatero Marius. “Ndinu munthu wakuba komanso wa- 
bodza. Munabwera kuno kuti mudzawononge mbiri ya 
munthu yemwe mwakhala mukumukhumba kwa nthawi 
yaitali. Koma mwangochititsa kuti munthuyo alemekeze- 
ke. Zikanakhala kuti simunapulumutse bambo anga ku 

Waterloo, ndikanapita kukakunenerani kupolisi. Ndiku- 
dziwa kuti mkazi wanu anamwalira, koma tengani nda- 
lamazi ndipo mupite ku America ndi mwana wanu kuti 
mukayambe moyo wina kumeneko. Mukakafika kume- 
neko, ndidzakutumiziraninso ndalama ina yokwana 
20,000 francs. Panopa nyamukani mudzipita. Sindikufuna 
kudzaonanso nkhope yanu!” 

A Thenardier anachoka asakukhulupirira kuti apa- 
tsidwa ndalama zonsezo ndipo Marius anathamangira kwa 
Cossette n'kukamufotokozera zonse. 

“Tiyeko tinyamuke pompano tipite kunyumba kwa- 
wo,” anatero Marius. “Bambo ako ndi amene anapulu- 
mutsa moyo wanga. Tiyeko msanga tisachedwe.” 

Patangodutsa mphindi zingapo, Marius ndi Cossette 
omwe anakwera galeta anatulukira panyumba ya Na. 7, ku 
rue de l Homme-Arme. 


Ku 


Jean Valjean anangomva kugogoda pakhomo la nyumba 
yake ndipo ndi mawu ofooka ananena kuti, “Lowani.” 

Chitseko chinatseguka ndipo Marius ndi Cossette 
analowa. Cossette anathamangira pamene Jean Valjean 
anakhala. 

“Bambo!” anatero Cossette akuwakumbatira ba- 
mbo akewo. 

“Kuteroko wandikhululukira tsopano?” anatero Je- 
an Valjean chapansipansi akukumbatirana ndi Cossette, 
kenako anatembenukira kwa Marius. 

“Cossette, wamva zimene bambo akowa anena?” 
anatero Marius misozi yodzimvera chisoni ikutsika m’ma- 
saya mwake. “Andipempha kuti ndiwakhululukire. Koma 
ukudziwa zimene anandichitira? Anapulumutsa moyo wa- 

nga ndipo ndi amene anathandiza kuti ndikumanenso ndi 
iwe. Anabwera pamalo ankhondo kuti adzandipulumutse, 
mofanananso ndi mmene anapulumutsira Javert. Anandi- 
bereka kumsana kwawo n'kumayenda nane m’ngalande 
zodutsa zonyansa m’kati mwa nthaka ya Paris ndipo ana- 
ndibweretsa kwa iwe. O-o, Cossette, ndikumva chisoni 
kwambiri ndi zimene ndinawachitira bambowa!” 

“Usavutike ndi kutchula zonsezo mwana wanga,” 
anatero Valjean chapansipansi. 

“Koma n'chifukwa chiyani simunanene nthawi yo- 
nse ija?” anafunsa Marius. “N'chifukwa chiyani simuna- 
ndiuze zoti munali M. Madeleine komanso zoti simunaphe 
Javert tili kunkhondo kuja? Komanso n'chifukwa chiyani 
simunandiuze zoti munapulumutsa moyo wanga?” 

“Ndimaona kuti ndingachite bwino kukusiyani kuti 
musangalale ndi moyo wanu. Ndikanakuuzani zoona zeni- 
zeni, bwenzi mukundisamalira pofuna kundibwezera za- 
bwino zomwe ndinakuchitirani, ine chigawenga chotha 
ntchito. Zimenezo sizikanandisangalatsa ngakhale pa- 
ng'ono.” 

“Sizikanakusangalatsani chifukwa chiyani?” anate- 
ro Marius. “Kuyambira lero, muzikakhala ndi ife kunyu- 
mba kwathu moti sitilolanso kuti muzikhala nokhanokha. 
Inuyo ndinu bambo athu ndipo tikutengani tikamachoka 
kuno. Sitilola kuti mugonenso kuno.” 

“Ndipo ulendo uno sitivomvera ngakhale mukane,” 
anavomereza Cossette akukhala pamiyendo ya Valjean 
n'kumamukisa pachipumi. “Panjapa pali galeta yomwe 
ikutidikira. Ngati musakufuna tichita kukubani.” 

Jean Valjean ankangomvetsera pamene Cossette 
ankafotokoza mmene chipinda chomwe azikakhala chi- 
maonekera komanso zimene munthu ankatha kuona aka- 
mayang’ana pawindo la chipindacho. Anafotokoza za mu- 

nda wamaluwa komanso kulira kosangalatsa kwa mbala- 
me zomwe zinkalira m’mitengo yapafupi ndi chipindacho. 
Koma zikuoneka kuti Valjean ankangochita chidwi ndi 
kamvekedwe ka mawu a Cossette m’malo mwa tanthauzo 
la zimene ankanenazo. Kenako anati, “Inde, zingakhaledi 
zosangalatsa, komabe . . .” 

Cossette yemwe ankachita mantha, anagwira manja 
a Valjean. 

“Manja anuwa akuzizira kwambiri,” anatero Cosse- 
tte. “Kodi mukudwala? Kapena penapake pakupweteka.” 

“Ayi,” anatero Valjean. “Sikuti ndikumva kupwete- 
ka paliponse, koma . . .” 

“Koma chiyani?” 

“Ndimwalira posachedwapa.” 

“Ayi musatero bambo!” analira Cossette. “Inutu 
mukhala ndi moyo! Mukuyenera kukhala ndi moyo, mwa- 
mva?” 

Marius ndi Cossette anayesetsa kulimbikitsa Valje- 
an, anayesetsa kumusonyeza kuti amamukonda kwambiri 
komanso kuti akufunititsa kuti akhalebe moyo. Anayese- 
tsanso kumupatsa chikhumbo choti ayambe kufuna kukha- 
la ndi moyo. Koma anachedwa. Valjean anamwetulira, 
maso ake akuwala ndi chikondi komanso chimwemwe. 
Koma mphamvu zake zinali zitayamba kuchepa. 

“Kumwalira si kanthu,’ anatero chapansipansi. 
“Koma zimakhala zomvetsa chisoni kwambiri kukhala ndi 
moyo wopanda phindu woti ukatembenuka n'kumaya- 
ng'ana kumene wachokera n’kumadzimvera chisoni.” 

Kenako anagwira mkono wa Cossette n’kuukisa, 
ndiyeno anati, “Bwarani pafupi ana anga, nonse awiri. 
Dziwani kuti ndimakukondani kwambiri. Ndikusangalala 
kuti ndikufa muli pafupi nane. Ndikudziwa kuti iweyo 
Cossette umandikonda kwambiri. Ndikudziwanso kuti 

udandaula kwambiri ndikapita. Koma usadandaule kwa- 
mbiri. Sindikufuna kuti ukhale ndi chisoni chachikulu. 
Ukufunika kumakhala mosangalala. Ndikusiira zoikapo 
makandulo ziwiri izo, izo zili pafupi ndi bedi langalo. 
Ndikufuna kuti zikhale zako zimenezo Cossette. Zoikapo 
makandulozo zinapangidwa ndi siliva, koma kwa ineyo 
siliva ameneyo ndi golide weniweni. Sindikudziwa ngati 
munthu amene anandipatsa zinthu zimenezo akusangalala 
akamayang'ana padzikoli kuchokera kumwambako. Nda- 
yesetsa kuchita zimene ndinamulonjeza. Koma musaiwale 
ana anga, kuti ngakhale ndinali ndi ndalama zambiri, 
ndine mmodzi mwa anthu osauka kwambiri.” 

Pamene ankanena zimenezi, Valjean anayamba ku- 
puma mobanika ndipo ankavutikanso kusuntha mikono 
yake. Pamene thupi lale linkafookerafookera, mzimu wa- 
ke unayamba kukula mphamvu. Kuwala kwa dziko losa- 
dziwika kunali kutayamba kuonekera m’maso mwake. 

“Cossette,” anatero akupuma mwapang’onopang’o- 
no, “tsopano yakwana nthawi yoti ndikuuze dzina la mayi 
ako. Dzina lawo linali Fantine. Usadzaiwale dzina lime- 
neli. Mayi ako ankakukonda kwambiri ndipo anakumana 
ndi mavuto oopsa pamoyo wawo chifukwa cha iwe. 
Anakhala moyo wozunzika kwambiri ndipo mavuto ame- 
ne anakumana nawo pamoyo wawo anathandiza kuti mo- 
yo wako ukhale wosangalala kwambiri ngati mmene uku- 
chitira pano. Nthawi zina Mulungu amasankha kuti zinthu 
zikhale choncho. Amaona zonse zomwe timachita tika- 
khala padziko lapansi pano ndipo amadziwa zimene ziku- 
chitikira nyenyezi zonse zomwe zili kuthambo. Amadzi- 
wanso zomwe zimachitikira anthu padzikoli. Tsopano ya- 
fika nthawi yoti ndilekane nanu ana anga. Muzikondana 
kwambiri nthawi zonse. Palibenso chinthu china chofuni- 
ka kwambiri padziko lapansi kuposa chikondi. ” 

Cossette ndi Marius anagwada pansi pambali pa 
Valjean, wina mbali iyi, wina inayi ndipo anali ndi chisoni 
chachikulu. Koma kenako anangozindikira kuti manja a 
Jean Valjean agwera pamutu pawo ndipo sanasunthenso. 
Valjean anafa atakhala pampando, mutu wake utayang’a- 
na kumwamba. Kuwala kwa makandulo omwe anali pa- 
zoikapo makandulo zija kunkawalitsa nkhope yake yo- 
mwe inkaoneka yosangalala komanso yokhutira ndi mo- 


yo. 

1. Kamvekedwe kake ndi Dinya. 

2. Mawuwa amatanthauza bambo ndipo katchulidwe kake 
ndi Monsyu. 

3. Madamozele Baputistini. 

4. Madamu Magwaya. 

5. Chidule cha Madamu. 

6. Chidule cha Madamozele. 

7. Katchulidwe kake ndi Zyoo Vazyoo 

8. Mawu amenewa ndi amene amawagwiritsira ntchito 
poitana bishopu. 

9. Peti-Zyaveyi. 

10. Monfemeyi. 

11. Tenadiye. 

12. Fontini. 

13. Montereyi. 

14. Efurazi. 

15. Kozeti. 

16. Eponini 

17. Azema. 

18. Zyave. 

19. Monsyu Madaleni. 

20. Chidule cha Monsyu. 

21. Tuloni. 

22. Shomatiyu. 

23. Ayi-loho-kilashi. 

24. Arasi. 

25. Sou ndi ndalama yaing'ono komanso yotsika mpha- 
mvu kwambiri yomwe Afalansa ankagwiritsa ntchito kale. 
26. Wotalu-u. 

27. Po-mesi. 

28. Zyozyi. 

29. Zyilunomo. 

30. Napoliyoni. 

. Mariyasi. 

. Enzyora. 

. Lakisebeki. 

. Monsyu Leblo. 

. Madamozele Lanwa. 
. Eshula. 

. Ru-de-lwesti. 

. Madamu Bugoni. 

. Zyondreti. 

. Obani Fabwa. 

. Ru-dela- Vereli. 

. Lamaki. 

. Ru-de-Shanvreri. 

. Tchalosi. 

. Luwi-Filipi. 

. Korinto. 

. Ru-dele-la-Momwe. 
. Gavuroshi. 

. Tusayi. 

. ru-de Fi-du-Kaveya, ku Mareyi. 
. Tenadi. 

Mukhoza kupeza mabuku ena kwaulere pa linki iyi: Lula 
Pensulo 

